c: text/html

text:
ཕན་ཚུན་གུ་ཡངས་བྱས་ན་མཐུན་སྒྲིལ་གྱི་གཞི་མ་ཡིན།
[ཟླ་ཚེས། 2018-05-17 14:34:26][རྩོམ་པ་པོ། དགའ་བཟོད་པ་རྒྱ་མཚོ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
གླེང་སློང་བ།
མཐུན་སྒྲིལ་ཞེས་པའི་ཐ་སྙད་འདི་སྔར་བོད་ཀྱི་སྐད་ཡིག་གཉིས་ཆར་བཀོལ་སྲོལ་ཆེར་མེད་ཀྱང་དེང་དུས་ཀུན་གྱིས་འབྲི་ཞིང་རྗོད་པའི་ཐ་སྙད་གལ་ཆེན་ཞིག་ཏུ་ཆགས་ཡོད་སྟབས། ཚིག་འདི་ཐོས་མ་ཐག་ཏུ་དོན་བདེ་བླག་ཏུ་གོ་ཐུབ་པའི་ཐ་སྙད་ཅིག་ཏུ་གྱུར་ཡོད། བོད་རྒྱ་ཚིག་མཛོད་ཆེན་མོར། ཐུན་མོང་གི་ཕུགས་རེའམ་ལས་འགན་ལེགས་འགྲུབ་བྱེད་ཆེད་ནུས་ཤུགས་གཅིག་སྡུད་ཀྱིས་མཉམ་དུ་སྒྲིལ་བ། ཞེས་གསུངས། གང་ལྟར་ཡང་མཐུན་སྒྲིལ་ནི་མི་རེ་རེ་ནས་གྲུབ་པའི་ཚོགས་པ་ཞིག་ལ་མེད་ཐབས་མེད་པའི་ཆ་རྐྱེན་ནམ་ཐབས་ཇུས་ཤིན་ཏུ་གལ་ཆེན་ཞིག་དང་། མཐུན་སྒྲིལ་ནི་མིའི་སྤྱི་ཚོགས་ཡར་རྒྱས་སུ་འགྲོ་བའི་རྨང་གཞི་ལྟ་བུར་གྱུར་ཡོད་ལ། མི་མཐུན་པའི་ཕྱོགས་ཀུན་ལས་རྣམ་པར་རྒྱལ་བའི་ལམ་སྟོན་ལྟ་བུ་དེའང་མཐུན་སྒྲིལ་ལས་མ་འདས། དེ་ཡང་ཞིབ་ཏུ་བརྗོད་ན། མཐུན་སྒྲིལ་ནི་དམངས་གཙོ་དང་རང་དབང་གི་རྩ་བ་ཡིན་ལ། མཐུན་སྒྲིལ་ནི་ཞི་བདེ་དང་འདྲ་མཉམ་གྱི་རྩ་བ་ཡང་ཡིན། མཐུན་སྒྲིལ་ནི་འཕེལ་རྒྱས་དང་བདེ་སྐྱིད་ཀྱི་རྩ་བ་ཡིན་ལ། མཐུན་སྒྲིལ་ནི་སྔོན་ཐོན་དང་རྒྱལ་ཁའི་རྩ་བ་ཡང་ཡིན། མཐུན་སྒྲིལ་ནི་བསྐལ་བཟང་འོད་སྟོང་བསུ་བའི་སྐྱ་རེངས་ཡིན་ལ་ལེགས་ཚོགས་སྒོ་རྒྱ་འབྱེད་པའི་ལྡེ་མིག་ཀྱང་ཡིན། མཐུན་སྒྲིལ་ནི་མི་འདོད་ངན་རྒུ་སྲེག་བྱེད་མེ་དཔུང་ཡིན་ལ་མི་མཐུན་འགལ་རྩོད་རྡུང་བྱེད་ཐོ་བ་ཡང་ཡིན། མཐུན་སྒྲིལ་ལ་དགེ་མཚན་ཁོ་ན་མ་གཏོགས་སྐྱོན་གྱི་དྲི་མ་རྡུལ་ཙམ་ཡང་མེད། དེའི་དབང་གིས་མིའི་སྤྱི་ཚོགས་ཀྱི་ནང་ཐོག་མཐའ་བར་གསུམ་ཀུན་ཏུ་མཐུན་སྒྲིལ་ནི་སྐད་ཅིག་ཙམ་ཡང་མེད་ཐབས་མེད། ཆེ་བ་རྒྱལ་ཁབ་དང་རྒྱལ་ཁབ་བར་མི་རིགས་དང་མི་རིགས་བར་དུ་མཐུན་སྒྲིལ་དགོས་ལ། ཆུང་བ་ཚོགས་པ་དང་ཚོགས་པའི་བར་དང་། ཤོག་ཁག་དང་ཤོག་ཁག་བར། རུ་སྡེ་དང་རུ་སྡེའི་བར། ཁྱིམ་མཚེས་ཕན་ཚུན་བར། ཐ་ན་ཁྱིམ་ཚང་གཅིག་པའི་ནང་ཁུལ་ལའང་མཐུན་སྒྲིལ་ཡོད་རྒྱུ་གལ་ཆེ་བ་བཤད་མ་དགོས། གལ་སྲིད་ང་ཚོའི་སྤྱི་ཚོགས་ཀྱི་མི་དང་མིའི་བར་ལ་ཁ་མིན་དོན་གྱི་མཐུན་སྒྲིལ་བཟང་པོ་ཞིག་ཆགས་ཐུབ་རྒྱུ་ཡིན་ན། དེ་ལས་ལྷག་པའི་སྐྱིད་པོ་ཞིག་དང་བདེ་མོ་ཞིག་དགེ་བ་ཞིག་ས་ཆེན་འདིའི་ཁྱོན་ཀུན་ཉུལ་ཡང་རྙེད་རྒྱུ་མེད་པར་ངེས། ང་ཚོས་དགེ་བ་དགེ་བ་ཟེར་ཡང་དུས་རྟག་ཏུ་རང་རྒྱལ་གཞན་ཕམ་གྱི་བསམ་པ་མ་ཞུ་བ་ཞེ་ཕུགས་སུ་བཞག་ནས། ཕྱོགས་རིས་དང་ཆགས་སྡང་གི་ལས་ཀས་མི་ཁོམ་པའི་བློ་ངན་འདིའི་མགོ་བོ་ཅུང་ཙམ་མནན་ནས་མི་དང་མིའི་བར་ཕན་ཚུན་མཐུན་སྒྲིལ་རྣལ་མ་ཞིག་ཆགས་ཐུབ་རྒྱུ་ན། དེ་ལས་ལྷག་པའི་དགེ་བ་སྟོབས་ཆེན་ཞིག་གང་དུ་ཡོད། དེ་ལས་ཕན་ཡོན་ཆེ་བའི་བསོད་ནམས་ཤིག་གང་དུ་འཚོལ། རྒྱལ་བའི་བཀའ་དང་བཀའ་བརྟེན་གང་གི་ནང་དུ་བཙལ་ཀྱང་མི་རྙེད་ལ། དེ་ལས་ལྷག་པའི་ལུས་ངག་དཀའ་སྤྱོད་ལ་བཀོལ་བའི་དགེ་སྦྱོར་ཆེན་པོ་མ་གྲུབ་ཀྱང་མི་དགོས་སོ།། ང་ཚོས་དུས་རྒྱུན་དུ་མཐུན་སྒྲིལ་མཐུན་སྒྲིལ་ཞེས་སྐད་འཛེར་འཛེར་དང་ལྗགས་དིག་དིག་ཏུ་བརྗོད་ཀྱང་། མིའི་སྤྱི་ཚོགས་ཀྱི་ནང་དུ་ཁ་མིན་དོན་གྱི་མཐུན་སྒྲིལ་རྣལ་མ་ཞིག་འབྱུང་མི་ཐུབ་པའི་ཚུལ་འདི་ལ་བསམ་ན། མཐུན་སྒྲིལ་ལ་བསྐུལ་བའི་སྨྱུ་གུའི་སྟངས་སྟབས་འདི་དོན་མེད་འབྲས་མེད་དུ་མི་འགྱུར་བའི་ངེས་པ་ལར་ནས་མེད་ནའང་། ཉེ་འཁོར་གྱི་སློབ་མ་འགས་མཐུན་སྒྲིལ་ལ་བསྐུལ་བའི་རྩོམ་ཐུང་རེ་འབྲི་རོགས་ཞེས་ལན་ཁ་ཤས་བསྐུལ་བ་མ་ལྡོག་ཙམ། ཕྱོགས་རིས་ཆགས་སྡང་གི་ཀུན་སློང་སྤངས་ཏེ་ལྷག་བསམ་དཀར་པོ་ཞིག་འཆང་ཁུལ་གྱིས་མཐུན་སྒྲིལ་ལ་བསྐུལ་བའི་རྩོམ་ཐུང་འདི་བྲི་བ་ལ་ཞུགས་སོ།།
གཅིག ཆོས་ལ་དད་པ་ཡོད་མེད་གཉིས་ཀའི་བར་ལ་མཐུན་སྒྲིལ་ཡོད་དགོས་ལ། སྟོན་པ་སངས་རྒྱས་ཀྱིས་ཆོས་ལ་དད་པ་ཡོད་པའི་མི་ཚོར་ཆོས་གསུངས་ཤིང་། ཆོས་ལ་མི་དད་པའི་མི་ཚོར་དུས་ལ་མ་བབས་པའི་གདུལ་བྱ་ཞེས་རེ་ཞིག་བཏང་སྙོམས་སུ་བསྐྱུར་བ་ལྟར། ཆོས་ལུགས་པ་ཚོས་ཆོས་ལ་མི་དད་པའི་མི་ལ་ལྟ་ལོག་པ་ཞེས་སྨ་འབེབས་དང་མཐོང་ཆུང་མི་བྱེད་ཅིང་། ཆོས་ལ་བཙན་སྐུལ་བྱེད་པ་སོགས་སྤངས་ནས་དུས་དང་རྣམ་པ་ཀུན་ཏུ་ཕན་ཚུན་བར་མཐུན་སྒྲིལ་འབྱུང་ཐབས་ལ་འབད་དགོས། དེ་བཞིན་དུ་ཆོས་ལ་དད་པ་མེད་པའི་མི་ཚོས་ཆོས་ལུགས་པ་ཚོར་མང་ཚོགས་ཀྱི་ཁུར་བོ་དང་། སྤྱི་ཚོགས་ཡར་རྒྱས་ཀྱི་བཀག་རྡོ། བོད་རྗེས་ལུས་ཀྱི་གཏེ་བོ་ཞེས་སོགས་མི་རིགས་ནང་ཁུལ་གྱི་མཐུན་སྒྲིལ་ལ་གནོད་པའི་བྱུང་རྒྱལ་གྱི་གླེང་སྒྲོས་འདི་དག་ཅུང་བག་ཟོན་བྱ་རྒྱུ་ནི་ཅི་ནས་ཀྱང་གལ་ཆེ། རྩ་ཚིག་ཏུ། ཆབ་སྲིད་ཕྱོགས་ནས་མཐུན་སྒྲིལ་མཉམ་ལས་དང་། དད་པའི་ཕྱོགས་ནས་ཕན་ཚུན་བརྩི་འཇོག་བྱེད་པ་རྒྱུན་འཁྱོངས་བྱེད་དགོས། ཞེས་པའི་རྩ་དོན་དངོས་སུ་ལག་བསྟར་བྱེད་དེ་ཕན་ཚུན་བརྩི་འཇོག་དང་མཐུན་སྒྲིལ་བྱ་རྒྱུ་ལས་ཕན་ཚུན་དགྲ་ཟླ་ལྟ་བུར་འཛིན་མི་རུང་། སྤྱིར་བཏང་གི་ཆོས་ལ་དད་པ་ཡོད་མེད་དེའང་སྐྱེས་བུ་སྒེར་གྱི་དོན་དག་ཅིག་ཡིན་པས། ཆོས་ལུགས་པས་ཆོས་ཚུལ་བཞིན་བསྒྲུབས་པ་དེས་ཆོས་ལ་དད་པ་མེད་པའི་མི་ཚོར་གནོད་པ་ཅི་ཡང་མི་འབྱུང་ལ། དེ་བཞིན་དུ་ཆོས་ལ་དད་པ་མེད་པའི་མིས་ཆོས་མ་བསྒྲུབས་པ་དེས་ཆོས་ལུགས་པ་ཚོར་ཕན་གནོད་གང་ཡང་འབྱུང་མི་སྲིད། དེང་སང་གི་བཤད་སྒྲོས་ལྟར་ན། ཆོས་ལུགས་ནི་མིའི་བསམ་པའི་རྒྱགས་ཕྱེ་ཡིན་ཞེས་པ་ལྟར། མིའི་བསམ་པའི་འདུ་ཤེས་འཛིན་སྟངས་ཤིག་ཡིན། དེའང་བསམ་པ་བཟང་པོར་སྒྱུར་བྱེད་དམ་ཀུན་སྤྱོད་ལེགས་པོར་བཅོས་བྱེད་ཅིག་དང་། གཞན་ཕན་བྱང་ཆུབ་ཀྱི་སེམས་རང་རྒྱུད་དུ་སྐྱེད་བྱེད་ལ་མེད་དུ་མི་རུང་བའི་འཚོ་བར་བྱེད་པའི་རྒྱགས་ཕྱེ་དང་ཚུལ་མཚུངས་པས་ཡིན། དེས་ན་ཆོས་ལུགས་པས་ཆོས་ཚུལ་བཞིན་བསྒྲུབ་པ་ལ་བཅའ་ཁྲིམས་ཀྱིས་རྒྱབ་སྐྱོར་ཐོབ་པས་ཆོས་ལ་དད་པ་མེད་པའི་མི་ཚོས་བཀག་འགོག་མི་བྱེད་ཅིང་། དེ་བཞིན་དུ་ཆོས་ལུགས་པ་ཚོས་ཀྱང་ཆོས་ལ་དད་པ་མེད་པའི་མི་ཚོའི་ལག་ནས་རྒྱུ་ནོར་གཡོ་ལེན་བྱེད་པ། མི་ཤེས་ཤེས་མདོག་གིས་མང་ཚོགས་མགོ་སྐོར་གཏོང་བ། ལུས་སེམས་བདེ་ཐང་ལ་གནོད་པ་གཏོང་བ་སོགས་མི་རིགས་པའི་བྱ་བ་མང་པོ་བྱས་ན་ཁོ་ཚོར་བཅའ་ཁྲིམས་ཀྱིས་རྒྱབ་སྐྱོར་བྱས་པས། ཕམ་ཁ་རང་གིས་ཉོ་བ་མ་ཟད་མང་ཚོགས་ཀྱི་དད་པ་ལོག་རྐྱེན་དུ་འགྲོ་བས་ཤིན་ཏུ་མི་རུང་། ཆོས་ལུགས་པས་སེམས་ཅན་ཐམས་ཅད་ཕ་མར་ཤེས་དགོས་ཞེས་པའི་མན་ངག་བཤད་ཤེས་པ་ཙམ་གྱིས་ཆོག་པར་མི་འཛིན་པར། དོན་ཐོག་ཏུ་དངོས་སུ་ལག་ལེན་གནང་ཅི་ཐུབ་གང་ཐུབ་མཛད་རྒྱུ་དང་། འདོད་ཡོན་དང་རྒྱུ་ནོར་གྱི་ཉེས་དམིགས་གླེང་ཤེས་པས་མི་འོང་བས་རྒྱུན་དུ་ཆོག་ཤེས་བསྐྱེད་ཅིང་། ལྷག་པར་ཉམ་ཆུང་དབུལ་པོ་དག་གི་ལག་ནས་དཀོར་ནོར་མི་བཞེས་པ། དད་ལྡན་མང་ཚོགས་ལ་ཆོས་ཀྱི་སྦྱིན་པ་གཏོང་སྐབས་ནང་བསྟན་དགོངས་པ་ངོ་མ་སྟེ་ཡུལ་དམ་པ་དཀོན་མཆོག་ལ་སྐྱབས་སུ་སོང་ན་སྐྱབས་འགྲོའི་བསླབ་བྱར་གནས་དགོས་ཚུལ་དང་། དེའི་བསླབ་བྱར་ཚུལ་བཞིན་གནས་ན་རང་ལ་ཚེ་འདི་ཕྱི་གཉིས་ཀར་ཕན་པ་ཡོད་ཚུལ་དང་། གལ་ཏེ་བསླབ་བྱར་འགལ་ན་ཕན་པ་ལས་ཉེས་པ་ཡོད་ཚུལ་སོགས་ཅུང་གསལ་བཤད་གནང་རྒྱུ་གལ་ཆེ། དེ་ལྟར་མི་གནང་བར་དཀོན་མཆོག་ལ་གསོལ་བ་ཐོབས་ལ་གསོལ་འདེབས་ཐོན་དང་དཀོན་མཆོག་གིས་སྐྱབས་ངེས་ཡིན་ཞེས་པ་ལྟ་བུའི་ཚིག་སྣ་བསྡུས་ནས། དཀོན་མཆོག་ཟེར་བ་འཇིག་རྟེན་བྱེད་པོའི་ལྷ་ནུས་མཐུ་ཅན་ཞིག་ཡིན་ཤས་ཆེ་སྙམ་པ་ལྟ་བུ་དང་། རང་ལ་ཡང་དེ་དང་ཆ་འདྲ་བའི་བྱིན་རླབས་དང་ནུས་པ་ཡོད་ཚུལ་དང་གསོལ་བ་བཏབ་ན་ཚེ་འདིའི་བར་ཆད་བཟློག་ཅིང་ཕྱི་མར་ཐར་བར་འདྲེན་ཐུབ་ཚུལ་སོགས། གསུང་གི་དངོས་ཤུགས་གང་རུང་ནས་གོ་བ་ལེན་ཐུབ་པ་ལྟ་བུ་མང་ཚོགས་མགོ་བོ་འཁྲུལ་བྱེད་འདི་དག་གསུང་མི་ཉན། ཡི་གེ་མི་ཤེས་པའི་དད་ལྡན་མང་ཚོགས་མང་མང་དཀོན་མཆོག་གསུམ་ནི་འཇིག་རྟེན་བྱེད་པོའི་འདུ་ཤེས་བཟུང་ནས་སྐྱབས་སུ་འགྲོ་བཞིན་ཡོད་པ་འདི་ང་ཚོས་ཆོས་ཀྱི་སློབ་གསོ་བྱེད་སྟངས་མ་འགྲིགས་པ་ལས་བྱུང་བ་མ་གཏོགས་གཞན་ཁག་དཀྲི་ས་མེད། སྔར་ཡིན་ན་བླ་མས་གང་གསུངས་ཆོས་ཞེས་པ་ལྟར། བླ་མས་གང་གསུངས་ལ་མཐའ་གཅིག་ཏུ་དད་པ་བྱ་རྒྱུ་ལས་དོགས་པ་བྱེད་སྲོལ་མེད་མོད། དེང་སང་རྒྱལ་ཕྱི་ནང་གི་མཁས་པ་མང་པོས་ཆོས་ལུགས་སྤྱི་དང་ལྷག་པར་དུ་ནང་ཆོས་ལ་ཞིབ་འཇུག་བྱེད་མི་ཇེ་མང་དུ་སོང་བ་དེ་ཚོས། ཆོས་དང་གང་ཟག་ཁ་ཁར་སོང་བའི་སྲོལ་རྒྱུན་མང་པོ་སྔོག་འདོན་བྱེད་བཞིན་ཡོད་པས་ང་ཚོས་ཀྱང་ཆོས་འཆད་ཁྲིད་གནང་སྐབས་ཅུང་དོགས་ཟོན་གནང་རྒྱུ་གལ་ཆེ། དེ་བས་བྱམས་སྙིང་རྗེ་དང་། བྱང་ཆུབ་ཀྱི་སེམས་ལ་བློ་སྦྱང་ཞིང་བསམ་པ་བཟང་པོ་བྱ་རྒྱུ་གལ་ཆེ་ཚུལ་དང་། ལྷག་པར་དུ་འཇིག་རྟེན་པའམ་ཁྱིམ་པ་ཕོ་མོ་ཚོར་མཚོན་ན་མི་དང་མིའི་བར་ཕན་ཚུན་ལ་རྫུན་དང་གཡོ་སྒྱུ་མི་དྲན་པ་དང་། རང་རྒྱལ་གཞན་ཕམ་གྱི་སྤྱོད་ངན་མི་བྱེད་པ། ཤོག་ཁག་དང་ཤོག་ཁག་བར་རུ་སྡེ་དང་རུ་སྡེའི་བར་ཚོགས་པ་དང་ཚོགས་པའི་བར་རང་ཕྱོགས་དང་གཞན་ཕྱོགས་བཟུང་ནས་ནང་འགལ་ཕུང་དཀྲུག་མི་བཟོ་བ། དོན་མེད་སར་བཤད་ཁ་དང་གྱོད་ཁ་མཆུའི་སྦྱོར་བ་མི་བཤམ་པ། གཞན་ནོར་རྐུ་འཕྲོག་མི་བྱེད་པ། ཁ་འཛིང་ལག་འཐབ་མི་བྱེད་པ། ཤོ་རྒྱན་ཆང་དང་དུ་བ་མི་རྔུབས་པ་སོགས་དམ་བཅའ་བྱེད་ཐུབ་པའི་ཕན་ཡོན་དང་མ་ཐུབ་པའི་ཉེས་སྐྱོན་དམིགས་སུ་བཀར་ནས། ནང་ཆོས་ཀྱི་དགོངས་དོན་ངོ་མ་དང་སྦྱར་ཏེ་ངོ་སྤྲོད་གསལ་པོ་གནང་ཅི་ཐུབ་བྱས་ཏེ་དད་ལྡན་མང་ཚོགས་ཆོས་ཀྱི་སློབ་གསོས་ཡིད་ཚིམ་པར་བྱ་དགོས། དེ་བཞིན་དུ་དད་ལྡན་མང་ཚོགས་རྣམས་ཀྱིས་ཀྱང་མཚན་ལྡན་བླ་མ་དགེ་བའི་བཤེས་གཉེན་དང་། འདུལ་ཁྲིམས་གཙང་མར་སྲུང་བའི་དགེ་སློང་། འདུ་འཛིའི་གྲོང་དགོན་རྒྱབ་ཏུ་བསྐྱུར་ནས་རྟག་ཏུ་དབེན་པའི་རི་ཁྲོད་དུ་བཞུགས་པའི་རྫོགས་ཆེན་རྣལ་འབྱོར་བ། མདོར་ན་མཁས་བཙུན་བཟང་གསུམ་འཛོམས་པའི་སྐྱེས་བུ་དམ་པ་རྣམས་ལ་དད་པ་དང་དག་སྣང་སྦྱངས་ནས། ཞབས་ཕྱི་འབུལ་ཞིང་མཐུན་རྐྱེན་བསྒྲུབ་ན་བསོད་ནམས་རང་གིས་ཐོབ་ཅིང་ལོག་ལྟ་དང་སྐུར་བ་བཏབ་ན། ཉེས་པ་ཆེ་བ་ལུང་ལས་གསུངས་པས་དད་པ་དང་དག་སྣང་བྱ་རྒྱུ་གལ་ཆེ། དགོན་པ་ནི་ཤི་གསོན་གཉིས་ཀས་རེ་ས་ཡིན་པས་ཅི་ནུས་ཀྱིས་ཞབས་ཏོག་བསྒྲུབ་རྒྱུ་གལ་ཆེ་བ་དེའང་ཤེས་དགོས། དེ་ལྟར་ཆོས་ལ་དད་པ་ཡོད་མེད་གཉིས་ཀ་ཕན་ཚུན་གཅིག་གྲོགས་གཅིག་ལ་བརྟེན་ནས་དུས་རྟག་ཏུ་ཕན་ཚུན་བར་མཐུན་སྒྲིལ་ཡོང་བར་བྱ་དགོས་སོ།།
གཉིས། ཆོས་ལུགས་གྲུབ་མཐའ་ཁག་ཚང་མ་མཐུན་སྒྲིལ་ཡོང་བར་བྱ་རྒྱུ་ཤིན་ཏུ་གལ་ཆེ་སྟེ། བོད་མི་རིགས་ནང་ཁུལ་གཅིག་གྱུར་ཡོང་དགོས་ན་གཙོ་བོ་ཆོས་ལུགས་གྲུབ་མཐའ་ཁག་བར་གྱི་འགལ་བ་འདི་བསལ་དགོས། གྲུབ་མཐའ་ཁག་བར་གྱི་འགལ་བ་འདི་མེད་པར་མ་གྱུར་བ་དེ་སྲིད་དུ་བོད་རིགས་ནང་ཁུལ་མཐུན་སྒྲིལ་འབྱུང་མི་ཐུབ་པ་ང་ཚོའི་ལོ་རྒྱུས་ཀྱིས་བདེན་དཔང་བྱས་ཡོད། དེས་ན་རང་ཉིད་གང་ལ་ཞུགས་པའི་གྲུབ་མཐའ་དེའི་ལྟ་སྒོམ་སྤྱོད་པ་ཉམས་ལེན་བྱེད་པ་གཙོ་བོར་བཟུང་བའི་སྟེང་། གྲུབ་མཐའ་གཞན་ཀུན་ལ་དག་སྣང་དང་བརྩི་བཀུར་མཐུན་སྒྲིལ་བྱ་རྒྱུ་ལས་གྲུབ་མཐའ་དང་གྲུབ་མཐའི་བར་དོན་མེད་ཀྱི་རྩོད་གཞི་སློང་བའི་སྲོལ་རྒྱུན་མཚམས་འཇོག་བྱ་དགོས། དཔེར་ན་ཁྱོད་ཀྱི་གྲུབ་མཐའི་ལྟ་སྒོམ་སྤྱོད་པ་སྐྱོན་ཅན་དང་ངའི་གྲུབ་མཐའི་ལྟ་སྒོམ་སྤྱོད་པ་ཡང་དག་ཡིན་ཚུལ་སོགས། བདག་བསྟོད་གཞན་སྨད་ཀྱི་སྐད་ཆ་འདི་རིགས་སྨྲ་བ་ལ་ཁྱིམ་པ་ཕོ་མོ་དག་གིས་ཀྱང་འཛེམ་ཟོན་བྱེད་ཀྱིན་ཡོད་ན། ང་ཚོ་རབ་བྱུང་བ་རྣམས་ཀྱིས་ནི་ཆོས་གྲོགས་གཞན་གྱི་ཐུགས་ལ་ཕོག་པའི་ཚིག་རྩུབ་དང་། དགེ་འདུན་པའི་ནང་ཁུལ་དཀྲུག་པའི་དབྱེན་ཕྲ་འདི་དག་སྨྲ་ཅི་ལ་འོས། གྲུབ་མཐའ་སོ་སོའི་ལྟ་བའི་ཟབ་གནད་འདོད་སྟངས་མི་མཐུན་པ་ཅུང་ཟད་རེ་ཡོད་པ་བདེན་ནའང་། དེ་དག་ནི་མཁས་དབང་རྣམ་དཔྱོད་ཅན་ཉུང་ཤས་མ་གཏོགས་མང་མང་གིས་ཧ་མི་གོ་བས། སྨྲ་བ་མང་ན་ཆགས་སྡང་སློང་བའི་རྒྱུ་ཙམ་ལས་གཅིག་གྱུར་ལ་ཕན་པ་འབྱུང་བའི་རྒྱུར་འགྱུར་མི་ཐུབ། སྤྱིར་མ་རྟོགས་ལོག་རྟོག་པ་ལུང་དང་རིགས་པས་དགག་བཞག་སྤོང་གསུམ་གྱིས་ཚར་གཅོད་བྱེད་པ་བསྟན་འཛིན་དམ་པའི་ཕྱག་སྲོལ་ཡིན་པ་བདེན་ན་ཡང་། ནང་པའི་བསྟན་པའི་ནང་ཁུལ་གྱི་གྲུབ་མཐའ་སོ་སོའི་བར་རང་དང་ལྟ་བ་ཅུང་ཙམ་མི་མཐུན་པ་ཙམ་ནི་དེ་འདྲའི་སྐྱོན་ཆེན་པོ་མིན་གཤིས། ཆོས་གྲོགས་ཕན་ཚུན་བར་ལ་གུ་ཡངས་དང་བཟོད་སྒོམ་བྱ་མི་ཐུབ་རྒྱུ་ཅི་ཡང་མེད་དེ། ང་ཚོ་ཡིན་པ་བྱེད་ན་དགྲ་ལའང་བཟོད་པ་སྒོམ་མཁན་གྱི་གྲས་སུ་བཞུགས་ཡོད་པ་མ་ཡིན་ནམ། ལར་རང་རང་གི་གྲུབ་མཐའི་ལ་རྒྱ་འཛིན་དགོས་ལ་ཡོད་ཀྱང་དགོས། འོན་ཀྱང་རང་བསྟོད་གཞན་སྨད་ཀྱི་ཆགས་སྡང་གིས་འཛིན་མི་རུང་སྟེ་ཆགས་སྡང་ནི་ང་ཚོ་ཆོས་པ་དག་གིས་དུས་རྒྱུན་དུ་སྤང་བྱའམ་དགག་བྱ་ཡིན་པ་དེ་སུས་མི་ཤེས། ང་ཚོས་མཐའ་བྲལ་ལྟ་བ་དང་བློ་འདས་སྒོམ་པ་ལྟ་བུའམ་ཡང་ན་བྱམས་སྙིང་རྗེ་དང་གཞན་ཕན་སེམས་བསྐྱེད་ལྟ་བུར་ཉམས་ལེན་མཛད་རྒྱུ་གལ་ཤིན་ཏུ་ཆེ་ན་ཡང་། མན་ངག་རྩ་ཆེན་དེ་དག་དེང་སང་གི་མི་ཚོའི་བློ་དང་འཚམ་དཀའ་ཞིང་ཉམས་ལེན་གནད་སྨིན་གནང་མཁན་རེ་འགའ་ཙམ་ལས་ཐོན་མི་ཐུབ། དེ་བས་སྐྱབས་འགྲོའི་བསླབ་བྱ་ནས་མི་དགེ་བཅུ་སོགས་འདུལ་བའི་བསྲུང་བྱ་རགས་པ་ཙམ་དྲན་ཤེས་ཀྱིས་སྤང་བླང་ཉམས་ལེན་ཅི་ནུས་བྱ་རྒྱུ་དང་། རང་གི་གྲུབ་མཐའི་བསྟན་པ་འཛིན་སྐྱོང་སྤེལ་གསུམ་མཛད་ཅིང་གྲུབ་མཐའ་གཞན་ལའང་དག་སྣང་དང་མཐུན་སྒྲིལ་བྱེད་པ། གཙོ་བོ་རང་ཉིད་ཆོས་པའམ་རབ་བྱུང་བ་ཞིག་ཡིན་པ་ངོ་ཤེས་པར་བྱས་ཏེ་འཇིག་རྟེན་འགྲན་རྩོད་ཀྱི་གྲས་སུ་མི་ཞུགས་པ། རང་གི་སེམས་རྒྱུད་མ་ཞུ་བ་ཆགས་སྡང་གི་བློ་ངན་འདིའི་མགོ་ཅི་གནོན་བྱ་ཨེ་ཐུབ་བལྟ་རྒྱུ་དེ་ལས་གལ་ཆེ་བ་མེད་པ་ཤེས་དགོས། དེ་ལྟར་བྱུང་ན་རང་གི་གྲུབ་མཐའི་ལ་རྒྱ་ཟིན་པ་ཡིན་ལ་སངས་རྒྱས་བསྟན་པའི་ལ་རྒྱ་ཟིན་པའང་ཡིན། ལྷག་པར་དུ་བན་བོན་གྲུབ་མཐའི་བར་གྱི་འགལ་བ་འདི་གླེང་ནས་ཡུན་རིང་ཞིང་ལོ་ངོ་སྟོང་ལྷག་གི་རིང་ཐག་མ་ཆད་པའི་འགལ་བ་ཞིག་ཡིན་པ་མ་ཟད། ད་ལྟ་དུས་རབས་ཉེར་གཅིག་པའི་ནང་དུའང་མཇུག་མ་རྫོགས་པའི་འགལ་བ་སྙོག་འཛིང་ཆེ་བ་ཞིག་ཀྱང་ཡིན། ད་ལྟའི་གནས་ཚུལ་ལ་བལྟས་ན་ང་ཚོའི་ཕྱོགས་ཞེན་གྱི་བློ་འདི་མ་ཟད་པ་དེ་སྲིད་དུ་བན་བོན་གྲུབ་མཐའི་བར་གྱི་འགལ་བ་ཐག་གཅོད་ཐབས་མེད་པ་ལྟ་བུར་ཆགས་ཡོད་མོད། འོན་ཀྱང་ཕན་ཚུན་བར་ལ་གུ་ཡངས་དང་གཟུར་གནས་ཀྱི་ངང་ནས་གཅིག་གཅིག་གི་དཔེ་ཆར་གཟིགས་ཞིབ་དང་རྟོག་དཔྱོད་ལེགས་པོ་བྱ་ཐུབ་ན། དེ་འདྲའི་ཐག་མི་ཆོད་པ་ཞིག་མིན་ཤས་ཆེ་བས། གང་ལྟར་ཕན་ཚུན་ཕྱོགས་ཞེན་དང་མཁྲེགས་འཛིན་གྱི་བསམ་པ་དོར་ཏེ་གཟུ་བོར་གནས་པའི་སྒོ་ནས། གནས་ལུགས་དང་བདེན་དོན་ལ་བདེན་ཁ་སྦྱིན་རྒྱུ་ལས་ལྷག་པའི་ཐབས་གཞན་མེད་པར་ངེས་སོ།།
གསུམ། དགོན་པ་དང་དགོན་པའི་བར་ལ་མཐུན་སྒྲིལ་ཡོང་རྒྱུ་དེའང་ཤིན་ཏུ་གལ་ཆེ་བ་ཤེས་དགོས། དགོན་པ་ཆེན་པོ་དང་གྲྭ་པ་མང་ས་མཁས་པ་མང་ས་དག་གིས་དགོན་པ་ཆུང་ཆུང་དང་ཉམ་ཆུང་དག་ལ་མཐོང་ཆུང་མི་བྱེད་པ་དང་། དགོན་པ་ཆུང་ཆུང་དག་གིས་དགོན་པ་ཆེན་པོ་དག་ལ་ཕྲག་དོག་མི་བྱེད་པར་ཕན་ཚུན་བརྩི་བཀུར་དང་མཐུན་སྒྲིལ་བྱ་རྒྱུ་གལ་ཆེ། དེ་ཡང་བོན་པོའི་དགོན་པའི་ནང་ཁུལ་ལ་མཚོན་ན་མི་ལ་ལས་གྲྭ་ས་བས་གྲོང་པ་དག་གི་ཉེ་འདབས་ཀྱི་དགོན་པ་དག་ལ་གྲོང་དགོན་ཞེས་དགོན་པ་ཞིག་གི་མཚན་ཉིད་མི་ལྡན་པ་ལྟ་བུ་མཐོང་ཆུང་གི་ལྟ་ཚུལ་ཡོད་པ་དང་། གྲྭ་ས་བས་རྩོད་པ་ཁོ་ནས་མི་ཚེ་བསྐྱལ་བ་དོན་དག་མེད་ཅེས་སྨྲ་མཁན་ཡོད་པ་དེ་དག་གིས་གཅིག་གཅིག་གི་གནས་ཚུལ་གསལ་པོ་མ་ཤེས་པའི་རྟགས་ཡིན། གྲྭ་ས་བས་སྡེ་སྣོད་གསུམ་གྱི་འཆད་ཉན་དང་བསླབ་པ་གསུམ་གྱི་ཉམས་ལེན་ཟུང་འབྲེལ་གྱིས་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་བྱ་རྒྱུའི་མན་ངག་ཟབ་མོ་གནད་དུ་བཟུང་ནས། ལུང་ལས། སངས་རྒྱས་བསྟན་པ་ཚུལ་ཁྲིམས་ཡིན། ཚུལ་ཁྲིམས་མེད་ན་བསྟན་པ་མེད། ཅེས་པ་ལྟར་མདོ་འདུལ་བའི་ལྷག་པ་ཚུལ་ཁྲིམས་ཀྱི་བསླབ་བྱ་གཙོ་བོར་བཟུང་བའི་སྟེང་སྔགས་རྫོགས་ཉམས་ལེན་ཅི་ལྕོགས་རེ་བྱེད་ཀྱིན་ཡོད་པ་ནི། གང་ཟག་གི་བློ་དང་འཚམས་ཤིང་སངས་རྒྱས་ཀྱི་ལུང་དང་ཡང་མཐུན་པ་མ་ཟད་མདོ་སྔགས་རྫོགས་གསུམ་གྱི་བསྟན་པའི་སྲོག་ཤིང་གཙོ་བོ་རྩ་བའི་གྲྭ་སའི་བསྟན་འཛིན་རྣམ་པས་བཟུང་ཡོད་པའི་བཀའ་དྲིན་ཤེས་ན་བཟང་། མཚན་ཉིད་རྩོད་པ་མི་འགྲིག་ཟེར་མི་འོས་ཏེ་དེས་རིག་པའི་གདར་ཤ་བཅད་ནས་ཤེས་རབ་རྒྱུད་ལ་སྐྱེད་པར་བྱེད་ཅིང་། སངས་རྒྱས་ཀྱི་བསྟན་པར་རྒོལ་བ་བྱེད་མཁན་ལུང་དང་རིགས་པས་ཚར་གཅོད་མ་བྱས་ན་བསྟན་པ་འཇིག་པའི་ཉེན་ཁ་ཡོད་པ་དེ་ལས་གྱོང་གུན་ཆེ་བ་ཅི་ཞིག་ཡོད། འོ་ན་གྲོང་འདབས་ཀྱི་དགོན་པ་དག་གིས་བསྟན་པ་འཛིན་སྐྱོང་བྱེད་ཚུལ་མ་ལེགས་པ་ཡིན་ནམ་སྙམ་ན། སྔར་ཡིན་ན་དགོན་པ་ཆེ་གྲས་སྒྲིག་ལམ་ཡོད་ས་འགའ་རེ་མ་གཏོགས་དགོན་པ་ཆུང་གྲས་མང་མང་ས་ཆ་སོ་སོའི་ཡུལ་ལུགས་དང་གོམས་སྲོལ་ཁོར་ཡུག་སོགས་ཀྱི་དབང་གིས། ཐ་ན་དག་སུམ་ཙམ་བལྟ་སའི་གཞི་ཙམ་ཡང་ཚུགས་མ་ཐུབ་པས་འཆད་ཉན་ལས་གྲོང་ཆོག་གཙོ་བོར་བྱེད་པ་དང་། བསླབ་པ་ཉམས་ལེན་ལས་དཀོར་ནོར་གཉེར་རྒྱུ་གཙོ་བོར་འཛིན་པ་ནི་ཁས་མ་བླངས་རང་ལེན་ཡིན། དེང་སང་ཅུང་དགའ་འོས་པ་ཞིག་ནི། དགོན་པ་ལ་ལས་མཚན་ཉིད་རྩོད་གྲྭ་རེ་དང་ལ་ལས་སྒྲུབ་གྲྭ་རེ་བཙུགས་ཏེ་གྲྭ་པ་དགོན་པར་བཞུགས་ནས། འཆད་ཉན་སློབ་གཉེར་དང་སྒོམ་སྒྲུབ་ཉམས་ལེན་བྱེད་བཞིན་ཡོད་མོད། དེ་ཡང་ཕྱོགས་ཡོངས་ཀྱི་ཆ་རྐྱེན་ཚང་དཀའ་བས་འཁྲུངས་ལ་མ་སྨིན་པའི་ཚུལ་གྱིས་ཀུན་ལ་ངོམ་དུ་རི་བ་ཞིག་ཐོན་དཀའ། ཁོ་བོ་གྲྭ་སར་དག་སྣང་ཡོད་པ་ཁོ་ནས་མིན་ལ་གྲྭ་སའི་དགེ་མཚན་ནམ་ཡོན་ཏན་ངོ་ཤེས་པའི་ཆེད་དང་གྲྭ་ས་དང་གྲོང་དགོན་བར་ལ་མཐུན་སྒྲིལ་ཡོང་བའི་ཆེད་དུ་ཡིན། དེ་བཞིན་དུ་གྲྭ་ས་བས་ཀྱང་གྲོང་འདབས་ཀྱི་དགོན་པའི་གྲྭ་པ་བརྒྱ་ཆ་བརྒྱ་གྲོང་ཆོག་པ་དང་དཀོར་གཉེར་བ་མིན་པ་དེའང་ཤེས་ན་འགྲིག མདོ་ལས། རང་གི་སྐྱེ་ས་ཕ་ཡུལ་གང་ཡིན་དེ། ཆགས་སྡང་ཉོན་མོངས་སྐྱེ་བའི་ལྡུམ་ར་ཡིན། ཞེས་པ་ལྟར་དུས་རྟག་ཏུ་ཆགས་སྡང་རྩོད་པའི་འཁོར་ལོ་ཅི་དགར་སྐོར་བའི་མྱ་ངན་ངུ་སྒྲ་རྣ་རྒྱབ་ཀྱི་རླུང་དུ་བསྐུར་ཞིང་། ང་བདེན་ཁྱོད་རྫུན་དང་ང་བཟང་ཁྱོད་ངན་གྱི་སྡང་སྡིགས་ཁྲོས་པའི་ངོམ་ནག་སྤྱན་གྱི་ཟུར་དུ་འཕངས་ཏེ། འདམ་རྫོབ་ཁྲོད་ཀྱི་མེ་ཏོག་ལྟར་ཆོས་ལ་ཆོས་བཞིན་སྤྱོད་པའི་སྐྱེས་བུ་དམ་པ་མང་པོ་བྱུང་དང་འབྱུང་མུས་ཡིན་པ་མ་ཟད། ཆུ་ཕུགས་གངས་ལ་ཐུག་པ་ལྟར་གྲྭ་སའི་གྲྭ་པ་རྣམས་ཀྱང་གྲོང་དགོན་ནས་འབྱུང་དགོས་པ་ལས་གྲོང་དགོན་མེད་ན་གྲྭ་སར་གྲྭ་པ་འཚོགས་མི་སྲིད། དེའང་གྲོང་པ་དག་གི་བྱིས་པ་ཚོ་ཐོག་མར་གྲོང་དགོན་དུ་ཞུགས་ནས་དགེ་ཚུལ་གྱི་རྟགས་བླངས། ཀ་ཁ་ནས་སློབ་གཉེར་གྱི་དབུ་བཟུང་སྟེ་ཡུན་ངེས་མེད་ཅིག་ལ་གསོ་སྦྱོང་བྱས་ནས་རིག་གནས་ཀྱི་རྨང་གཞི་མི་དམན་པ་ཞིག་ཆགས་རྗེས། ད་གཟོད་གྲྭ་སར་ཕེབས་པ་ཡིན་པས་གྲྭ་ས་བས་ཀྱང་གྲོང་དགོན་དག་གི་གནས་ཚུལ་ཤེས་རྒྱུ་གལ་ཆེ་ལ། གྲྭ་སར་སློབ་གཉེར་ཡུན་རིང་གནང་ནས་མཁས་བཙུན་བཟང་གསུམ་གྱི་ཡོན་ཏན་དང་ལྡན་ཚེ་རང་དགོན་དུ་ཕྱིར་ཕེབས་ནས་བསྟན་པ་རིན་པོ་ཆེ་འཛིན་སྐྱོང་སྤེལ་བའི་དབུ་ཁྲིད་མཛད་པ་སོགས། སྔར་ལོ་རྒྱུས་ཐོག་ཤིན་ཏུ་མང་ལ་ད་ལྟའང་དེ་མུས་སུ་བྱེད་ཀྱིན་ཡོད་པ་འདིའོ།།
བཞི། བོན་གསར་རྙིང་བར་ལ་མཐུན་སྒྲིལ་ཡོང་རྒྱུ་གལ་ཆེ་སྟེ། བོན་གསར་རྙིང་གཉིས་ཀ་སྟོན་པ་གཤེན་རབ་ཀྱི་བཀའ་ཡིན་པས་མཐུན་སྒྲིལ་མི་འབྱུང་དགོས་པའི་རྒྱུ་མཚན་ཡང་མེད། རྒྱལ་སྲས་སྤྲུལ་སྐུ་རྣམ་བཞི་སོགས་གསར་ལུགས་རིམ་པར་དར་བ་ནས་བཟུང་བཀག་འགོག་རྒྱུན་ཆད་མེད་པར་བྱས་ཀྱང་། བོན་པོའི་ནང་ཁུལ་མཐུན་སྒྲིལ་ལ་གནོད་པ་བྱུང་བ་མ་གཏོགས་གཅིག་གྱུར་ལ་ཕན་པ་ཅི་ཡང་བྱུང་མ་ཐུབ། གསར་བོན་ལ་བན་དེའི་ཤན་ཞུགས་ཡོད་པ་བདེན་ན་ཡང་སྤྲུལ་སྐུ་རྣམ་བཞི་སོགས་ནི། གཏེར་སྟོན་དང་མཁས་གྲུབ་གཉིས་ལྡན་ལུང་ཟིན་གྱི་སྐྱེས་བུ་རྒྱལ་སྲས་སེམས་དཔའི་རྣམ་སྤྲུལ་ཤ་སྟག་ཡིན་པས། དེ་དག་གི་སློབ་རྒྱུད་ཚོས་མཐའ་གཅིག་ཏུ་དད་པ་དང་རྒྱུན་འཛིན་བྱ་རྒྱུ་ལས་འདོར་མི་ཐུབ་པ་ཁག་ཅི་ཡོད། རང་སྡེའི་མཁས་པ་སྐོར་ཞིག་གིས་བན་དེར་དགག་ལེན་ནམ་བོན་ཆོས་ངོ་སྤྲོད་གནང་སྐབས། བན་བོན་གཉིས་དཀོན་མཆོག་གསུམ་ལ་སྐྱབས་སུ་འགྲོ་བ། ལྟ་བ་བཀར་བཏགས་ཀྱི་ཕྱག་རྒྱ་བཞི་ཁས་ལེན་པ། སྡིག་བཅུ་སྤང་ཞིང་དགེ་བཅུ་སྤྱོད་པ། ཚད་མེད་བཞི་ལ་བློ་སྦྱང་བ། ཐབས་ཕར་ཕྱིན་བཅུ་ལ་བསླབ་པ། ལྟ་བ་སྤྲོས་པའི་མཐའ་བརྒྱད་དང་བྲལ་བའི་ཤེས་རབ་སྟོང་པ་ཉིད་ལ་མཉམ་པར་འཇོག་པ། མཐར་ཐུག་གི་འཐོབ་བྱ་ཁམས་གསུམ་ལས་འདས་པའི་རྣམ་མཁྱེན་སངས་རྒྱས་ཡིན་པ་སོགས། བན་བོན་གཉིས་ཀའི་གཞི་ལམ་འབྲས་གསུམ་གང་ལ་ཡང་ཁྱད་པར་སྤུ་ཙམ་མེད་ཚུལ་གསུང་གི་ཡོད་ན། བོན་གསར་རྙིང་བར་གྱི་བརྡ་ཆད་དང་ཚིག་རིས་མི་འདྲ་བ་ཙམ་ནི་དེ་ལས་ཀྱང་གླེང་རིན་མེད་པ་ཞིག་ཅི་ལ་མིན། དེས་ན་ཁོང་རྣམ་པས་རྒྱལ་བ་གཤེན་རབ་ཀྱི་བཀའ་ལ་བརྟེན་ནས་དུས་དང་བསྟུན་པའི་བསྟན་པ་སྤེལ་ཚུལ་ཐུན་མོང་མ་ཡིན་པའི་རང་ལུགས་རེ་གསར་བཏོད་གནང་བ་འདི་ལ། ང་ཚོས་དག་སྣང་དང་ཡི་རངས་ཕུལ་ནས་བོན་པོ་སྤྱིའི་མཐུན་སྒྲིལ་དང་འཕེལ་རྒྱས་ལ་ཐུགས་ཁུར་བཞེས་རྒྱུ་ཅི་ནས་ཀྱང་གལ་ཆེ། ཡང་ཀུན་མཁྱེན་ཤར་རྫ་བའི་བཀའ་བརྟེན་ལ་མཁས་པ་ལ་ལས་བོན་གསར་ཞད་ཡོད་ཚུལ་དང་། ལ་ལས་བོན་རྙིང་མའི་ལུགས་རྣལ་མ་གཙོ་བོ་ཡིན་ཚུལ་དང་རྒྱལ་བ་སྨན་རི་བའི་རྗེས་འབྲང་ངོ་མ་ཡིན་ཚུལ་སོགས་དོན་མེད་ཀྱི་གླེང་གཞི་འདི་སྔར་ནས་ཡོད་ལ་ད་ལྟའང་མཚམས་བཞག་མེད། གསར་རྙིང་གང་གི་ཞད་ཡོད་མེད་གང་ལྟར་ཡང་ཀུན་མཁྱེན་ཤར་རྫ་བ་ལྟ་བུ་ངེས་པ་དོན་གྱི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་ཞིག ང་ཚོ་བོན་པོ་ཚང་ལ་མཚོན་ན་དེ་སྔ་བྱོན་པ་ཤིན་ཏུ་ཉུང་ཞིང་ཕྱིན་ཆད་ཀྱང་འབྱོན་པ་རབ་ཏུ་དཀའ། ཀུན་མཁྱེན་འཇའ་ལུས་པ་ཆེན་པོ་ཁོང་གི་དངོས་སློབ་ཡང་སློབ་དག་གིས་གངས་ཅན་སྟོད་སྨད་བར་གསུམ་མམ་ལྷག་པར་དུ་ཁམས་དང་མདོ་སྨད་ལྷོ་བྱང་སོགས་སུ་བསྟན་པ་རྒྱ་ཆེར་སྤེལ་བའི་དབང་གིས། ད་ལྟ་ག་ས་གང་དུ་ཁོང་རིན་པོ་ཆེའི་བཀའ་བརྟེན་ལམ་རིམ་སློབ་གཉེར་དང་སྒྲུབ་པ་ཉམས་ལེན་གནང་མཁན་ཤིན་ཏུ་མང་། དེ་དག་ལ་ཤར་རྫ་བའི་བསྟན་པ་ཡང་དག་པ་ཞིག་མ་རེད་ཅེས་སྨྲས་ནས་ཤེས་མི་ཤེས་གཉིས་ཀར་ཕོག་ཐུག་བཟོས་ན། སྨྲ་མཁན་ཀུན་སློང་གཙང་ཞིང་ལྷག་བསམ་ཅན་ཞིག་ཡིན་པའི་དབང་དུ་བཏང་ན་ཡང་རང་གི་ཆེ་བ་ཉམས་བྱེད་དང་། གཞན་རྒྱུད་ལ་ལོག་ལྟ་སློང་བྱེད་བོན་པོའི་ནང་ཁུལ་དཀྲུག་བྱེད་ཙམ་ལས་ཅི་ཡང་མི་འབྱུང་ངེས། དེའང་ལོས་ཡིན་ཀུན་མཁྱེན་ཤར་རྫ་བ་ཁོང་གི་བཀའ་བརྟེན་རྣམས་ནི་མདོ་སྔགས་རྫོགས་གསུམ་གྱི་ཟབ་གནད་མ་ལུས་པར་ཡོངས་སུ་འདུས་ཤིང་། ཚིག་གསལ་ལ་དོན་གོ་བདེ་བ་དབང་པོ་རབ་འབྲིང་ཐ་གསུམ་ཀུན་གྱིས་འཆད་ཉན་དང་ཉམས་ལེན་ལ་ཕན་པའི་བཀའ་བརྟེན་གཅེས་བསྡུས་འདི་ལྟ་བུ་ནི། ང་ཚོར་སྔར་ཡོད་མ་མྱོང་བའི་ལམ་རིམ་ཤིན་ཏུ་གལ་ཆེན་ཞིག་ཡིན་ཕྱིར་ང་ཚོས་ཉམས་ལེན་ལའང་མཁོ་གལ་ཤིན་ཏུ་ཆེ་བ་ཞིག་མ་ཡིན་ནམ། དེས་ན་ང་ཚོས་དུས་དང་རྣམ་པ་ཀུན་ཏུ་བོན་གསར་རྙིང་གི་དབྱེ་བ་མི་གླེང་བར་ཕན་ཚུན་དག་སྣང་དང་མཐུན་སྒྲིལ་བྱ་རྒྱུ་ལས་གལ་ཆེ་བ་ཞིག་གང་དུ་ཡོད་དམ། དུས་རབས་ཉེར་གཅིག་པ་ཆ་འཕྲིན་གྱི་དུས་རབས་ཞེས་གོ་ལ་ཧྲིལ་པོ་དབང་དུ་འགུག་པའི་ཚན་རིག་དང་གདོང་ཐུག་རྒྱབ་ནས། ནང་བསྟན་རྒྱུད་འཛིན་པའི་མདུན་ལམ་ཇེ་དོག་ནས་ཇེ་དོག་ཏུ་འགྲོ་བཞིན་ཡོད་པ་དང་། ཚན་རྩལ་འཕྲུལ་གྱིས་བསྐྲུན་པའི་སྲིད་པའི་ཕུན་ཚོགས་སྟོན་མོར་བཤམས་ནས། དབེན་དགོན་གྱི་རབ་བྱུང་བ་འདོད་ཡོན་སྒེག་མོས་མགྲོན་དུ་བསུ་བཞིན་ཡོད་པ། ཉམས་ལེན་བསྐྱུར་ནས་རྩོད་གླེང་ལ་དགའ་བའི་ང་ཚོས་རང་ལྟ་མཆོག་འཛིན་གྱི་གཉིད་ལས་སད་རན་པ། མདོར་ན་ང་ཚོ་རབ་བྱུང་བའི་གཞིས་ཁྱིམ་ཕྱི་ལྷོད་ནང་ལྷོད་དང་ཆེ་ལྷོད་ཆུང་ལྷོད་དུ་འགྱུར་བཞིན་ཡོད་པ་འདི་ལ་སྙིང་ན་ནས་སྐ་རགས་ཡང་སྡོམ་ཞིག་བྱེད་རན་པས་མི་ཚོད་འཕྱིས་ཡོད་པ་འདི་ལ་ཐུགས་བསམ་བཞེས་རྒྱུ་ཅི་ནས་ཀྱང་གལ་ཆེ། ཡང་གཅིག་བཤད་ན་བོན་གསར་རྙིང་གང་ཡིན་ཡང་ཆོག་ང་ཚོ་ཆོས་ལུགས་པ་ཡིན་པས་ཆོས་ཉམས་ལེན་བྱ་རྒྱུ་གཙོ་བོར་འཛིན་པ་ལས་ཆོས་ལ་ཞིབ་འཇུག་བྱས་ནས་དོག་སློང་བྱ་རྒྱུ་གཙོ་བོ་མ་རེད། ང་ཚོས་ཕྱོགས་རིས་དང་ཆགས་སྡང་གི་མགོ་བོ་ཅི་གནོན་བྱ་རྒྱུ་གཙོ་བོ་བྱེད་པ་ལས་ཆགས་སྡང་སློང་བྱེད་ཀྱི་སྐད་ཆ་བཤད་རྒྱུར་འཛེམ་དགོས་སོ།།
ལྔ། དགོན་པ་སོ་སོའི་ནང་ཁུལ་དུ་མཐུན་སྒྲིལ་ཡོད་རྒྱུ་གལ་ཆེ་བ་སྨྲ་མ་དགོས་ཏེ། སྤྱིར་དགོན་པ་ཞེས་པ་མི་རེ་རེ་ལས་གྲུབ་པའི་ཚོགས་པ་ཞིག་ཡིན་ལ་མི་རེ་རེར་མོས་པ་མི་འདྲ་བ་སྣ་ཚོགས་ཡོད་པ་བཞིན་སོ་སོའི་མོས་པ་དང་འཚམས་པའི་སྒྲིག་ལམ་ཞིག་ཀྱང་ཡོད་དགོས། སྟོན་པ་སངས་རྒྱས་ཀྱིས་གདུལ་བྱའི་བློ་དང་བསྟུན་ནས་བོན་གསུངས་པ་ལྟར་ང་ཚོས་ཀྱང་སོ་སོའི་མོས་པ་དང་བསྟུན་ནས་སྒྲིག་ལམ་འཇོག་ཤེས་ན་བཟང་། སྤྱིར་སྟོན་པ་སངས་རྒྱས་ཀྱིས་གྲྭ་པ་སྤུས་གཙང་ཡོང་རྒྱུ་གཅིག་བུར་དགོངས་ནས་འདུལ་བའི་བཅས་ཁྲིམས་མཛད་ཡོད་ཀྱང་། རྗེས་རབས་རྒྱུད་འཛིན་པས་སྟོན་པའི་གསུངས་ཇི་བཞིན་ལག་ལེན་དུ་བསྟར་མ་ཐུབ་པར་གྲྭ་པ་མང་རྒྱུར་ཤུགས་རྒྱབ་ཡོད་པ་འདི་ད་ལྟ་ང་ཚོར་མཚོན་ན་རྒྱུན་ལྡན་གྱི་ལམ་ལུགས་ལྟ་བུར་ཆགས་ཡོད། འོན་ཀྱང་དགོན་པ་ཐུགས་མཐུན་ཁྲིམས་གཙང་ཡོད་དགོས་ཞེས་པ་འདི་ཁ་ནས་བཤད་རྒྱུ་གཅིག་བུར་ལུས་ན་དགོན་པ་ཞིག་གི་རྣམ་པ་ལྡན་མི་ཐུབ་པས་དོན་ཐོག་ཏུ་འཁྱོལ་བར་བྱ་དགོས། དེས་ན་ཐུགས་མཐུན་ཞེས་པ་རྣམ་ཡེངས་བག་ཕེབས་ཀྱི་ངང་དུ་ཉི་མ་ཕུད་ནས་སྐྱིད་པོ་བྱ་རྒྱུར་ཐུགས་མཐུན་པ་དེ་མིན་ལ། རྒྱུ་ནོར་འཚོལ་བསྒྲུབ་དང་འདོད་ཡོན་ལ་བག་མེད་དུ་ལོངས་སུ་སྤྱད་རྒྱུར་ཐུགས་མཐུན་པ་དེའང་མིན། གོ་སླ་བར་བརྗོད་ན་ཁྱིམ་སྤང་རབ་བྱུང་བའི་ལས་རྒྱུའི་བྱ་བའམ་སྡེ་སྣོད་གསུམ་ལ་འཆད་ཉན་དང་བསླབ་པ་གསུམ་ཉམས་ལེན་བྱ་རྒྱུར་ཐུགས་མཐུན་པར་བྱ་རྒྱུ་དེ་ཡིན། ཁྲིམས་གཙང་ཞེས་པ་རང་གིས་མཁན་སློབ་ཀྱི་དྲུང་ནས་དམ་བཅས་པའི་སྡོམ་ཁྲིམས་མ་ཉམས་པར་གཙང་མར་བསྲུང་དགོས་པ་གོ་སླ། དེས་ན་འདུལ་བའི་དགོངས་དོན་གཞིར་བཞག་ནས་དམ་ལྷོད་རན་པའི་སྒྲིག་ལམ་གང་ཞིག་མི་སོ་སོས་རང་འགུལ་གྱིས་འཁུར་རྒྱུ་ནི་ཅི་ནས་ཀྱང་གལ་ཆེ། ཆུ་བརྒྱ་ཟམ་གཅིག་གི་འོག་ཏུ་འདུ་བའི་དཔེ་ལྟར་མི་རེ་རེའི་མོས་པར་མི་འཚམ་པའི་སྒྲིག་ལམ་ཞིག་གིས། བཙན་སྐུལ་ལྟ་བུས་མི་འདོད་བཞིན་དུ་འཁུར་དགོས་འབྱུང་ཚེ་དགོན་པའི་ནང་ཁུལ་འགལ་བ་སློང་བྱེད་ཀྱི་རྒྱུ་ལས་མཐུན་སྒྲིལ་བཟང་པོ་ཡོང་དཀའ། དེ་བའི་དབང་གིས་སྒྲིག་ལམ་གང་ཞིག་ཐོག་མ་ནས་གྲྭ་པ་སོ་སོར་འདོད་མོས་དང་བློ་སྟོབས་ཆེ་ཆུང་མི་འདྲ་བ་ཡོད་པར་འཚམ་རྒྱུ་གལ་ཆེ་བ་དེ་ཤེས་དགོས། དེ་ཡང་གྲྭ་པ་ལ་ལ་ངེས་འབྱུང་གིས་བསྐུལ་ནས་རབ་ཏུ་བྱུང་བ་དང་འདོད་ཆུང་ཆོག་ཤེས་ཀྱི་སྒོ་ནས། སྒོ་གསུམ་ཉེས་སྤྱོད་ཕྲ་རགས་ཐམས་ཅད་རང་གཅུན་གྱི་ངང་ནས་ཕྱི་ཚུལ་ནང་ཁྲིམས་ཚུལ་བཞིན་སྲུང་མཁན་དགེ་སློང་ཡང་དག་ཉུང་ཤས་ས་ཆ་གང་གི་དགོན་པ་སོ་སོར་ཡོད་ངེས་ཤིང་། དེ་དག་ཆགས་སྡང་སློང་རྐྱེན་མང་སའི་ཁོར་ཡུག་ལྟ་བུར་ལས་བསྐོས་མི་བྱེད་པ་གལ་ཆེ་བ་མ་ཟད། ཁོང་དག་གི་རྨད་བྱུང་མཛད་བཟང་ལ་མཐའ་གཅིག་ཏུ་བརྩི་བཀུར་ཞུ་ཞིང་ཡི་རངས་དབུལ་རྒྱུ་ཅི་ནས་ཀྱང་གལ་ཆེ། དེང་སང་ས་ཆ་ལ་ལར་ཚུལ་ཁྲིམས་གཙང་མར་སྲུང་མཁན་རེ་བྱུང་ན་དེ་ལ་ཕྲག་དོག་གིས་འདིས་ཤ་མི་ཟ་འདིར་ཁོང་ཁྲོ་ཡང་ལང་རྒྱུ་མེད་ཅེས་ཉིན་མོའི་འུག་རྒན་ལྟར་ཀུན་གྱིས་ཁ་རུབ་རྒྱག་གིན་ཡོད་ཚུལ་ཐོས། ཁོང་རྣམ་པར་ལས་དང་སྐལ་པ་བཟང་པོ་ཞིག་ལྡན་པས་འདུལ་ཁྲིམས་ཚུལ་བཞིན་སྲུང་འདོད་ཡོད་པ་དེ་ཁོང་རྣམ་པའི་བསོད་ནམས་ཡིན་ལ། ཁོང་རྣམ་པ་བསླབ་བྱར་ཚུལ་བཞིན་གནས་པ་དེས་ང་ཚོར་ཅི་ཡང་གནོད་མི་སྲིད་པས། ང་ཚོས་དེ་ལྟར་སྲུང་མི་ཐུབ་ཀྱང་ཁོང་རྣམ་པར་ཚིག་ངན་སྨོས་ནས་ཅི་བྱེད། དེ་བཞིན་དུ་ཨ་རྫོགས་སྙན་གསུམ་གྱི་དགོངས་དོན་ཇི་བཞིན་ཉམས་ལེན་བྱེད་འདོད་ཡོད་པའི་དབང་པོ་ཡང་རབ་བམ། དད་པ་དང་ངེས་འབྱུང་ཅན་སྔོན་གྱི་ལས་འཕྲོ་སད་པའི་སྐྱེས་བུ་དམ་པ་རེ་ཟུང་སྔར་ཡང་གྲངས་མེད་བྱུང་ཞིང་ཕྱིན་ཆད་ཀྱང་འབྱུང་སྲིད་པས། དེ་ལ་མདོ་ལས། རྒྱ་མཚོའི་གླིང་དུ་མེ་མི་འབར། འདུ་འཛིའི་གླིང་དུ་སེམས་མི་ཟིན། ཞེས་པ་ལྟར་དེ་དག་ནི་གཡའ་རི་གངས་བྲག་དང་མཚོ་གླིང་དུར་ཁྲོད་གནས་རི་བྱིན་ཅན་དག་ཏུ་གནས་ནས། བླ་མེད་རྫོགས་པ་ཆེན་པོའི་རིག་སྟོང་རྐྱང་འདེད་ཀྱི་ཉམས་ལེན་ལ་རྩེ་གཅིག་ཏུ་གཞོལ་བ་ནི་སྔོན་བྱོན་རིག་འཛིན་གྲུབ་ཐོབ་གོང་མ་རྣམས་དང་། དམ་པ་རི་ཁྲོད་པ་ཡབ་སྲས་སོགས་ཀྱི་ཕྱག་ལེན་འཁྲུལ་མེད་ཡིན་ཕྱིར་རྣམ་གཡེང་དང་འདུ་འཛི་ཆེ་བའི་དགོན་པའི་སྒྲིག་འོག་ནས་གུ་ཡངས་གཏོང་རྒྱུ་གལ་ཆེ། མི་ལ་ལས་རང་གིས་མཚམས་སྒྲུབ་པ་དང་ཤེས་རབ་སྟོང་པ་ཉིད་ལ་བློ་སྦྱོང་འདོད་མེད་པ་དེ་ཁོ་ན་རྒྱུ་མཚན་དུ་བྱས་ཏེ། གཞན་མཚམས་ལ་འདུག་མི་རེ་བྱུང་ན་ཐུགས་ལ་མི་འགྲོ་བས་རྒྱུན་དུ་བཀག་འགོག་ཁོ་ན་བྱེད་དེ། མཚམས་ལ་འདུག་དགོས་ན་དགོན་པའི་ནང་དུ་སྡོད་ན་ལོས་ཆོག་དེ་ཚོར་ཉམས་རྟོགས་ཀྱི་ཡོན་ཏན་ཡོད་མེད་ཅི་ཤེས། ཞེས་སྨྲ་མཁན་ཡོད་པ་དེ་དག་གིས་ལམ་གྱི་གོ་རིམ་བགྲོད་ཚུལ་དང་ཨ་རྫོགས་སྙན་གསུམ་གྱི་མན་ངག་ཉམས་ལེན་བྱེད་པ་ལ། ཕར་ཕྱིན་ལྔ་པའི་བསམ་གཏན་གྱི་སྔོན་འགྲོའི་ཡན་ལག་དྲུག་དགོས་ཚུལ་སོགས་ཀྱི་གོ་བ་མ་ལོན་པ་ཡིན་ཞིང་། སྔོན་བྱོན་རིག་འཛིན་གྲུབ་ཐོབ་གོང་མ་དེ་ཚོར་དགོན་པ་མ་ཡོད་པས་མིན་ལ་ཁོང་རྣམ་པས་དགོན་པར་མཐོང་ཆུང་བྱས་པ་དེ་བས་ཀྱང་ག་ལ་ཡིན། ཡང་རྩེ་བླ་མེད་ཐེག་པའི་ལམ་ལ་ཞུགས་པའི་མན་ངག་ཉམས་ལེན་མཁན་གྱིས་མ་བསྟེན་ཐབས་མེད་ཀྱི་ཆ་རྐྱེན་གལ་ཆེན་ཞིག་ཡིན་པ་དེ་ཤེས་དགོས། ཡང་ཆོས་བཤད་པ་སླ་ཡང་བསྒྲུབ་པ་དཀའ། ཞེས་པ་ལྟར་ཉམས་རྟོགས་ཀྱི་ཡོན་ཏན་ཡོད་རྒྱུ་ནི་ལས་སླ་པོ་ཞིག་རྩ་བ་ནས་མིན་ཕྱིར་ཁོང་ཚོའི་རྒྱུད་ལ་ཡོད་མེད་མི་ཤེས་པ་བདེན་ན་ཡང་། གལ་ཏེ་ཡོད་པའི་དབང་དུ་བཏང་ན་དུས་རྟག་ཏུ་དབེན་པའི་རི་ཁྲོད་བསྟེན་ནས་ཉམས་ལེན་ལ་རྩེ་གཅིག་ཏུ་གཞོལ་ཐུབ་མཁན་ཞིག་ལ་ཡོད་འོས་པ་ལས། ལྟ་བ་ཁ་ལ་ཁྱེར་ཞིང་དཔེ་ཆ་ལག་འཆང་གི་རྟོགས་ལྡན་ཡར་རྒྱུག་མར་འདུར་བྱེད་མཁན་དག་གི་རྒྱུད་ལ་ཡོད་མི་སྲིད། མི་དེ་དག་གིས། སྒོམ་སྒྲུབ་བཀག་ནས་ཚིག་རིས་འབད།། ཉམས་ལེན་བཀག་ནས་ཚུལ་འཆོས་གཟབ།། དབེན་པ་བཀག་ནས་འཚོགས་འདུ་བརྩམས།། བསྟན་འཛིན་དེ་ནི་ང་ཡི་བདུད།། ཅེས་པའི་དོན་ལ་ཐུགས་བསམ་བཞེས་རྒྱུ་གལ་ཆེ། ཡང་གཅིག་བཤད་ན་རི་ཁྲོད་པའང་ཡང་དག་ཡིན་མིན་གཉིས་ཀ་ཡོད་པས་ལེགས་ཉེས་འབྱེད་ཤེས་དགོས་ཏེ། ཡང་དག་ལ་གུ་ཡངས་དང་དགོན་པ་གང་དེའི་མཛེས་རྒྱན་དུ་བསམ་ནས་སྲུང་སྐྱོབ་བྱེད་ཅིང་། ངེས་འབྱུང་སོགས་ཀྱིས་བསྐུལ་བ་མ་ཡིན་པར་གཞན་ལ་འགྲན་འཚོལ་བའམ་རྙེད་དང་བཀུར་བསྟི་ཁེ་དྲག་སོགས་འདོད་པ་ཡིན་ན། རི་ཁྲོད་དུ་བསྡད་པ་ལས་དགོན་པའི་སྒྲིག་འོག་ཏུ་གནས་ན་རང་གཞན་གཉིས་ཀར་ཕན་པ་ཆེ་བ་ཤེས་དགོས། ཡང་རྩོད་གྲྭའམ་ཡང་ན་སྒྲུབ་གྲྭ་ཙམ་ཡང་ཚུགས་མི་ཐུབ་པའི་དགོན་པ་ཆུང་གྲས་དག་གིས་གྲྭ་ཆུང་ཚོ་ཅི་མི་སྙམ་པར་བཏང་སྙོམས་སུ་མི་འཇོག་པར། མཚན་ཉིད་རྩོད་གྲྭའམ་སྒྲུབ་གྲྭ་ཡོད་སའི་དགོན་པ་གཞན་དག་ཏུ་མངག་རྒྱུ་མ་ཟད་ཁོ་ཚོའི་སློབ་གཉེར་མཐར་མ་ཕྱིན་བར་དུ་གནང་བ་སྟེར་རྒྱུ་གལ་ཆེ། དེ་དག་གང་ཡང་མི་ནུས་པའི་གྲྭ་པ་མང་ཕྱོགས་ཀྱིས་སོ་སོའི་ནུས་ཚད་དང་བསྟུན་ཏེ་དགོན་པའི་ལས་འགན་ཁུར་ནས། སངས་རྒྱས་ཀྱི་བསྟན་པ་རིན་པོ་ཆེ་བརྟེན་གཞི་ངོ་མ་དགོན་པ་ཡིན་པས་འདི་ཉིད་ཉམས་སུ་མི་འཇུག་པར་འཛིན་སྐྱོང་སྤེལ་གསུམ་བྱ་དགོས། ལ་ལས་དགོན་པའི་ལས་བསྐོས་ནི་ཁྲལ་ལས་ཀྱི་འདུ་ཤེས་འཛིན་པ་ནི་རང་རྒྱུད་ན་ཆོས་ལ་དད་པ་དང་། ཆོས་སྒྲུབ་འདོད་ཀྱི་བསམ་པ་རྣམ་དག་མེད་པའི་རྟགས་ཡིན་པས་ཤིན་ཏུ་མི་རུང་། གྲྭ་པ་ཚད་ལྡན་ཞིག་གི་མི་ཚེའི་བགྲོད་རིམ་ལྟར་ན་ཐོག་མར་དགོན་པར་ཞུགས་ནས་དགེ་ཚུལ་གྱི་རྟགས་བླངས་ཏེ་འཚོགས་འདོན་དང་དེའི་སྟེང་དུ་ལྕོགས་ན་དག་སུམ་སྙན་ངག་རྩིས་སོགས་སྦྱངས་ནས། རང་དགོན་དུ་རྩོད་གྲྭ་མེད་ན་གྲྭ་སར་ཕེབས་ཏེ་རབ་བྱུང་ཞུ་ཞིང་རྩོད་གྲྭར་ཞུགས་ནས་གཞུང་བཀའ་པོད་ལྔ་ལ་རྩོད་པ་མཐར་ཕྱིན་པར་བྱེད། དགོན་པའི་ལས་འགན་ཆེ་ཆུང་འགའ་རེའང་འཁུར་དགོས། དེ་ནས་རབ་ཡིན་ན་ཡུལ་ངེས་མེད་ཀྱི་དབེན་པ་བསྟེན་ནས་ཤེས་རབ་སྟོང་པ་ཉིད་ཁོ་ནར་གོམས་པ་བསྐྱེདཅིང་སྐུ་ཚེ་མཐར་ཕྱིན། ཡང་ལ་ལ་མཚན་ཉིད་རྩོད་གྲྭར་མི་ཞུགས་པར་ཐོག་མ་ནས་སྒྲུབ་གྲྭར་ཞུགས་ཏེ་རྫོགས་པ་ཆེན་པོའི་སྔོན་དངོས་རྗེས་གསུམ་གྱི་སློབ་གཉེར་རམ་ཉམས་ལེན་མཐའ་དག་མཐར་ཕྱིན་རྗེས། གཅིག་བུར་ཡུལ་ངེས་མེད་ཀྱི་རི་ཁྲོད་འགྲིམས་ནས་བླ་མེད་རྫོགས་པ་ཆེན་པོའི་རིག་སྟོང་རྐྱང་དེད་ལ་གོམས་པ་བསྐྱེད་ནས་སྐུ་ཚེ་མཐར་ཕྱིན། འདི་དག་ནི་གང་ཟག་དབང་པོ་ཡང་རབ་ཉུང་ཤས་ནང་གི་ཉུང་ཤས་ཙམ་མ་གཏོགས་མང་ཕྱོགས་ཀྱིས་མི་འཇོན་ཡང་ཁོང་རྣམ་པ་ཚོར་དད་པ་དང་ཡི་རངས་འབུལ་བའི་ཆེད་དུ་ཡིན། ང་ཚོ་དགོན་པ་ཞིག་ལ་མཚོན་ན་བཤད་སྒྲུབ་གཉིས་ཀྱིས་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་བྱེད་དགོས་ཞེས་གསུངས་ཡོད། གོ་སླ་བར་སྨོས་ན་བཤད་ཅེས་པ་བཤད་གྲྭའམ་རྩོད་གྲྭ་དང་སྡེ་སྣོད་གསུམ་གྱི་འཆད་ཉན་སོགས་ལ་གོ་ཞིང་། སྒྲུབ་ཅེས་པ་སྒྲུབ་གྲྭ་དང་སྒོམ་གྲྭ་བསླབ་པ་གསུམ་གྱི་ཉམས་ལེན་སོགས་ལ་གོ་དགོས། རྒྱུ་མཚན་དེའི་དབང་གིས་ང་ཚོས་ནམ་ཡིན་ཡང་བཤད་སྒྲུབ་གཉིས་ཟུང་འབྲེལ་གྱི་སྒོ་ནས་སངས་རྒྱས་ཀྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་བྱ་དགོས་པ་དེའོ།།

robotstxt: allowed

filter: keep


text:
2015-04-04
སྒྲོལ་མ་མེ་ཏོག
༄༅།། བོད་པས་དགའ་ཤོས་ཀྱི་མེ་ཏོག་གཅིག་ནི། སྒྲོལ་མ་མེ་ཏོག་རེད། གལ་སྲིད་ཁྱེད་རང་བོད་དང་དེའི་ནང་ནས་ཀྱང་ལྷ་སར་སོང་ན། མཐོ་བླ་མའི་གསེར་ཁྲི་དང་། དགོན་པའི་རྟེན་གཙོའི་མདུན་དུ་སྒྲོལ་མ་མེ་ཏོག་བསྒྲིགས་པ་མཐོང་གི་རེད་ལ། བར་གྲྭ་བཙུན་སོ་སོའི་གྲྭ་ཤག་དང་། དམའ་ཁྱིམ་ཚང་དཀྱུས་མ་ཚོའི་སྒེའུ་ཁུང་འཁྲིས་སུ་སྒྲོལ་མ་མེ་ཏོག་བཤམས་པ་མཐོང་གི་རེད།
སྒྲོལ་མ་མེ་ཏོག་གི་མིང་ལ་སྐྱེ་དངོས་ཚན་རིག་པ་ཚོས་(Matthiola incana)ཞེས་བཏགས་ཡོད། མེ་ཏོག་འདི་ལ་དུས་ནམ་ཞིག་ལ་གང་ཟག་སུས་རྒྱུ་མཚན་གང་ཞིག་ལ་བརྟེན་ནས་བོད་མིང་སྒྲོལ་མ་མེ་ཏོག་ཅེས་བཏགས་མིན་གསལ་པོ་མི་ཤེས།
བོད་དུ་སྐྱེ་བའི་མེ་ཏོག་འདིའི་སྡོང་པོའི་རིང་ཚད་ཕྲུ་གང་ཟིན་མ་ཟིན་ཙམ་ལ། ཡལ་ག་གསུམ་ནས་ལྔ་དྲུག་བར་དང་། ལོ་མའི་དབྱིབས་ཅུང་རིང་ལ་ཕྲ་བ་ཀོང་ཆ་ཡོད་པ་ཞིག་སྐྱེ་བ་ཡིན། མེ་ཏོག་ལ་ཚོས་གཞི་དཀར་པོ་དང་སེར་པོ། དམར་སྨུག ཟིང་སྐྱ་སོགས་ཡོད། མེ་ཏོག་བཞད་ཤུལ་དུ་གང་བུ་ཕྲ་ལ་རིང་བ་ཞིག་ཆགས་ངེས་པ་དེའི་ནང་སོན་ཡོད། ནུབ་ཕྱོགས་ཡུལ་ཁག་ཏུ་མེ་ཏོག་འདི་ལ་རིགས་མང་ཙམ་འདུག་ཅིང་། རྣམ་པ་ཡང་རང་རེའི་མེ་ཏོག་དང་འདྲ་བ་དང་མི་འདྲ་བ་ཅི་རིགས་འདུག སྡོང་པོའི་རིང་ཚད་ཀྱང་མི་ཊར་ཕྱེད་ཀ་ཙམ་འདུག་པ་ནི་ས་བབས་དང་དྲོད་ཚད་སོགས་ཀྱིས་བྱས་པ་འདྲ།
བོད་དུ་མེ་ཏོག་འདི་རི་འདབས་སོགས་སུ་སྐྱེ་བ་ཞིག་མིན་པར་ངེས་པར་ཁྱིམ་དུ་གསོ་སྐྱོང་བྱེད་དགོས་པ་ཞིག་ཡིན། ལྷ་སར་མཚོན་ན། ལོ་གསར་སྐབས་སུ་སྒྲོལ་མ་མེ་ཏོག་བཞད་ན་རྟེན་འབྲེལ་དུ་བརྩི་བས། དགུན་དུས་ཞོགས་པ་མེ་ཏོག་འདི་བཏབ་པའི་ཁོག་མ་ཉི་མར་འདོན་པ་དང་། དགོང་མོ་ཉི་མ་བཞུད་པ་དང་ཁང་པའི་ནང་དུ་བསྡུ་བ་སོགས་ལྟ་སྐྱོང་ཧ་ཅང་ཞིབ་ཚགས་བྱེད།
ཁྱིམ་ཚང་གཅིག་ལ་སྒྲོལ་མ་མེ་ཏོག་དཀར་པོ་དང་སེར་པོ། དམར་སྨུག་གསུམ་བཞད་ཚེ། རིགས་གསུམ་མགོན་པོའི་(དཀར་པོས་སྤྱན་རས་གཟིགས་དང་། སེར་པོས་འཇམ་དཔལ་དབྱངས། དམར་སྨུག་གིས་ཕྱག་ན་རྡོ་རྗེ་མཚོན་)མཚོན་རྟགས་ལྟ་བུར་བརྩིས་ཏེ་ཧ་ཅང་གིས་དགའ་མོས་དང་རྟེན་འབྲེལ་བཟང་པོར་བརྩི་བ་ཡིན། བོད་པ་ཚོས་སྒྲོལ་མ་མེ་ཏོག་ལ་དགའ་མོས་ཆེན་པོ་བྱེད་པའི་རྒྱུ་མཚན་གཙོ་བོ་ནི། མེ་ཏོག་འདི་མཛེས་ལ་དྲི་ཞིམ་པ། བཞད་ཡུན་རིང་བ། སོན་ཡུན་རིང་ཉར་ཐུབ་པ། སྡོང་པོ་རིང་པོ་མིན་པས་ཁྱིམ་ཚང་གི་མཆོད་གཤོམ་མདུན་ལ་སྒྲིག་གཤོམ་བྱ་རྒྱུར་འཚམས་པ་བཅས་ཀྱིས་ཡིན་པ་འདྲ།། །།
Subscribe to: Post Comments (Atom)


text:
༄༅།།མཚོ་སྔོན་དུ་རྫོང་རིམ་པའི་རྒྱང་ཁྲིད་སྨན་བཅོས་ཁྱོན་ཡོངས་ལ་ཁྱབ་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་16ཉིན། 09:52) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། མཚོ་སྔོན་ཞིང་ཆེན་གྱིས་2015ལོ་ནས་བཟུང་སྨན་བཅོས་ཀྱི་མཉམ་འབྲེལ་སྒྲིག་སྲོལ་ལྡན་པའི་སྨན་ཁང་ཧུར་ཐག་བཏོད་ཅིང་། ཞིང་ཆེན་རིམ་པའི་སྨན་ཁང་གིས་སྣེ་ཁྲིད་པ་དང་རྣམ་པ་མང་བའི་སྨན་བཅོས་འབྲེལ་ཚོགས་བཙུགས་ཏེ། ད་ཆ་གྲོང་ཁྱེར(ཁུལ)དང་རྫོང་རིམ་པའི་རྒྱང་ཁྲིད་སྨན་བཅོས་ཁྱོན་ཡོངས་ལ་ཁྱབ་ནས་ནད་པས་སྨན་པ་བསྟེན་སྐབས་གཞི་རིམ་དུ་ཕྱོགས་པའི་རྣམ་པ་མངོན་ཡོད།
ཤེས་རྟོགས་བྱུང་བར་གཞིགས་ན། མིག་སྔར་མཚོ་སྔོན་གྱིས་ཁྱོན་བསྡོམས་སྨན་བཅོས་འབྲེལ་ཚོགས་89བཙུགས་པའི་ཁྲོད་ཞིང་ཆེན་རིམ་པའི་སྨན་ཁང་གིས་སྣེ་ཁྲིད་དེ་བཙུགས་པའི་སྨན་བཅོས་འབྲེལ་ཚོགས་17དང་། རིམ་གསུམ་སྨན་ཁང་ཚང་མ་སྨན་བཅོས་འབྲེལ་ཚོགས་འཛུགས་སྐྱོང་ལ་ཞུགས་ཡོད། སྒྱུར་བཅོས་ཀྱི་ཕན་འབྲས་འགན་ལེན་བྱེད་ཆེད། མཚོ་སྔོན་གྱིས་ད་དུང་ཞིང་ཆེན་གྱི་གནས་ཚུལ་དངོས་དང་ཟུང་འབྲེལ་བྱས་ཏེ་ཀྲུང་ལུགས་གསོ་རིག་གི་སྨན་བཅོས་འབྲེལ་ཚོགས་བཙུགས་པ་དང་། ཞིང་ཆེན་རིམ་པའི་ཁུལ་ཁོངས་སྨན་བཅོས་འབྲེལ་ཚོགས་ཀྱི་གསོ་རིག་བརྟག་བཤེར་དང་། བརྙན་ཕབ། སྐྲན་ནད། ན་ལུགས་ན་རྐྱེན། སྙིང་པར་དྲ་རྒྱ་བཅས་སྨན་བཅོས་ལྟེ་གནས་5དང་ཆེད་ཚན་མནའ་འབྲེལ་2བཙུགས་ནས་གཙོ་གནད་གཞི་རིམ་གསོ་རིག་གི་བརྟག་བཤེར་ཐད་དུ་ཤེས་ལྡན་པའི་སྟོབས་ཤུགས་ཉམས་ཞན་གྱི་འཇུར་མིག་བསལ་ཡོད་པ་རེད།
གཞི་རིམ་སྟོབས་ཆེར་གཏོང་རྒྱུ་ནི་སྨན་བཅོས་སྒྲིག་གཞི་སྒྱུར་བཅོས་གཏིང་ཟབ་ཏུ་་གཏོང་བའི་གལ་ཆེའི་ནང་གི་འགངས་ཆེ་ཡིན་ཞིང་། སྨན་བཅོས་འབྲེལ་ཚོགས་འཛུགས་སྐྱོང་བྱེད་རིང་མཚོ་སྔོན་གྱིས་གཙོ་གནད་རྫོང་རིམ་པའི་སྨན་ཁང་གིས་སྣེ་ཁྲིད་པ་དང་། ཤང་དང་གྲོང་རྡལ་འཕྲོད་བསྟེན་ཁང་གིས་ལྟེ་བར་བྱེད་པ། གྲོང་ཚོའི་འཕྲོད་བསྟེན་ཁང་གིས་རྨང་གཞིར་བྱེད་པ་བཅས་ཀྱི་རྫོང་དང་ཤང་གི་གཞི་གཅིག་ཅན་གྱི་དོ་དམ་བྱེད་སྟངས་འཚོལ་ཞིབ་བྱས་པ་དང་། དེ་ཉིད་གྲོང་གསེབ་ཀྱི་གཞི་གཅིག་ཅན་གྱི་དོ་དམ་དང་འབྲེལ་མཐུད་ནུས་ལྡན་བྱས་ནས་རིམ་གསུམ་མཉམ་འགུལ་གྱི་རྫོང་ཁོངས་སྨན་བཅོས་ཞབས་ཞུའི་སྒྲིག་གཞི་བཙུགས་ཡོད། བཙུགས་ཟིན་པའི་རྫོང་ཁོངས་ཀྱི་སྨན་བཅོས་འབྲེལ་ཚོགས་56དག་རྫོང་རིམ་པའི་སྨན་ཁང་74དང་། མ་བུ་བདེ་སྲུང་དང་འཆར་བཙའི་སྒྲིག་གཞི་50གཞི་རིམ་གྱི་སྨན་བཅོས་སྒྲིག་གཞི་339བཅས་ལ་ཁྱབ་པ་དང་། གཞུང་བཙུགས་སྨན་ཁང་གིས་ཆ་འཕྲིན་ཅན་གྱི་བྱེད་ཐབས་སྤྱད་ནས་གཞི་རིམ་ལ་རྒྱང་ཁྲིད་སྨན་བཅོས་དང་སློབ་ཁྲིད་སོགས་ཀྱི་ཞབས་ཞུ་སྒྲུབ་པ་དང་། རྒྱང་ཁྲིད་སྨན་བཅོས་ལ་བརྟེན་ནས་ནད་དཔེ་1736བརྟག་དཔྱད་དང་རྒྱང་ཁྲིད་བརྙན་ཕབ་ལ་བརྟེན་ནས་ནད་གཞི་4388སྨན་བཅོས་བྱས་པས། གཞི་རིམ་མང་ཚོགས་ཀྱིས་སྨན་པ་བསྟེན་ཐུབ་པ་དང་ཕན་ནུས་ཐོན་ཚད་མངོན་གསལ་དོད་པོས་ཆེ་རུ་ཕྱིན་ཏེ་གཞི་རིམ་ནས་གོང་རིམ་སྨན་ཁང་དུ་བཏང་བའི་ནད་པ་རིམ་བཞིན་ཉུང་དུ་འགྲོ་བཞིན་ཡོད།


text:
བྱང་ཀོ་རི་ཡའི་སྲིད་འཛིན་ཀེམ་ཇོང་ཨན་དང་ལྷོ་ཀོ་རི་ཡའི་སྐུ་ཚབ་ཚོགས་ཆུང་བར་ཐུག་འཕྲད་ཀྱིས་དུས་ཡུན་ཆུ་ཚོད་ ༤ རིང་གྲོས་མོལ་བྱས་ཡོད་འདུག
ཁ་སང་བྱང་ཀོ་རི་ཡའི་རྒྱལ་ས་ཕོང་ཡཱང་གི་གཞུང་ལས་ཁང་དུ། ས་གནས་དེའི་ཕྱི་དྲོའི་ཆུ་ཚོད་ ༦ པ་ནས་དུས་ཡུན་ཆུ་ཚོད་ ༤ རིང་ལྷོ་ཀོ་རི་ཡའི་རྒྱལ་ཁབ་བདེ་འཇགས་ལྷན་ཁང་གི་མགོ་འཁྲིད་སྐུ་ཞབས་ཆོང་ཡེ་ཡོན་ལགས་ཀྱིས་སྣེ་འཁྲིད་པའི་སྐུ་ཚབ་ཚོགས་ཆུང་ཞིག་དང་། བྱང་ཀོ་རི་ཡའི་སྲིད་འཛིན་ཀེམ་ཇོང་ཨན་གྱི་གཙོས་གནད་ཡོད་མི་སྣ་བར་ཐུག་འཕྲད་ཀྱིས་གྲོས་མོལ་བྱས་ཡོད་པ་དང་། ཀེམ་ཇོང་ཨན་གྱི་ཐུག་འཕྲད་ཐོག་མ་དེ་ལྷོ་བྱང་ཀོ་རི་ཡ་ཙམ་མ་ཟད་རྒྱལ་སྤྱིའི་ཐོག་ནས་གལ་གནད་ཅན་ཞིག་ཏུ་ངོས་འཛིན་བྱེད་ཀྱི་འདུག
སི་ཨན་ཨན་གྱིས་གནས་ཚུལ་སྤེལ་བ་ལྟར་ན། ཐེངས་འདིའི་ཐུག་འཕྲད་སྐབས་ལྷོ་ཀོ་རི་ཡའི་མཐོ་རིམ་མི་སྣ་ལྔ་གཙོའི་ལས་རོགས་མི་ལྔ་བཅས་ཁྱོན་མི་བཅུ་དང་། བྱང་ཀོ་རི་ཡ་ཕྱོགས་ནས་སྲིད་འཛིན་ཀེམ་ཇོང་ཨན་དང་ནམ་རྒྱུན་གཞུང་འབྲེལ་འདུ་འཛོམས་སོགས་ཀྱི་ཐོག་མཐོང་རྒྱུ་དཀོན་པའི་ཁོའི་བཟའ་ཟླ་རེ་སོ་ཇོ། སྲིང་མོ་ཀེམ་ཇོང་ཡོན་སོགས་ཡོད་འདུག་ལ། ད་རེས་ཀྱི་ཐུག་འཕྲད་དེ་ནི་ལོ་རྒྱུས་རང་བཞིན་ལྡན་པའི་གལ་གནད་ཅན་ཞིག་ཆགས་ཡོད་སྟབས། ལྷོ་ཀོ་རི་ཡ་གཞུང་གིས་ཐུག་འཕྲད་སྐབས་བྱུང་བའི་གྲོས་གཞི་ཁག་སྐུ་ཚབ་ཚོགས་ཆུང་ཕྱིར་ལོག་བྱུང་རྗེས་མ་གཏོགས་ཡོངས་བསྒྲགས་བྱ་རྒྱུ་མིན་སྐོར་བརྗོད་འདུག
ལྷོ་ཀོ་རི་ཡའི་སྐུ་ཚབ་ཚོགས་ཆུང་བྱང་ཀོ་རི་ཡར་མ་ཕྱིན་སྔོན་ལ་ཚོགས་ཆུང་གི་ཚོགས་གཙོ་ཆོང་ཡེ་ཡོན་(Chung Eui-yong)ལགས་ཀྱིས། ངས་ད་རེས་ཀྱི་ཐུག་འཕྲད་སྐབས་སྲིད་འཛིན་མོན་ཇེ་ཨིན་ལགས་ནས་ཀོ་རི་ཡའི་རྒྱལ་ཁབ་གཉིས་བར་གྱི་འབྲེལ་ལམ་ཡར་རྒྱས་དང་གྲོས་མོལ་རྒྱུན་སྐྱོང་བྱས་ཏེ། ཀོ་རི་ཡའི་མཐའ་ཁུལ་དུ་རྡུལ་ཕྲན་མཚོན་ཆ་རྩ་མེད་བཟོ་རྒྱུའི་ལངས་ཕྱོགས་བརྟན་པོ་ཡོད་པ་གསལ་བཤད་བྱ་རྒྱུ་ཡིན་པ་མ་ཟད། ཐེངས་འདིའི་ཐུག་འཕྲད་ཀྱི་དམིགས་ཡུལ་གཙོ་བོའང་རྡུལ་ཕྲན་མཚོན་ཆ་རྩ་མེད་བཟོ་རྒྱུའི་སྐོར་ཡིན་ལ། ཐུག་འཕྲད་འདི་ནི་ལྷོ་བྱང་ཀོ་རི་ཡའི་རྒྱལ་ཁབ་གཉིས་བར་གྲོས་མོལ་བྱས་པ་ཁོ་ན་ཙམ་མ་ཡིན་པར་མ་འོངས་པར་ང་ཚོས་ཐབས་ལམ་བརྒྱུད་དེ། བྱང་ཀོ་རི་ཡ་དང་ཨ་རིའི་བར་ལའང་གྲོས་མོལ་བྱེད་ཐུབ་པའི་འཆར་གཞི་བསྒྲིགས་ཡོད། ཅེས་སོགས་བརྗོད་འདུག
ལྷོ་ཀོ་རི་ཡར་མཚོན་ན། ད་རེས་ཀྱི་སྐུ་ཚབ་ཚོགས་ཆུང་བརྒྱུད་བྱང་ཀོ་རི་ཡ་དང་ལྷན་དུ་གྲོས་མོལ་བྱེད་ཐུབ་པ་ནི། ན་ནིང་ལྷོ་ཀོ་རི་ཡའི་སྲིད་འཛིན་འོས་བསྡུའི་སྐབས་སྲིད་འཛིན་མོན་ལགས་ཀྱི་ཁས་ལེན་ཞིག་ལག་བསྟར་བྱེད་ཀྱིན་ཡོད་པ་ཞིག་ཆགས་ཡོད་པ་དང་། བྱང་ཀོ་རི་ཡའི་ཕྱོགས་ནས་ཀེམ་ཇོང་ཨན་སྲིད་འཛིན་དུ་ཆགས་ཏེ་ལོ་ངོ་ ༧ ཕྱིན་པའི་རིང་གི་ཐུག་འཕྲད་ཐོག་མ་ཡིན་པ་མ་ཟད། ལྷོ་ཀོ་རི་ཡའི་སྐུ་ཚབ་མི་སྣ་ཞིག་བྱང་ཀོ་རི་ཡའི་གཞུང་སྒྲུབ་ཁང་དུ་འཛོམས་པ་ཐོག་མ་དེ་ཆགས་ཡོད་པ་དང་། དེ་རིང་ཉིན་རྒྱབ་ལྷོ་ཀོ་རི་ཡའི་སྐུ་ཚབ་ཚོགས་པ་ཕྱིར་ལོག་རྗེས་ཨ་རིར་འགྲོ་འཆར་ཡོད་འདུག
ད་ལན་གྱི་ལྷོ་བྱང་ཀོ་རི་ཡའི་གྲོས་མོལ་སྐབས་གྲོས་ཆོད་ཅི་བྱུང་གསལ་པོ་མེད་ཀྱང་། ཀོ་རི་ཡའི་བརྒྱུད་ལམ་ཁག་གི་ནང་སྲིད་འཛིན་ཀེམ་ཇོང་ཨན་གྱིས་ལྷོ་ཀོ་རི་ཡའི་སྐུ་ཚོགས་ཚོགས་པར་སྣེ་ལེན་ཟབ་རྒྱས་ཞུས་པ་མ་ཟད། ལྷན་དུ་གྲོས་མོལ་འདོད་བློ་ཁེངས་པ་ཞིག་བྱས་ཏེ་གྲོས་གཞི་ཁག་ལག་བསྟར་བྱེད་དགོས་པའི་བཀའ་ཁྱབ་བཏང་ཡོད་སྐོར་བསྒྲགས་ཡོད་པ་དང་། ཀེམ་ཇོང་ཨན་གྱིས་ལྷོ་བྱང་ཀོ་རི་ཡའི་རྒྱལ་ཁབ་གཉིས་བསྐྱར་དུ་འགྲིག་མཐུན་ཡོང་བའི་ལོ་རྒྱུས་གསར་པ་ཞིག་འབྲི་རྒྱུ་ཡིན་སྐོར་བརྗོད་ཡོད་འདུག
ཐེངས་འདིའི་ཐུག་འཕྲད་དེ་ནི་ཉེ་སྔོན་ལྷོ་ཀོ་རི་ཡའི་ནང་དགུན་དུས་ཨོ་རྩལ་འགྲན་ཚོགས་སྐབས། ཀེམ་ཇོང་ཨན་གྱི་སྲིང་མོས་ལྷོ་ཀོ་རི་ཡའི་སྲིད་འཛིན་མོན་ཇེ་ཨིན་ལགས་དང་ཐུག་འཕྲད་བྱས་པ་བརྒྱུད་བྱུང་བ་ཞིག་ཡིན་པ་དང་། ནམ་རྒྱུན་ཀེམ་ཇོང་ཨན་གྱིས་ཕྱིའི་རྒྱལ་ཁབ་ཁག་གི་མཐོ་རིམ་མི་སྣར་དངོས་སུ་ཐུག་འཕྲད་བྱེད་ཀྱི་མེད་ལ། འདས་ལོའི་ཕྱི་ཟླ་ ༡༡ ནང་རྒྱ་ནག་གི་སྐུ་ཚབ་ཚོགས་ཆུང་བྱང་ཀོ་རི་ཡའི་ནང་ཕྱིན་ཡོད་ཀྱང་སྐབས་དེར་ཀེམ་ཇོང་ཨན་གྱིས་དངོས་སུ་ཐུག་འཕྲད་བྱས་མེད་ལུགས་བསྒྲགས་ཡོད་པ་རེད།
གསར་འགོད་པ། སྐལ་བཟང་སྤྱིན་པ།


text:
རྩོམ་པ་པོ།   མགོན་པོ་བཀྲ་ཤིས།དུས་ཚོད།   2018-02-08རྩོམ་ཁུངས།    རྔ་བའི་གསར་འགྱུར་དྲ་བ།
ཆ་འཕྲིན་དུས་རབས་དང་ནང་སྒོས་སུ་སྤོ་འགུལ་སྦྲེལ་མཐུད་དྲ་རྒྱའི་དུས་རབས་ཀྱིས་སྔོན་ཆད་དང་ཀུན་ནས་མི་མཐུན་པའི་ལྟ་ཀློག་གི་ཐབས་ཤེས་གསར་བ་ཞིག་སྐྲུན་བཞིན་ཡོད། འདི་ལྟ་བུའི་འགྱུར་ལྡོག་གིས་དཔེ་ཀློག་ལ་རེ་འདུན་གསར་བ་དང་དཀའ་ཁག་གསར་བ་བྱིན་པས། ངེས་པར་དུ་འགྱུར་ལྡོག་འདི་དང་བསྟུན་ནས་ཆ་འཕྲིན་དུས་རབས་དང་འཚམ་པའི་དཔེ་ཀློག་འཚོ་བ་ཞིག་བསྐྲུན་པར་འབད་དགོས།
སྦྲེལ་མཐུད་དྲ་རྒྱ་དང་ཨང་ཀི་ཅན་གྱིས་ལྟ་ཀློག་ལ་སྔ་མེད་ཀྱི་སྟབས་བདེ་བསྐྲུན་པ་དང་། དཔེ་ཀློག་གི་ཉམས་མྱོང་གསར་ཞིག་ང་ཚོའི་མིག་མདུན་ལྷགས་ཡོད་དེ། ང་ཚོས་རི་བོའི་གཏོས་དང་མཉམ་པའི་ཡིག་ཆ་ལྟ་ཀློག་བྱེད་པར་སྟབས་བདེ་བསྐྲུན་པར་མ་ཟད། རང་ལ་ཁོམ་པ་ཡོད་དུས་དང་དུས་ཚོད་ཐུང་ཐུང་ནང་གང་དགར་ལྟ་ཀློག་བྱེད་ཆོག་ཅིང་ཐ་ན་ཕན་ཚུན་ཁ་བརྡའི་རྣམ་པར་བརྟེན་ནས་ལྟ་ཀློག་ཀྱང་བྱེད་ཆོག གཞན་དུ་ན། སྐད་འཕྲིན་དང་པོད་ཕྲན་རྒྱ་ཁྱབ་ཏུ་དར་བ་དང་བསྟུན་ནས་ལྟ་ཀློག་གི་ཁྱབ་ཁོངས་སྔར་ལས་རྒྱ་བསྐྱེད་པ་དང་། སྔར་ལས་རྒྱུན་ལྡན་ཅན་དུ་གྱུར་བ་སོགས་ཀྱིས་ཆ་འཕྲིན་མང་བོ་བསྡུ་ལེན་བྱེད་ཐུབ་པར་སྟབས་བདེ་བཟོས།
གཞོན་སྐྱེས་རྣམས་ཀྱིས་གསར་དུ་དར་བའི་དྲ་རྒྱའི་ལྟ་ཀློག་གི་ཐབས་ཤེས་སྣང་མེད་དུ་བཏང་བ་དེར། ཤེས་རྟོགས་དང་རྒྱབ་སྐྱོར་བྱ་དགོས། ཡིན་ནའང་། དྲ་རྒྱ་ལ་མ་བརྟེན་པའི་ཞན་ཆ་དང་དང་ལེན་མི་བྱེད་པའི་སྤྱོད་སྟངས་སོགས་ཤེས་དགོས།
ང་ཚོའི་དྲན་ཤེས་ནུས་པ་སྔར་ལས་ལྷག་པའི་སྒོ་ནས་དྲ་རྒྱ་ལ་བརྟེན་དང་རྟེན་གྱིན་པར་སྣང་སྟེ་བདག་གིས་འདི་ལ་“རིག་མཛོད་ལ་བརྟེན་ཆེས་པའི་ནད”་ཅེས་བཏགས་པ་ཡིན། དེང་གི་སློབ་གྲྭ་ཆེན་མོ་དང་ཞིབ་འཇུག་སློབ་མའི་དཔྱད་རྩོམ་བྱིངས་དྲ་རྒྱ་ལ་བརྟེན་ནས་བྲིས་པ་ཤ་སྟག་ཡིན། དེ་ནི་སྔོན་ཆད་ལྟར་དུས་ཚོད་མང་བོ་བེད་སྤྱད་ནས་ཡིག་ཆ་མང་བོ་འཚོལ་སྡུད་བྱེད་མི་དགོས་པས་ཤིན་ཏུ་སྟབས་བདེ་ཡིན། གོམས་ན་སླ་བར་མི་འགྱུར་བའི་དངོས་དེ་གང་ཡང་ཡོད་མ་ཡིན་ཞེས་པར་ལྟར། དུས་ཚོད་ཀྱི་འགྲོས་དང་བསྟུན་ནས་སློབ་གྲྭ་ཆུང་འབྲིང་ཆེ་གསུམ་གྱི་སློབ་མ་ཕལ་ཆེར་བས་གནད་དོན་དང་དོགས་གཞི། ཡིག་ཆ་སོགས་བཙལ་དགོས་ཚེ་རང་གིས་བསམ་གཞིག་ཕྲན་ཙམ་མི་གཏོང་བར་ཅི་མི་སྙམ་པའི་སྒོ་ནས་“རིག་མཛོད”ཀྱི་ཁ་འབྱེ་བ་གོམས་ལོབས་སུ་གྱུར། བྱ་བྱེད་འདི་རིགས་ལ་མཇུག་འབྲས་ཡོད་པ་ལས་བརྒྱུད་རིམ་མེད་པས་རང་གི་ཤེས་རྩལ་ཡར་ངོའི་ཟླ་ལྟར་འཕེལ་བར་རྔོ་མི་ཐོགས། དེ་ལས་ལྡོག་སྟེ་ལེ་ལོ་དང་རྐུ་བཤུས་ཀྱི་གོམས་གཤིས་ངན་པ་ལོབས་སུ་འཇུག་ཐུབ། མི་ཆོས་རིག་པའི་རིག་ཚན་གྱི་ངོས་ནས་བརྗོད་ན། ཞིབ་འཇུག་གི་ཁ་གཏད་དང་གནད་དོན་འཚོལ་བ། ཞིབ་འཇུག་གི་ཐབས་ལམ་ལ་ངེས་ཤེས་གསལ་བོར་འདྲོངས་པ་བཅས་ཀྱི་བརྒྱུད་རིམ་ནི་མངོན་སུམ་དང་རྗེས་དཔག་ལ་བརྟེན་ནས་ཉམས་སུ་མྱོང་དགོས་པས་ཧ་ཅང་གལ་ཆེ་བར་འདོད། གལ་ཏེ། བརྒྱུད་རིམ་འདི་དག་ལ་མ་བརྟེན་པར་དྲ་རྒྱའི་ཡིག་ཆར་རྟེན་ཆེས་ན་ཁ་འཐོར་དང་བསྐྱར་བཤུས། བསམ་གཞིག་དང་རང་གི་ལྟ་ཚུལ་མེད་པ་བཅས་སུ་འགྱུར་ཉེན་ཆེ་བས། རྩོམ་འདིའི་རིགས་ལ་མྱོང་ཚོར་དང་དོན་སྙིང་ཆེར་མེད་དོ། །
རི་བོའི་གཏོས་ལས་བརྒལ་བའི་ཆ་འཕྲིན་དང་ཆ་འཕྲིན་གྱི་རླབས་ཕྲེང་དགུང་དུ་འཕྱོ་བའི་དུས་འདིར། སེམས་ཁྲལ་སྔར་ལས་མང་བོ་ཞིག་མི་འདོད་བཞིན་དུ་ང་ཚོའི་མིག་མདུན་དུ་འཚང་ཁ་ཤིག་ཤིག་བྱེད་བཞིན་གདའ།
ལིན་ཡུས་ཐང་གིས། དཔེ་ཀློག་གིས་གཅོམ་སྐྱུང་དང་ཞི་ཞིང་དུལ་བ། རྙིང་ཞེན་དང་རིང་གྱེས་པ། ཕྱོགས་རིས་སོགས་མེད་པའི་མི་ཚུལ་མཐུན་ཞིག་ཏུ་བསྒྱུར་ཐུབ་ཅེས་གསུངས། ཆ་འཕྲིན་དུས་རབས་སུ་དྲ་རྒྱ་ཚུལ་མཐུན་གྱིས་བེད་སྤྱོད་བྱེད་པ་དང་བསྟུན་ནས་དྲ་རྒྱ་ལ་བརྟེན་ཆེས་པའི་ངན་གཤིས་མི་གོམས་པར་བྱས་ཏེ། ལྟ་ཀློག་གི་ཁོར་ཡུག་ཚུལ་མཐུན་ཞིག་དང་འགྲོགས་ནས་ལྟ་ཀློག་གི་གོམས་གཤིས་བཟང་བོ་ཡུན་ནས་ཡུན་དུ་བསྐྱང་དགོས་སོ། །
རྩོམ་སྒྲིག་པ། ཚེ་པེ། གཡུ་འཛོམས།


text:
ཁྱེད་ཀྱིས་བཀླགས་ཏེ་གཞན་ལ་བསྐུར་རོགས།
༡ ཨ་རིའི་རིགས་གཅིག་མཁས་དབང་བྷུ་རཱེན་བྷེར་རེས་ (DR. BRAIN BERRY) མཆོག་གིས་འགྲོ་བ་མིའི་རིགས་ལ་སྐྲན་ནད་འབྱུང་བའི་རྒྱུ་རྐྱེན་ཞིག་གསར་དུ་རྙེད་ཡོད་པ་དང་། དེ་ནི་ཟེར་ཚྭའི་གཡའ་རིགས་ལས་གྲུབ་པའི་དངུལ་མདོག་གི་ཚོན་རྩི་སྟེ་ (SILVER NITRO OXIDE) འཛིན་བྱང་སོགས་ཀྱི་གསང་བའི་ཨང་ཀི་སྦེད་བྱེད་དེའི་རིགས་ཡིན་པ་རེད། དེས་ན་ཁྱེད་ཀྱིས་ནམ་ཡིན་རུང་དངུལ་མདོག་ཚོན་རྩིས་ཨང་ཀི་སྦས་ཡོད་པའི་བྱང་བུ་ཉོ་སྐབས་དངུལ་རྩི་དེ་སེན་མོས་འབྲད་མི་རུང་ཞིང་། གལ་ཏེ་བྲད་ན་དངུལ་རྩི་ལྤགས་པར་ཁྱབ་ནས་ལྤགས་པའི་སྐྲན་ནད་འབྱུང་གི་ཡོད་པ་རེད། འཕྲིན་འདི་ཁྱེད་ཀྱི་གཅེས་པའི་མི་དག་ལ་མཁོ་སྤྲོད་གནང་རོགས་གྱིས།
《གལ་ཆེའི་འཕྲོད་བསྟེན་ཤེས་བྱ་ཁག》
༡ ཁ་པར་རྣ་བ་གཡོན་མས་ཉན་ནས་ལན་རྒྱག་དགོས། ༢ ཆུ་གྲང་མོས་སྨན་ཟ་མི་རུང་། ༣ དགོང་མོ་ཆུ་ཚོད་ལྔ་པའི་རྗེས་ནས་ལྟོ་ཆས་འགྲང་ཚད་ཟ་མི་ཉན། ༤ ཞོགས་པར་ཆུ་མང་ཙམ་འཐུང་བ་དང་དགོང་མོ་ཉུང་དགོས། ༥ གཉིད་དགོས་པའི་དུས་ཚོད་ཡག་ཤོས་དེ་མཚན་མོ་ཚུ་ཚོད་ ༡༠ པ་ནས་ཞོགས་པའི་ཆུ་ཚོད་ ༤ པའི་བར་ཡིན། ༦ སྨན་དང་ལྟོ་ཆས་ཟོས་ཚར་བ་དང་ལམ་སང་ཉལ་མི་རུང་། ༧ ཁ་པར་གློག་རྫས་ཟད་ནས་རྟགས་རིས་ཐ་མ་ལ་སླེབས་སྐབས་ཁ་པར་ཉན་མི་རུང་སྟེ། སྐབས་དེར་འོད་རླབས་ཀྱི་ནུས་ཤུགས་ལྡབ་བརྒྱ་འགྱུར་གྱིས་ཆེ་རུ་སོང་ཡོད་པས་སོ། ། འདི་ཁྱེད་རང་ཉིད་ཀྱིས་སེམས་ཁུར་ཡོད་པའི་མི་དག་ལ་མཁོ་སྤྲོད་གནང་ཐུབ་བམ།
《གལ་ཆེའི་གནས་ཚུལ།》
ཨ་རིའི་རྫས་འགྱུར་ཞིབ་འཇུག་རིག་པའི་ལྟེ་གནས་ཁང་ནས་གྲུབ་འབྲས་གསར་རྙེད་བྱུང་བ་ཁག་གཅིག་ཕྱིར་བསྒྲགས་བྱས་དོན། ༡ འགྱིག་པོར་ནང་དུ་ཇ་འཐུང་བ་དང་འགྱིག་ཤོག་སྟེང་དུ་ཟས་ཟ་མི་རུང་སྟེ། འགྱིག་རྫས་ཚ་བའི་ངོ་བོར་འགྱུར་ཞིང་དེ་ལས་སྐྲན་ནད་ཀྱི་རིགས་མི་འདྲ་བ་ ༥༢ འབྱུང་བའི་རྐྱེན་རྩ་བྱེད་ཀྱི་ཡོད་པས་སོ། །
དེས་ན་ཁྱེད་ཀྱིས་འཕྲིན་བརྒྱ་ཕྱག་ལས་ལྷག་པའི་འཕྲིན་བཟང་འདི་ཁྱེད་རང་ཉིད་ཀྱིས་སེམས་ཁུར་ཡོད་པའི་མི་དག་ལ་མཁོ་སྤྲོད་གནང་རོགས་ཞུ
ཡོང་ཁུངས་བཙན་པོ་མགར་དྲ་བ།


text:
༄༅།།བོད་རང་སྐྱོང་ལྗོངས་ཀྱི་སྒྱུ་རྩལ་བ་མོ་ཞི་ཁོ་རུ་རིག་གནས་སྤེལ་རེས་བྱེད་པར་བསྐྱོད་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་09ཉིན། 13:48) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། བོད་ལྗོངས་རིག་གནས་པུའུ་ནས་ཤེས་རྟོགས་བྱུང་བར་གཞིགས་ན། ཉེ་ཆར། རིག་གནས་པུའུ་ཡི་2018ལོའི་ལོ་འཁོར་གྱི་མོ་ཞི་ཁོ་ཀྲུང་གོའི་རིག་གནས་ལྟེ་བའི་སྡེ་ཁག་གི་ཁ་གཏད་མཉམ་ལས་འཆར་གཞི་སྐོར་དོན་འཁྱོལ་བྱ་ཆེད་དང་། མོ་ཞི་ཁོ་གྲོང་ཁྱེར"མཛའ་མཐུན་ཚོགས་པ"ཡིས་གདན་འདྲེན་ཞུས་པ། བོད་རང་སྐྱོང་ལྗོངས་ཀྱི་ཏང་ཨུད་དང་། སྲིད་གཞུང་གི་ཆོག་མཆན་གནང་བར་བརྒྱུད། བོད་རང་སྐྱོང་ལྗོངས་རིག་གནས་ཐིང་གིས་"ཀྲུང་གོའི་བོད་ལྗོངས། བཀྲ་ཤིས་བདེ་ལེགས།"མོ་ཞི་ཁོ་རིག་གནས་སྤེལ་རེས་ཚོགས་པ་དང་རིག་རྩལ་འཁྲབ་སྟོན། དེ་བཞིན་དུ་མངོན་མིན་རིག་གནས་གཟབ་ཆས་འགྲེམས་སྟོན་ཚོགས་པ་མོ་ཞི་ཁོ་རུ་རིག་གནས་སྤེལ་རེས་བྱེད་སྒོར་མངགས་ཡོད་པ་རེད།
བོད་ལྗོངས་ཉིང་ཁྲི་གྲོང་ཁྱེར་སྒྱུ་རྩལ་ཚོགས་པའི་སྒྱུ་རྩལ་བ་ཚོས་མོ་ཞི་ཁོ་རྒྱལ་ཁབ་ཀྱི་གྲོགས་པོ་དང་ཕྱི་སྡོད་ཀྲུང་གོ་བ་ལ་གླུ་གར་དང་། རྐྱང་གཞས། ཞབས་བྲོ་སོགས་ལེ་ཚན་མང་པོ་ལེགས་སྐྱེལ་འབུལ་ཡོད་པ་རེད། འཁྲབ་སྟོན་པ་ཚོས་གླུ་ལེན་གར་འཁྲབ་ཏེ་མཚོ་བོད་མཐོ་སྒང་གི་མཛེས་སྡུག་ལྡན་པའི་ངག་རྒྱུན། ཡིད་དབང་འགུགས་པའི་གཏམ་རྒྱུད། འཆམ་མཐུན་གྱི་འཚོ་བ་ཞིབ་བརྗོད་བྱས་ཡོད་པ་རེད། འཁྲབ་སྟོན་པ་ཚོའི་སྒེག་ཉམས་ཀྱི་འཁྲབ་རྩལ་ཏེ་བོད་ལྗོངས་ཀྱི་ཐུན་མོང་མ་ཡིན་པའི་གོམས་སྲོལ་གྱི་འཁྲབ་སྟོན་ལ་གཟིགས་མོ་བ་ཚོས་དགའ་བསུ་དང་འདེགས་འཇོག་ཡག་པོ་ཐོབ་པ་རེད།


text:
༄༅། །བོད་ཀྱི་གསོ་རིག་པའི་ལྷན་ཚོགས་འོག་དེབ་སྐྱེལ་ཡོད་པའི་གསོ་རིག་སྨན་པ་རྣམས་ལ།
ཆེད་ཞུ།
བོད་ཀྱི་གསོ་བ་རིག་པའི་ལྷན་ཚོགས་ཀྱི་ཁྲིམས་ཡིག་དོན་ཚན་དགུ་པ་དང་བཅུ་པའི་དགོངས་དོན་གསོ་ རིག་སློབ་གཉེར་ཁང་ནས་སློབ་ཐོན་སྨན་པ་རྣམས་ལོ་གཅིག་ནང་ཚུད་ལྷན་ཚོགས་འོག་སྨན་པའི་དེབ་སྐྱེལ་གནང་དགོས་པར་ད་བར་ཁྱོན་སྨན་པ་གྲངས་༤༩༡ ལྷན་ཚོགས་འོག་དེབ་སྐྱེལ་ཞུས་སྤྲོད་ཟིན། དེབ་སྐྱེལ་སྨན་པ་རྣམས་ནས་དགོངས་འཆར་ཕེབས་བཞིན་ཕྱི་ལོ་༢༠༡༡ ལོར་གསོ་རིག་ལྷན་ཚོགས་ནས་ སྨན་པའི་དེབ་སྐྱེལ་ལག་འཁྱེར་གསར་པ་སྟབས་བདེ་ཞིག་བཟོས་བསྐྲུན་གྱིས་དེབ་སྐྱེལ་ལག་འཁྱེར་སྟེང་ལོ་གསུམ་རེའི་མཚམས་འཕར་འགྱངས་ཐལ་རྩེ་སྦྱར་དགོས་པས་དེ་སྔ་ཕྱི་ལོ་༢༠༡༥ ལོར་འཕར་ འགྱངས་ཐེལ་རྩེ་དེ་བཞིན་ཕྱི་ལོ་༢༠༡༨ ཟླ་༣ ཚེས་༣༡ ནས་དུས་ཚེས་དུས་བཀག་གཙང་བཞིན་ཡོད་ ན་ལྷན་ཚོགས་འོག་དེབ་སྐྱེལ་ཡོད་པའི་གསོ་རིག་སྨན་པའི་རྣམས་ནས་འཕར་འགྱངས་ཐེལ་རྩེའི་དོད་ ཧིན་སྒོར་༡༠༠།༠༠ ལྷན་ཚོགས་སུ་འབུལ་ཐོག་དེབ་སྐྱེལ་འཕར་འགྱངས་ཐེལ་རྩེ་བཞེས་གནང་ཡོང་བ་ དེ་དོན་གསལ་བསྒྲགས་ཞུ། ཉེ་འཆར་ཕྱི་ཟླ་བཞི་པ་འདིའི་ནང་དེབ་སྐྱེལ་གནང་བའི་སྨན་པ་རྣམས་ ནས་ཐེལ་རྩེ་འདི་ཞུ་མི་དགོས་པ་དེ་དོན་དགོངས་འཇགས་ཞུ། དེབ་སྐྱེལ་ཟིན་པའི་སྨན་པ་རྣམས་ནས་རང་ཉིད་ཀྱི་གནས་ཡུལ་ཁ་བྱང་དང་གློག་འཕྲིན་ཁ་བྱང་། དེ་ བཞིན་འབྲེལ་ཡུལ་ཁ་པར་ཨང་གྲངས་ལ་བསྒྱུར་བ་ཕྱིན་ཡོད་ཚེ་ལྷན་ཚོགས་སུ་ངེས་པར་ཁ་བསྐོང་ (update) གནང་དགོས་པ་དང་ཆབས་ཅིག་སོ་སོའི་ཆེད་ལས་ལོ་རྒྱུས་ཐད་ཁ་བསྐོང་གནང་དགོས་ མཆིས་ཚེ་ལྷན་ཚོགས་ཀྱི་གློག་འཕྲིན་ཁ་བྱང་འདིའི་ཐོག་([email protected])ཐོག་གཏོང་ གནང་ཡོང་བ་དེ་དོན་རེ་སྐུལ་ཞུ་རྒྱུ་བཅས་བོད་ཀྱི་གསོ་བ་རིག་པའི་ལྷན་ཚོགས་ནས་ཕྱི་ལོ་༢༠༡༨ ཟླ་༤ ཚེས་༣༠ ལ་ཕུལ།།


text:
ཧྭ་ཞ་ ཀྱི་ ཁྲོད་ དུ་ གནའ་བོའི་ ཤེས་རིག་ ཀྱི་ ཐོན་ཁུངས་ འདོན་རྒྱུ་ གཏན་ནས་ མེད་པར་ བཟོ་ དགོས་ ། མཉེན་ པའི་ ཤེས་རབ་ ནི་ ཤར་ཕྱོགས་ ཀྱི་ སྲོལ་འབྱེད་ པར་ ། ཧྲིན་ ཀྲོའུ་ འབྲེལ་ ཡོད་ པས་ རང་དབང་ གིས་ ཀྲོང་ ཙེའི་ ཕ་ཡུལ་ ཀྲུང་གོའི་ ( ཧོ་ནན་ ། ) དམངས་དབང་ ནི་ ཁྲག་རྒྱུད་ སྨར་ ཡོད་ ། ཁྲག་རྒྱུན་ གྱི་ ཀྲུང་ཧྭ་ ཡན་ཧོང་ གི་ “ རང་གཤིས་ ” ཀྱི་ སྨྱན་སྦྱོར་ གསར་པའི་ སྟེགས་བུ་ ། མཉེན་ པའི་ ཤེས་རབ་ ཀྱི་ འཕྲིན་ སྦྲེལ་ དྲ་བའི་ དུས་རབས་ ནང་ གི་ ཁྲག་དྲོན་ གསར་པ་ བླངས་ ནས་ རྟག་ཏུ་ རང་ཉིད་ འཐུས་སྒོ་ཚང་ པོ་ ཡོང་བ་ །
ཀྱིས་ ནང་དོན་ གཙོ་བོ་ དང་ མཉམ་འགུལ་ གྱིས་ རྗེས་ ། ཕྱོགས་ དེ་ གཉིས་ ཟླ་སྒྲིལ་ བཏང་ནས་ སྤྱོད་མཁན་ གྱི་ ད་གཟོད་ རྒྱལ་ཁ་ །


text:
བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
༢༠༡༧།༠༣།༡༠ཉིན་སྤེལ། བོད་མིའི་རང་དབང་སྒེར་ལངས་གསུམ་བཅུའི་དུས་དྲན་ཐེངས་ ༥༨ པའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
དེ་རིང་སྔ་དྲོའི་ཚོད་༡༠ཐོག བོད་མིའི་རང་དབང་སྒེར་ལངས་གསུམ་བཅུའི་དུས་དྲན་ཐེངས་༥༨པ་བཞུགས་སྒར་ངྷ་རམ་ས་ལར་སྲུང་བརྩི་ཞུས་པ་ལས། བོད་མི་མང་སྤྱི་འཐུས་ལྷན་ཚོགས་ཀྱི་གཏམ་བཤད་དུ། བོད་ཀྱི་བདག་པོ་བོད་མི་ཚོར་ཆབ་སྲིད་དང་། ཆོས་དད། སྐད་ཡིག རིག་གཞུང་། ཁོར་ཡུག་སྲུང་སྐྱོབ་སོགས་ཀྱི་ཐད་རང་དབང་མེད་སྟབས་དགོས་འདུན་གྱི་འཚེ་མེད་ཞི་བའི་ལས་འགུལ་སྤེལ་མཁན་བོད་མི་རྣམས་ལ་ནག་མེད་ཉེས་འགེལ་ཐོག་འཇུ་བཟུང་བཙན་འཁྲིད་ཀྱིས་སྲོག་ཐོག་དང་། དུས་བཀག་བཙོན་འཇུག་སོགས་སྡུག་སྦྱོང་མནར་གཅོད་རྒྱུན་ཆད་མེད་པར་བཏང་དང་གཏོང་བཞིན་པ་རེད། ཅེས་འཁོད་འདུག
དེ་ཡང་བོད་མིའི་རང་དབང་སྒེར་ལངས་གསུམ་བཅུའི་དུས་དྲན་ཐེངས་ ༥༨ པའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད་ཆ་ཚང་གཤམ་དུ་བཀོད་ཡོད།
དེ་རིང་གི་ཉིན་མོ་འདི་ནི་ཕྱི་ལོ་ ༡༩༥༩ ལོར་རྒྱ་ནག་དམར་པོའི་སྲིད་གཞུང་གིས་བོད་རྒྱལ་ཁབ་ཆེན་པོ་བཙན་འཕྲོག་བྱ་རྒྱུའི་ངན་གཡོའི་སྲིད་བྱུས་ཀྱི་གདོང་རིས་དམར་རྗེན་དུ་བཏོན་ཏེ་བསམ་ཡུལ་ལས་འདས་པའི་དྲག་གནོན་བྱས་པས་མ་ཚད། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཕྱྭར་བསྡོ་བའི་གྲབས་གཤོམ་བྱས་སྟབས། ཆོལ་གསུམ་བོད་མི་རྣམས་མ་གྲོས་བསམ་པ་གཅིག་མཐུན་གྱིས་བོད་ཀྱི་རྒྱལ་ས་ལྷ་སར་རང་དབང་སྒེར་ལངས་ཆེན་མོ་བྱས་པའི་བོད་མིའི་ལོ་རྒྱུས་ནང་ཤིན་ཏུ་གལ་ཆེའི་ཉིན་མོ་ཞིག་ཡིན་པ་དང་། བོད་མིའི་སྒྲིག་འཛུགས་ཀྱིས་བོད་ཀྱི་རྒྱལ་གཅེས་དཔའ་བོ་དཔའ་མོའི་ཉིན་མོར་ཡང་ཆབས་ཅིག་ཏུ་དུས་དྲན་སྲུང་བརྩི་ཞུ་བཞིན་ཡོད་པས། ཐོག་མར་བོད་བསྟན་སྲིད་མི་རིགས་ཀྱི་དོན་དུ་རང་གི་གཅེས་པའི་ལུས་སྲོག་ཚུན་ཡོངས་སུ་བློས་གཏོང་གནང་མཁན་རྒྱལ་གཅེས་དཔའ་བོ་དཔའ་མོ་རྣམས་ཀྱི་སྙིང་སྟོབས་དང་མཛད་རྗེས་ལ་བཀའ་དྲིན་རྗེས་དྲན་དང་། ད་ལྟའང་རྒྱ་དམར་གྱི་དམ་དྲག་ཅན་གྱི་སྲིད་བྱུས་འོག་སྡུག་སྦྱོང་མནར་གཅོད་འདྲ་མིན་གྱི་དཀའ་སྡུག་མྱོང་བཞིན་ཡོད་པ་རྣམས་ལ་གདུང་སེམས་མཉམ་སྐྱེད་ཞུ་རྒྱུ་མ་ཟད། གཞིས་བཞུགས་བོད་མི་རྣམས་དཀའ་སྡུག་ལས་མགྱོགས་མྱུར་གྲོལ་ཏེ་འཛམ་གླིང་ཡུལ་གྲུ་སྤྱི་མཚུངས་བཞིན་རང་དབང་དང་འགྲོ་བ་མིའི་ཐོབ་ཐང་ལ་ལོངས་སྤྱོད་ཐུབ་པའི་མཆོག་གསུམ་༸རྒྱལ་བ་རྒྱ་མཚོར་གསོལ་འདེབས་སྨོན་ལམ་ཞུ་རྒྱུ་ཡིན།
བོད་དང་རྒྱ་ཞེས་པ་ནི་རྒྱལ་རབས་ལོ་རྒྱུས་དང་། ས་ཁམས། མི་རིགས། སྐད་ཡིག ཡུལ་སྲོལ་གོམས་གཤིས་སོགས་གང་ཐད་ནས་ཡོངས་སུ་ཐ་དད་ཡིན་པ་ཀུན་གྱི་མཐོང་ཆོས་སུ་ཡོད་ཀྱང་། རྒྱ་ནག་དམར་པོའི་དཔུང་ཤུགས་བོད་ནང་བཙན་འཛུལ་གྱིས་བོད་ཀྱི་སྣོད་བཅུད་ཡོངས་རྫོགས་ཧམ་བཟུང་བྱས་པས་མ་ཚད། བོད་མི་འབུམ་ཕྲག་མང་པོ་དམར་བསད་དང་སྡུག་སྦྱོང་མནར་གཅོད་ཚད་ལས་འདས་པ་བཏང་བ་དང་། བོད་ཀྱི་ཆོས་དང་། རིག་གཞུང་རྩ་མེད་དང་། ཁོར་ཡུག་ལ་གཏོར་སྐྱོན་བཏང་བ་སོགས་བཟོད་ཐབས་བྲལ་ཏེ་ཞི་བའི་ངོ་རྒོལ་གྱི་ལས་འགུལ་གཅིག་རྗེས་གཉིས་མཐུད་དུ་བྱུང་བ་དང་། རྒྱ་དམར་གྱི་དབང་བསྒྱུར་འོག་གི་སྲིད་བྱུས་གདུག་རྩུབ་ཅན་ལག་བསྟར་བྱེད་བཞིན་པ་ཁག་ལ་ད་ལྟའི་མི་རབས་འཚར་ལོངས་ཡོང་བཞིན་པ་རྣམས་ཀྱིས་ཀྱང་འདོད་མོས་མེད་པའི་ཞི་རྒོལ་རིམ་པར་སྤེལ་བཞིན་ཡོད།
ཕྱི་ལོ་ ༢༠༠༨ ལོར་བོད་ཀྱི་རྒྱལ་ས་ལྷ་ས་གཙོ་བོར་གྱུར་པའི་བོད་ཆོལ་ཁ་གསུམ་གྱི་ས་ཁུལ་ཡོངས་སུ་གཞི་རྒྱ་ཆེ་བའི་ལས་འགུལ་གཅིག་རྗེས་གཉིས་མཐུད་དུ་སྤེལ་བའི་ནང་རྒྱ་དམར་གྱི་དྲག་ཆས་ཉེན་རྟོག་པ་དང་། དམག་དཔུང་གིས་དྲག་པོའི་གོ་མཚོན་བེད་སྤྱོད་ཀྱིས་ཡ་ང་སྙིང་རྗེ་སྤུ་ཙམ་མེད་པའི་རྡུང་རྡེག་ཚབས་ཆེའི་འོག་རང་རིགས་སེར་སྐྱ་ཕོ་མོ་མང་པོའི་སྐུ་སྲོག་ཤོར་ཡོད། ལྷག་པར་རྒྱ་ནག་གཞུང་གི་མི་སེར་སྤེལ་བའི་སྲིད་བྱུས་འོག་བོད་མི་ཚོར་ཆབ་སྲིད་ཀྱི་རང་དབང་ལྟ་ཞོག འགྲོ་བ་མིའི་གཞི་རྩའི་ཐོབ་ཐང་མེད་པ་སོགས་བོད་མི་རྣམས་ཀྱི་མངོན་འདོད་དང་ཡོངས་སུ་འགལ་བའི་བྱེད་ཕྱོགས་ཁོ་ན་ལུ་གུ་རྒྱུད་དུ་ལག་བསྟར་བྱས་པས་བོད་མི་རྣམས་ཀྱིས་བཟོད་ཐབས་རྩ་བྲལ་གྱིས་ཕྱི་ལོ་ ༢༠༠༩ ལོ་ནས་བཟུང་ཕྱི་ལོ་ ༢༠༡༦ ཟླ་ ༡༢ ཚེས་ ༨ བར་” ༸གོང་ས་༸སྐྱབས་མགོན་ཆེན་པོ་མཆོག་བོད་ལ་གདན་འདྲེན་ཞུ་དགོས། བོད་མི་ཚོར་རང་དབང་དང་འགྲོ་བ་མིའི་ཐོབ་ཐང་དགོས། “ཞེས་འབོད་ཚིག་འདི་གཉིས་གཙོ་བོར་སྒྲོག་བཞིན་རང་ལུས་མེར་བསྲེགས་གནང་མཁན་རྒྱལ་གཅེས་དཔའ་བོ་དཔའ་མོ་དངོས་སུ་ཤེས་རྟོགས་བྱུང་བར་མི་གྲངས་ ༡༤༥ བྱུང་ཡོད་པ་དང་། དེ་དག་གི་ཁྲོད་ནས་མི་གྲངས་ ༡༢༥ ཡི་སྐུ་སྲོག་ཤོར་བ་དང་། མི་གྲངས་ ༢༠ ཐམ་པ་འདས་གསོན་ཇི་ཡིན་ཤེས་རྟོགས་མེད་པའི་གནས་སུ་གྱུར་ཡོད།
ད་ལྟའི་སྐབས་སུའང་བོད་ཀྱི་བདག་པོ་བོད་མི་ཚོར་ཆབ་སྲིད་དང་། ཆོས་དད། སྐད་ཡིག རིག་གཞུང་། ཁོར་ཡུག་སྲུང་སྐྱོབ་སོགས་ཀྱི་ཐད་རང་དབང་མེད་སྟབས་དགོས་འདུན་གྱི་འཚེ་མེད་ཞི་བའི་ལས་འགུལ་སྤེལ་མཁན་བོད་མི་རྣམས་ལ་ནག་མེད་ཉེས་འགེལ་ཐོག་འཇུ་བཟུང་བཙན་འཁྲིད་ཀྱིས་སྲོག་ཐོག་དང་། དུས་བཀག་བཙོན་འཇུག་སོགས་སྡུག་སྦྱོང་མནར་གཅོད་རྒྱུན་ཆད་མེད་པར་བཏང་དང་གཏོང་བཞིན་པ་སྟེ། བོད་མི་ཚོང་པ་བཀྲ་ཤིས་དབང་ཕྱུག་གིས་རྒྱ་གཞུང་གི་རྩ་ཁྲིམས་ནང་”གྲངས་ཉུང་མི་རིགས་ཀྱི་སྐད་ཡིག་ལ་སྲུང་སྐྱོབ་དགོས་སྐོར་”བཀོད་པ་གཞིར་བཞག་རྒྱ་རིགས་ཀྱི་སྐད་ཡིག་ནང་བཞིན་བོད་ཀྱི་སྐད་ཡིག་ལའང་ཆེ་མཐོང་དང་། སློབ་ཁྲིད་གནང་དགོས་སྐོར་ཞུ་གཏུགས་བྱས་པ་ལ་ཉེས་འགེལ་གྱིས་བཙོན་འཇུག་བྱས་པ་ནས་གསལ་པོ་ཤེས་རྟོགས་ཐུབ།
བོད་མིའི་ཆབ་སྲིད་བཙོན་པ་རྣམས་ལ་དྲག་གནོན་སྡུག་རྩུབ་ཀྱི་སྲིད་བྱུས་ཁོ་ན་ལག་བསྟར་བྱས་པས་དུས་མིན་རྐྱེན་འདས་སུ་གྱུར་པ་དང་། བཙོན་གྲོལ་ཐོབ་ནའང་གཟུགས་གཞིའི་གནས་བབ་སོགས་ལ་ན་ཚ་ཚབས་ཆེན་ཕོག་པས་མི་རིང་བར་འདས་གྲོངས་སུ་འགྱུར་གྱི་ཡོད། ཆབ་སྲིད་བཙོན་པ་བླ་བྲང་འཇིགས་མེད་རྒྱ་མཚོས་”སྲོག་གི་ཉེན་ཁ་ལས་སླར་ཡང་གསོན་པ་”་ཞེས་པའི་ཕྱག་བྲིས་ཕྱི་ལོགས་སུ་འབྱོར་བའི་ནང་” ང་ཡི་སྙིང་སྟོབས་དང་ཆོད་སེམས། རིགས་ཞེན་དང་ལ་རྒྱ། རེ་བ་དང་གསོན་ཤུགས་སོགས་ཉམས་སོང་བ་ཡིན་ན། ཁོ་ཚོའི་འདོད་ཐོག་ལ་རྟ་རྒྱུག་པ་ཡིན་པས་ཁོ་ཚོས་ང་ཚོ་ཕམ་ཉེས་གཏོང་བྱེད་ཀྱི་ཐབས་ལམ་ལའང་འཇིགས་སྣང་དང་བསླུ་བྲིད། རྫུན་གཏམ་དང་གཡོ་ཇུས་སོགས་ཐབས་སྣ་ཚོགས་ཤིག་བེད་སྤྱོད་བྱས་ཀྱང་ང་ཡི་དམ་བཅའ་ལ་འགྱུར་བ་མེད་”ཅེས་བརྗོད་འདུག་པས་རྒྱ་གཞུང་གིས་རྫུན་གཏམ་དང་གཡོ་ཇུས་བསླུ་བྲིད་ཀྱི་བྱ་སྤྱོད་རྣམས་ཐེར་འདོན་བྱས་ཡོད།
བར་ལམ་ནས་བཟུང་བོད་མིའི་ཆོས་དད་རང་དབང་ལ་ཧ་ཅང་གི་གཏོར་བཤིག་དང་འགོག་རྐྱེན་ཆེན་པོའི་སྲིད་བྱུས་ལག་བསྟར་བྱ་བཞིན་ཡོད་ལ། ཕྱི་ལོ་ ༢༠༡༧ ཟླ་བ་དང་པོའི་ནང་འཛམ་གླིང་ཞི་བདེའི་དེད་དཔོན་ཆེན་པོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གནས་མཆོག་རྡོ་རྗེ་གདན་དུ་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པ་བཀའ་དྲིན་སྩལ་སྐབས་སུ་གཞིས་ལུས་བོད་མི་ཆོས་ཞུར་བཅར་འདུན་ཡོད་པ་ཁྱོན་ཆེར་ལག་ཁྱེར་མ་སྤྲད་པ་དང་། ལག་ཁྱེར་སྤྲད་ཟིན་པ་ཉུང་ཤས་ཡོད་པ་རྣམས་ལའང་ས་ཁང་སོགས་ཐོབ་ཐང་བཙན་འཕྲོག་བྱ་རྒྱུ་ཡིན་གནས་དང་། ཕྱིར་ལོག་མ་བྱས་ཚེ་ནང་མི་དང་ཁག་ཐེག་བྱེད་མི་ཚོར་དཀའ་ངལ་འཕྲད་རྒྱུ་ཡིན་པའི་སྡིགས་སྐུལ་ཉེན་བརྡ་བཅས་བཏང་སྟེ་འགོག་རྐྱེན་དང་བློ་ཕམ་ཚད་མེད་བཟོས་ཡོད།
རྒྱ་ནག་གཞུང་གིས་༸གོང་ས་༸སྐྱབས་མགོན་ཆེན་པོ་མཆོག་གི་མཛད་འཕྲིན་དང་། བཙན་བྱོལ་བོད་མིའི་སྒྲིག་འཛུགས་བཅས་ལ་རྣམ་ཀུན་ནས་སྐྱོན་བརྗོད་དང་། མཁྲེགས་བཟུང་གི་སྲིད་བྱུས་འཛིན་བཞིན་པར་འགྱུར་བ་གང་ཡང་བཏང་མེད་པ་མ་ཟད། བར་ལམ་ལོ་འགའི་ནང་དམ་བསྒྲགས་ཆེ་རུ་འགྲོ་བཞིན་ཡོད། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་དགོངས་གཞི་དང་། བོད་མིའི་སྒྲིག་འཛུགས་ནས་དབུ་མའི་ལམ་གྱི་སྲིད་བྱུས་དམ་འཛིན་གྱིས་བོད་རྒྱ་འབྲེལ་མོལ་བསྐྱར་གསོ་ཡོང་ཐབས་ལ་འབད་བརྩོན་བྱེད་བཞིན་པ་ཕྱི་གསལ་ནང་གསལ་གྱིས་ཡོངས་གྲགས་མཛད་བཞིན་ཡང་། རྒྱ་གཞུང་ནས་ད་བར་ཚུལ་མཐུན་གྱི་ཡ་ལན་གང་ཡང་བྱུང་མེད།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་མཛད་འཕྲིན་རྒྱས་དང་རྒྱས་བཞིན་པ་དང་། གཞིས་ལུས་བོད་མི་རྣམས་ཀྱི་བློ་བརྟན་འགྱུར་མེད་ཀྱི་སེམས་ཤུགས། བྱེས་འཁོད་བོད་མིའི་སྒྲིག་འཛུགས་མང་ཚོགས་དང་བཅས་པའི་འབད་བརྩོན་བཅས་ལ་བརྟེན་ནས་བོད་མིར་བདེན་རྒྱབ་གནང་མཁན་ལོ་རེ་བཞིན་ཇེ་མང་དུ་འགྲོ་བཞིན་པ་ལྟར། འདས་མ་ཐག་པའི་ལོའི་ནང་༸གོང་ས་མཆོག་གིས་ཡུ་རོབ་གྲོས་ཚོགས་ཀྱི་ཚོགས་གཙོ་སྐུ་ཞབས་ Mr. Martin Schulz མཆོག་དང་མཇལ་འཕྲད་གནང་བ་དང་། ཅེཀ་རིག་གཞུང་བློན་ཆེན་དང་། སུ་ལོ་ཝ་ཁི་ཡའི་སྲིད་འཛིན་སྐུ་ཞབས་ Mr. Andrej Kiska བཅས་མཇལ་འཕྲད་གནང་ཡོད། དེ་བཞིན་རྒྱ་གར་གྱི་རྒྱལ་ས་ལྡི་ལིར་རྒྱ་གར་གྱི་སྲིད་འཛིན་སྐུ་ཞབས་ Shri. Pranab Mukherjee མཆོག་དང་མཇལ་མོལ་གནང་བ་མ་ཟད། སྲིད་འཛིན་མཆོག་དང་ལྷན་ཕྲུ་གུའི་བདེ་དོན་དང་འབྲེལ་བའི་ལྷན་ཚོགས་ཀྱི་མཛད་སྒོར་དབུ་བཞུགས་མཛད་ཡོད།
ཕྱི་ལོ་ ༢༠༡༧ ཟླ་ ༢ པའི་ནང་ཨ་རིའི་ཕྱི་སྲིད་དྲུང་ཆེ་གསར་པ་སྐུ་ཞབས་ Mr. Rex Tillerson མཆོག་ནས་ཨ་རིའི་སྲིད་གཞུང་གསར་པས་བོད་དོན་ཐོག་མུ་མཐུད་རྒྱབ་སྐྱོར་གནང་རྒྱུ་མ་ཟད། རྒྱ་གཞུང་དང་༸གོང་ས་མཆོག་གི་དབར་འབྲེལ་མོལ་ཡོང་ཐབས་དང་། ༸གོང་ས་མཆོག་དང་མཇལ་འཕྲད་ཞུ་རྒྱུ་ཡིན་སྐོར་གསུངས་ཡོད་པ་བཅས་ཀྱིས་རྒྱལ་སྤྱིའི་ནང་༸གོང་ས་མཆོག་གི་མཛད་འཕྲིན་ལ་གུས་བཀུར་དང་། བོད་དོན་ཐོག་རྒྱབ་སྐྱོར་དང་དོ་སྣང་ཆེན་པོ་གནང་བཞིན་ཡོད་པའི་བཟང་ཕྱོགས་ཀྱི་རྣམ་པ་མངོན་འགྱུར་ཡོང་བཞིན་ཡོད།
དེ་བཞིན་སི་ཊར་སི་སྦག་དང་སྦར་སིལ་ཡུ་རོབ་གྲོས་ཚོགས། ཕ་རན་སི་གྲོས་ཚོགས། ཨ་རིའི་གྲོས་ཚོགས། ཨིན་ལེན་ཌི་གྲོས་ཚོགས། ཨི་ཊ་ལིའི་གྲོས་ཚོགས། འཇར་མན་གྲོས་ཚོགས་ཀྱི་ཚོགས་གཞོན། ཨོ་སི་ཊོ་ལི་ཡ་གྲོས་ཚོགས་ཀྱི་འཐུས་མི། གནས་ཡུལ་རྒྱ་གར་གྱི་གྲོས་ཚོགས་འཐུས་མི་སོགས་ནས་བོད་དོན་ཐོག་རྒྱབ་སྐྱོར་གྱི་གསུང་བཤད་དང་། གསར་འགོད་གསལ་བསྒྲགས། གྲོས་ཆོད་བཅས་འཇོག་གནང་ཡོད། དེ་བཞིན་ཐའེ་ཝན་ཆབ་སྲིད་ཚོགས་པ་མཉམ་འདུས་ཀྱི་ཐོག་ནས་” ཐའེ་ཝན་གྲོས་ཚོགས་བོད་དོན་རྒྱབ་སྐྱོར་ཚོགས་པ།”ཞིག་དང་། “ཉི་ཧོང་གྲོས་ཚོགས་ཀྱི་བོད་དོན་རྒྱབ་སྐྱོར་ཚོགས་པ་”ཞིག་གསར་འཛུགས་གནང་ཡོད་པ་བཅས་ཀྱིས་བོད་མི་དང་བོད་དོན་ལ་རྒྱབ་སྐྱོར་གྱི་ནུས་པ་སྔར་བས་ཆེ་རུ་འགྲོ་བཞིན་ཡོད།
འདས་པའི་དུས་ཀྱི་ནང་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཚོགས་ཆེན་ཐོག་བོད་དོན་གྲོས་ཆོད་སྔ་རྗེས་རིམ་པ་གསུམ་བཞག་ཡོད་པ་སྟེ། དང་པོ་ཕྱི་ལོ་ ༡༩༥༩ ཟླ་ ༡༠ པའི་ནང་དང་། གཉིས་པ། ཕྱི་ལོ་ ༡༩༦༡ ཟླ་ ༡༢ པའི་ནང་། གསུམ་པ། ཕྱི་ལོ་ ༡༩༦༥ ཟླ་ ༡༢ པའི་ནང་བཅས་སུ་འཇོག་ཐུབ་ཡོད་པ་དང་། ད་ལྟའི་ཆར་འཛམ་གླིང་མཉམ་འབྲེལ་རྒྱལ་ཚོགས་ཀྱི་དྲུང་ཆེ་གསར་པ་སྐུ་ཞབས་ Mr. Antonio Guterres མཆོག་གི་ལས་ཡུན་ནང་དུའང་བོད་དོན་ལ་རྒྱབ་སྐྱོར་དང་། བོད་རྒྱ་འབྲེལ་མོལ་བསྐྱར་གསོ་ཡོང་ཐབས་དང་། བོད་ཀྱི་ཆོས་དང་། རིག་གཞུང་། སྐད་ཡིག་བཅས་པར་སྲུང་སྐྱོབ་རྒྱུན་གནས་ཡོང་ཐབས་བཅས་པར་ཡང་མཐུན་འགྱུར་དང་། རྒྱབ་སྐྱོར་ཕྱག་ལེན་དངོས་སུ་ཐུབ་པ་གནང་རྒྱུར་འབོད་སྐུལ་ཞུ་བཞིན་ཡོད།
དེ་བཞིན་སུད་སི་གྲོང་ཁྱེར་ཇི་ནི་ཝའི་ནང་འཛམ་གླིང་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཁང་གི་འགན་འཛིན་སྐུ་ཞབས་ Mr. Zeid Ra’ad Al Hussein མཆོག་ནས་བོད་ནང་གི་འགྲོ་བ་མིའི་ཐོབ་ཐང་ཐད་ཐུགས་འཚབ་ཡོད་གནས་གསུངས་ཡོད་པ་དེས་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཤིན་ཏུ་ཞན་པོ་ཡིན་པ་གསལ་པོར་བསྟན་གནང་ཡོད།
ཕྱི་ལོ་ ༢༠༡༧ ཟླ་ ༡ པའི་ནང་ཨ་རིའི་རྒྱལ་ས་ཝ་ཤིང་ཊོན་ཌི་སི་ནང་རྟེན་གཞི་བྱས་པའི་རང་དབང་ཁང་པ་ (Freedom House) ཞེས་པས་ཕྱི་ལོ་ ༢༠༡༦ ལོའི་རྒྱལ་སྤྱིའི་རྒྱལ་ཁབ་ཁག་གི་འགྲོ་བ་མིའི་ཐོབ་ཐང་དང་འབྲེལ་བའི་ལོ་འཁོར་སྙན་ཐོ་བཏོན་པའི་ནང་རྒྱལ་སྤྱིའི་རྒྱལ་ཁབ་ཁག་ ༡༨ ནང་ནས། རྒྱ་ནག་དེ་སྤྱི་ཡོངས་ནས་རྒྱལ་སྤྱིའི་ཐོག་འགྲོ་བ་མིའི་ཐོབ་ཐང་ལ་རྩིས་མེད་རྡོག་རོལ་གཏོང་མཁན་གྱི་རྒྱལ་ཁབ་ཆེས་སྡུག་ཤོས་ཨང་ ༡༥ པ་ཡིན་པ་དང་། ཆབ་སྲིད་ཀྱི་རང་དབང་དང་། སྤྱི་དམངས་ཀྱི་ཐོབ་ཐང་ཁག་ལ་རྩིས་མེད་རྡོག་རོལ་གཏོང་མཁན་གྱི་རྒྱལ་ཁབ་ཆེས་སྡུག་ཤོས་ཀྱང་ཡིན་པར་ངོས་འཛིན་ཐེར་འདོན་བྱས་ཡོད།
རྒྱ་གཞུང་གིས་བོད་རྒྱའི་ཆབ་སྲིད་གནས་སྟངས་ཐོག་མཁྲེགས་བཟུང་ཅན་གྱི་སྲིད་བྱུས་འཛིན་པ་རྣམས་ལ་འགྱུར་བ་མ་བཏང་ཚེ་རྒྱ་གཞུང་དང་། བོད་མི་རིགས་དབར་འགལ་ཟླ་ཤུགས་ཆེ་རུ་འགྲོ་རྒྱུ་དང་། རྒྱལ་སྤྱིའི་སྤྱི་ཚོགས་ནས་ཀྱང་རྒྱ་གཞུང་ལ་ལྟ་སྟངས་ཇེ་སྡུག་ཏུ་སོང་སྟེ། ཆེ་མཐོང་ནམ་ཡང་སླེབས་ཐབས་མེད་པ་ཆགས་རྒྱུ་ཡིན། བོད་རྒྱའི་དཀའ་རྙོག་འདི་སེལ་དགོས་ན་རྒྱ་གཞུང་ཁོ་ནའི་ལག་ན་ཡོད་པས་ད་ལྟ་རྒྱ་གཞུང་གི་སྲིད་འཛིན་ཞི་ཅིན་ཕིང་ནས་༸གོང་ས་མཆོག་གིས་བསྟན་གནང་བའི་དབུ་མའི་ལམ་གྱི་སྲིད་བྱུས་ཐོག་ནས་འབྲེལ་མོལ་འགོ་འཛུགས་དང་། བོད་ལ་མིང་དོན་མཚུངས་པའི་རང་སྲིད་རང་སྐྱོང་ལག་བསྟར་ཡོང་ཐབས་ལ་བསམ་ཤེས་བྱ་དགོས་ཞེས་དེ་རིང་གི་གོ་སྐབས་འདི་བརྒྱུད་ནས་དྲན་སྐུལ་བྱ་རྒྱུ་ཡིན།
རང་རེའི་ཕ་ཡུལ་བོད་ནང་བོད་མི་རྣམས་ཆབ་སྲིད་ཀྱི་ཁེ་དབང་ལོངས་སུ་སྤྱོད་རྒྱུ་མེད་པའི་ཁར། ཆོས་དད་དང་། མི་རིགས་ཀྱི་ཐུན་མོང་མ་ཡིན་པའི་རྩ་ཆེའི་རིག་གཞུང་དང་། སྐད་ཡིག་སོགས་མི་ཉམས་རྒྱུན་འཛིན་བྱེད་པའི་རང་དབང་མེད་པར་གནས་བཞིན་པའི་དུས་སྐབས་ཧ་ཅང་གཉན་འཕྲང་ཅན་སྔར་བོད་ཀྱི་ལོ་རྒྱུས་སུ་བྱུང་མ་མྱོང་བའི་དུས་སྐབས་འདིར་རང་རེ་བྱེས་འཁོད་བོད་མི་རྒན་གཞོན་བར་གསུམ་ཚང་མས་སྔར་བས་ལྷག་པའི་སེམས་ཤུགས་ཆེར་བསྐྱེད་ཀྱིས་བོད་ཀྱི་རྩ་དོན་འགྲུབ་ཐབས་སྤྱི་དང་། ཐུན་མོང་མ་ཡིན་པའི་ཆོས་དང་། རིག་གཞུང་། སྐད་ཡིག་བཅས་པར་ཉམས་པ་སླར་གསོ་དང་མི་ཉམས་རྒྱུན་འཛིན་ཞུ་སྒོ་གང་ཅིར་བོད་མིའི་སྒྲིག་འཛུགས་དང་། རྒྱ་ཆེའི་མང་ཚོགས་བཅས་གཉིས་ཕྱོགས་ནས་ཕྱར་བ་གྲུ་འདེགས་ཀྱི་ཤུགས་གནོན་རྒྱག་དགོས་པའི་འབོད་སྐུལ་ནན་ཏན་ཞུ་རྒྱུ་ཡིན།
ཕྱི་ལོ་ ༢༠༡༧ ཟླ་ ༡ ཚེས་ ༡༤ ཉིན་གནས་མཆོག་རྡོ་རྗེ་གདན་དུ་བཅོམ་ལྡན་འདས་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པ་ལེགས་པར་གྲུབ་སྟེ། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་སྒྲོལ་དཀར་ཡིད་བཞིན་འཁོར་ལོའི་སྒོ་ནས་བརྟན་བཞུགས་བསྟར་འབུལ་ཞུ་སྐབས་མགོན་པོ་གང་ཉིད་མཆོག་ནས་དགུང་གྲངས་བརྒྱ་ལྷག་སྐུ་འཚོ་བཞུགས་མཛད་རྒྱུའི་བཀའ་བཞེས་བཟང་པོ་ཐོབ་པར་གཞིས་བྱེས་བོད་མི་ཡོངས་ཀྱིས་ཚབ་ཞུས་ཏེ་བཀའ་དྲིན་བླ་མེད་དུ་ཆེ་ཞེས་ཞུ་རྒྱུ་དང་། རང་རིགས་བོད་མི་རྣམས་དམ་ཚིག་གཟོང་ཁ་ཆིག་སྒྲིལ་གྱིས་མགོན་པོ་གང་གི་བཀའ་བཞིན་སྒྲུབ་པའི་མཆོད་པས་མཉེས་པར་བྱ་རྒྱུ་ནི་གཡོལ་ཐབས་མེད་པའི་བོད་མིའི་ལས་འགན་གལ་ཆེ་ཞིག་ཡིན་པས་ངོ་ལྐོག་མེད་པར་རང་འགན་རང་སྲུང་གིས་བོད་མིའི་འཐབ་རྩོད་དང་། སྤྱི་ཚོགས་ཀྱི་ཆེ་མཐོང་སོགས་གང་སར་ཞན་ཆར་མི་འགྲོ་བར་དུས་རྟག་ཏུ་འབད་བརྩོན་གནང་དགོས།
བོད་མི་རྣམས་བཙན་བྱོལ་དུ་འབྱོར་ནས་མི་ལོ་ ༦༠ ལྷག་སོང་བའི་སྐབས་འདིར། ང་ཚོར་ཕ་ཡུལ་གཉིས་པ་ལྟ་བུའི་མཛའ་བརྩེའི་མཐུན་འགྱུར་རོགས་རམ་གནང་མཁན་རྒྱ་གར་གཞུང་དང་མི་མང་། བོད་དོན་བདེན་པའི་འཐབ་རྩོད་དང་། བྱེས་འཁོད་བོད་མིར་ཤེས་ཡོན་དང་། འཕྲོད་བསྟེན་སོགས་ལ་དཔལ་འབྱོར་མཐུན་རྐྱེན་རོགས་སྐྱོར་གནང་མཁན་གྱི་རྒྱལ་སྤྱིའི་གཞུང་སྒེར་ཚོགས་སྡེ་སོགས་ཚང་མར་བཀའ་དྲིན་དྲན་བཞིན་པའི་སྒོ་ནས་ཐུགས་རྗེ་ཆེ་ཞེས་ཞུ་རྒྱུ་དང་།
མཐའ་དོན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་འཛམ་གླིང་སྐྱེ་འགྲོ་སྤྱི་དང་། བྱེ་བྲག་གཞིས་བྱེས་བོད་མི་ཡོངས་ཀྱི་མགོན་སྐྱབས་དཔུང་གཉེན་དམ་པར་སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༡༧ ཟླ་ ༣ ཚེས་ ༡༠ ལ།། །།
གསར་འགོད་པ་ཆོས་ཉིད།


text:
བོད་ཀྱི་ལོ་རྒྱུས་ལས་བསྐལ་པ་ཡ་ཐོག་གི་བོད་མིའི་སྐོར།
གཅིག མི་ཡི་འགྲོ་བ་བྱུང་ཚུལ།
ཐུབ་བསྟན་ཕུན་ཚོགས།
དེང་སྐབས་འཇིག་རྟེན་འདིར་རྒྱལ་ཁབ་ཐམས་ཅད་ཀྱི་མཁས་པ་རྣམས་ཀྱིས་མི་ཡི་འགྲོ་བ་བྱུང་ནས་ལོ་ངོ་ས་ཡ་གསུམ་ལ་ཉེ་བའི་ལོ་རྒྱུས་ཡོད་པའི་ངོས་འཛིན་གནང་གི་ཡོད། ཀྲུང་གོའི་ལོ་རྒྱུས་ལ་ཆ་མཚོན་ནས་བཤད་ན་ཡུན་ནན་ཞིང་ཆེན་གྱི་ཡོན་མོའི་ས་ཁུལ་དུ་སྤྲ་མི་བྱུང་ནས་ལོ་ངོ་ས་ཡ་གཅིག་དང་བདུན་འབུམ་ལྔ་ཁྲི་ལྷག་ཙམ་སོང་བརབཤད། འོན་ཀྱང་སྤྱི་ལོ་1999ལོའི་ཟླ་6ཚེས་2ཉིན་ཀྲུང་དབྱང་བརྙན་འཕྲིན་ལས་ཁུངས་ནས་གསལ་བསྒྲགས་བྱས་པ་ལྟར་ན། ཀན་སུ་ཞིང་ཆེན་གྱི་ས་ཁུལ་ཞིག་ན་མི་རུས་ཀྱི་འགྱུར་རྡོ་ཞིག་ཐོན་པ་དེ་ལ་ལོ་ངོ་ས་ཡ་གཉིས་ཀྱི་ལོ་རྒྱུས་ཡོད་པ་གཏན་འབེབས་བྱས་པས་སྔར་གྱི་བཤད་སྲོལ་ལས་ལོ་ངོ་འབུམ་གསུམ་ཙམ་རིང་དུ་ཕྱིན་ཡོད་པ་དང༌། པེ་ཅིང་གྱི་སྤྲ་མི་བྱུང་ནས་ལོ་ངོ་ལྔ་འབུམ་ལྔ་ཁྲི་ལྷག་ཙམ་གྱི་ལོ་རྒྱུས་ངོས་འཛིན་གནང་གི་ཡོད་པ་ལྟར། ང་ཚོ་བོད་ཀྱི་མི་རིགས་འདི་ཡང་དེ་དག་དང་དུས་མཚུངས་ཙམ་ཡིན་ཞེས་བཤད་ཆོག་སྟེ། སྤྱི་ལོ་1978ལོར་བོད་ལྗོངས་ནག་ཆུ་ས་ཁུལ་གྱི་ཤན་ཚ་རྫོང་དང་ནག་ཆུ་རྫོང་སོགས་སུ་སྲོག་ཆགས་རིགས་ཀྱི་འགྱུར་རྡོ་མང་པོ་ཐོན་པ་དེ་དག་ལ་བལྟས་ན་བོད་ཀྱི་ཡུལ་འདིར་སྲོག་ཆགས་གནས་པ་ནས་ལོ་ངོ་ས་ཡ་ལྷག་ཙམ་ཟིན་པའི་བདེན་དཔང་བྱུང་ཡོད་པ་ལྟར་ན། འགྲོ་བ་མི་ཡི་རིགས་ཀྱང་དེ་དག་དང་ཧ་ལམ་དུས་མཚུངས་ཙམ་དུ་བྱུང་ཡོད་པར་རྗེས་སུ་དཔག་ཐུབ། སྤྱི་ལོ་1998ལོར་ཆབ་མདོའི་བྲག་གི་ངོས་ལ་མིའི་རྐང་རྗེས་རྨི་ཁྲེ་གང་ལྷག་ཡོད་པ་ཞིག་རྙེད་པ་དེ་ཆེད་རམས་པ་ཚོས་ལོ་ངོ་དུང་ཕྱུར་ལྷག་ཕྱིན་པར་གསུངས་པ་ལྟར་ན། ཡུལ་འདིར་འགྲོ་བ་མིའི་རིགས་བྱུང་ནས་ལོ་དུང་ཕྱུར་ཕྱིན་པར་རྟོགས་ཐུབ།
བོད་མི་བྱུང་ཚུལ་གྱི་སྐོར་ལ་དུས་ཕྱིས་བཤད་སྟངས་མི་འདྲ་བ་ཁ་ཤས་བྱུང་ཡོད་པ་ནི། བོད་རིགས་ནི་ཆང་རིགས་ཀྱི་ཁོངས་སུ་གཏོགས་པར་བཤད་པ་དང༌། ཤཱཀྱའི་རུས་སུ་གཏོགས་ཟེར་བ་དེ་རེད། དེ་ནི་དེང་སྐབས་ཀྱི་བོད་རིགས་འདིའི་ནང་དུ་མི་རིགས་གཞན་གྱི་རིགས་རུས་འདྲེས་ཡོད་པར་བཤད་པའི་བོད་ཀྱི་ལོ་རྒྱུས་ཀྱི་ཆ་ཤས་ཙམ་ཡིན་པ་ལས། བོད་དུ་འགྲོ་བ་མི་ཡི་རིགས་ཐོག་མར་བྱུང་ཚུལ་བཤད་པའི་སྐབས་མ་ཡིན་པ་ནི་བློ་ལྡན་སུས་ཀྱང་རྟོགས་སླ། རིག་འཛིན་བློ་གསལ་ལགས་ཀྱིས་བརྩམས་པའི་བོད་མིའི་རུས་རྒྱུད་སྐོར་དཔྱད་པ། ཞེས་པའི་མཐའ་དཔྱོད《བོད་ལྗོངས་ཞིབ་འཇུག》གི་དུས་དེབ་ཏུ་འཁོད་པ་ལས། གནའ་རྫས་ལ་དཔྱད་པ་ལྟར་ན། ཉིང་ཁྲི་ནས་ཐོན་པའི་མི་རུས་ཀྱི་དུས་ཚོད་ནི་ཧ་ལམ་ལོ་ངོ་ལྔ་སྟོང་ནས་བརྒྱད་སྟོང་བར་དང༌། ཁ་རུབ་ཀྱི་གནའ་ཤུལ་ནི་ལོ་ངོ་བཞི་སྟོང་བདུན་བརྒྱ་ཡས་མས་ཤིག་གི་ཡིན་པར་གསལ་བས་འདི་དག་ཚང་མས་བོད་ལྗོངས་ས་མཐོ་འདིར་སྔར་ནས་བཟུང་འགྲོ་བ་མི་ཡི་རིགས་བྱུང་ཞིང་རིགས་རྒྱུད་ཆད་མེད་ཐོག་ཁོ་ཚོ་ནི་དེང་སང་གི་བོད་རིགས་འདིའི་མེས་པོ་ཡིན་པའི་ར་སྤྲོད་ནུས་ལྡན་བྱས་ཡོད། ད་ལྟར་ཤེས་རྟོགས་བྱུང་བའི་རིག་གནས་ཀྱི་གནའ་ཤུལ་གཙོ་ཆེ་བའི་གྲས་འགའ་ཞིག་དཔེར་ན་སྣེ་གདོང་དང༌། ལྷ་ས། ཉིང་ཁྲི། མེ་ཏོག་བཅས་ཀྱི་ས་ཁམས་ཆགས་ཚུལ་ཐད་ནས་བལྟས་ན། དེ་དག་ཚང་མ་ཡར་ཀླུང་གཙང་པོའི་ཆུ་རྒྱུན་འབབ་ཡུལ་དུ་གནས་ཡོད་པས། ཡིག་ཧྥ་ལ་རྡི་དང་། རྡི་སྒེ་ལི་སེ་གཙང་པོས་གནའ་བོའི་པ་པིས་ལུན་མི་རིགས་སྐྱེད་སྲིང་བྱེད་ཐུབ་པ་དང་། ཆུ་བོ་གང་གཱས་གནའ་བོའི་རྒྱ་གར་གྱི་མི་རིགས་སྐྱེད་སྲིད་བྱེད་ཐུབ་པ། རྨ་ཆུས་ཧཱ་ཤ་(རྒྱ་རིགས་)མི་རིགས་སྐྱེད་སྲིང་བྱེད་ཐུབ་པ་བཅས་ཡིན་ན། ཡར་ཀླུང་གཙང་པོས་གནའ་བོའི་བོད་ཀྱི་མི་རིགས་སྐྱེད་སྲིང་བྱེད་མི་ཐུབ་པ་གང་རེད་དམ། ང་ཚོས་དེང་སང་གི་བོད་རིགས་དང་གནའ་བོའི་བོད་རིགས་བར་གྱི་འབྲེལ་བའི་ཐོག་ནས་བོད་རིགས་ཀྱི་མེས་པོ་ནི་བོད་རང་གི་ས་ཆ་ནས་བྱུང་བ་ཞིག་ལས་ཕྱི་ཕྱོགས་ནས་ཡོང་བ་མ་ཡིན་པའི་ར་སྤྲོད་གོམ་གང་མདུན་སྤོས་ཀྱིས་བྱ་བར་འདོད་ཅེས་གསུངས་པ་ནི་དོན་ལ་གནས་པ་ཞིག་རེད། གནའ་རབས་བོད་ཀྱི་ངག་རྒྱུན་དང་ཚད་ལྡན་གྱི་ཡིག་ཚང་དག་ཏུ་གསལ་བ་ལྟར་ན། ཡར་ཀླུང་གཙང་པོའི་ཉེ་འགྲམ་ལྷོ་ཁ་རྩེད་ཐང་ཁུལ་གྱི་མགོན་པོ་རིའི་བྲག་ཕུག་ཏུ་གནས་བཅས་ཏེ་འཚོ་བ་སྤྱོད་པ་ལས་རིམ་བཞིན་མི་རུ་འགྱུར་ཏེ་དེང་དུས་ཀྱི་བོད་མི་འདི་བྱུང༌། སྐབས་དེའི་མི་རྣམས་ལ་དཔོན་གཡོག་གི་གྲལ་རིམ་དང༌། ས་ཁོངས་དང་སྡེ་རིས་ཀྱི་ཁྱད་པར། ཕུ་ནུ་དང་གཉེན་ཉེའི་ཐ་སྙད། རང་སྡེ་དང་དགྲ་སྡེའི་ཆགས་སྡང༌། གྲོང་དང་ཁྱིམ་ཚང་གི་རྣམ་པ་གང་ཡང་མེད་པར་མི་ཐམས་ཅད་ཐོབ་ཐང་འདྲ་མཉམ་གི་སྒོ་ནས། བཅུ་ཚོ་ཁ་ཤས་ཁྱུ་ཤོག་རེ་བྱས་ཏེ་རི་བོའི་ཞོལ་དང༌། རྒྱ་མཚོའི་འགྲམ། ནགས་ཀླུང་གི་ཁྲོད་སོགས་སུ་ཉུལ་སྟེ་དབྱུག་པ་དང་རྡོ་གྲི་ཙམ་གྱི་ལག་ཆ་ལ་བརྟེན་ནས་རི་དྭགས་རྔོན་པ་དང༌། ཤིང་འབྲས་ཟ་ཞིང་ཤིང་ལོ་གྱོན་པ་སོགས་ཀྱི་འཚོ་བ་རོལ་བཞིན་ཡོད་ལ། རྗེས་སུ་རྩི་ཤིང་གི་འབྲས་བུ་དང་ཉེ་འཁོར་གྱི་སྔོ་ཚོད་དག་གིས་འཚོ་བའི་དགོས་མཁོ་སྐོང་མི་ཐུབ་པར་བརྟེན་ཡར་ཀླུང་གཙང་པོའི་བརྒྱུད་ཀྱི་ཟོ་དང་ས་ཁུལ་དུ་ས་ཞིང་རྐོ་འདེབས་ཀྱི་ལས་ཀའི་འགོ་ཚུགས་ཏེ་བུ་ཚ་ཕྱི་མ་རྣམས་ལ་སོ་ནམ་གྱི་ལས་ཀ་བསླབས་པ་ཡིན་ཏེ། དམངས་ཁྲོད་ཀྱི་ངག་རྒྱུན་དུའང་ཡུལ་ལ་སྔ་བ་ཡར་ཀླུང༌། ཞིང་ལ་སྔ་བ་ཟོ་དང་ཞེས་ཡོངས་སུ་གྲགས་པ་བཞིན་ནོ། །
གཉིས། ཐུན་མོང་གི་ཐོན་སྐྱེད་དང་འཚོ་བ་སྤྱོད་ཚུལ།
དེ་ལྟར་བསྐལ་པ་ཡ་ཐོག་གི་སྤྱི་ཚོགས་ཀྱི་འཚོ་བ་དེ་ལོ་གྲངས་འབུམ་ཕྲག་མང་པོ་བརྒྱུད་ནས་དུས་ཡུན་རིང་པོར་དཀའ་སྤྱད་ཀྱི་ངལ་རྩོལ་བྱས་ཏེ་རང་བྱུང་ཁམས་དང་འཐབ་རྩོད་བྱས་པའི་ཉམས་མྱོང་མང་པོ་ཞིག་བསགས་ཡོད་པར་བརྟེན། རིམ་བཞིན་ཐབས་ཤེས་དང་ལག་རྩལ་ལ་ཡར་རྒྱས་ཐོབ་སྟེ་རྡོ་ཆས་དང༌། ཤིང་གི་ཡོ་བྱད་རིགས་མི་འདྲ་བ་མཛེས་ཆ་དང་ལྡན་པ་མང་པོ་གསར་བཟོ་ཤེས་པར་མ་ཟད། རུས་གྲི་དང་རུས་ཁབ་སོགས་བཅོས་ནས་རུས་ཆས་བེད་སྤྱོད་བྱེད་རྒྱུ་ཁྱབ་གདལ་དུ་ཕྱིན་ཡོད། སྐབས་དེར་ཆར་རླུང་དང༌། གངས་ཐན་སོགས་འགོག་པའི་ཐབས་སུ་ཤིང་གི་སྤྱིལ་བུ་བཟོ་བ་དང༌། བྲག་ཕུག་ལ་གནས་བཅའ་བ་སོགས་ཐམས་ཅད་ལྷན་ཅིག་ཏུ་འཚོགས་ནས་འཚོ་བ་སྐྱེལ་གྱིན་ཡོད་ལ། ཕོ་མོ་དང་ལོ་གྲངས་ལ་བརྟེན་ནས་ལས་བགོས་བྱས་ཏེ། ཕོ་རྣམས་ཐུན་མོང་གིས་རི་དྭགས་རྔོན་པ་དང༌། མོ་རྣམས་ཐུན་མོང་གིས་རང་བྱུང་གི་སྔོ་ཚོད་འཐུ་བ། རྒན་པོ་རྣམས་ཀྱིས་ཁྱེའུ་རྣམས་སྙོར་སྐྱོང་བྱེད་པ་བཅས་ཀྱི་ལས་ཀ་བྱེད་ཀྱིན་ཡོད། དེ་ལྟར་རིམ་བཞིན་བསམ་བློ་དང་ལག་རྩལ་འཕེལ་རྒྱས་གསར་པ་ཞིག་གི་དུས་རབས་སུ་སླེབས་ཏེ་རྡོ་ཆས་རྣམས་འཇམ་བརྡར་བྱེད་ཅིང༌། སྟ་རེ་དང༌། འཇོར། སྟེའུ ་སོགས་ཀྱི་གཟུགས་སུ་བཅོས་ཏེ། བུག་པ་ཕུག་ནས་ཤིང་གི་ཡུ་བ་སྤྲད་དེ་བེད་སྤྱོད་བྱས་ཡོད་འདུག གཙུབས་ཤིང་ལ་བརྟེན་ནས་མེ་སྦར་ཏེ་བཟའ་ཆས་རྣམས་བཙོ་བསྲེག་བྱེད་ཤེས་པ་སོགས་འཚོ་བའི་ཁ་སྟབས་ལ་ཡར་རྒྱས་ཞེ་དྲག་ཕྱིན་པ་དང་དུས་མཚུངས་མི་རྣམས་ཀྱིས་རི་དྭགས་རྔོན་པའི་སྐབས་སུ་རི་དྭགས་འགའ་ཞིག་སྒོ་ཕྱུགས་སུ་བཀུག་པ་རྟ་དང༌། ར། ལུག ཟོག་རྣམས་ཡིན་ལ་དེ་དག་བདག་སྐྱོང་བྱས་པ་ནས་བཟུང་བསྐལ་པ་ཡ་ཐོག་གི་འབྲོག་ལས་ཀྱི་འགོ་ཚུགས་པ་དང༌། སྐྱེ་དངོས་རྣམས་ཀྱི་ཆོས་ཉིད་རགས་རིམ་ཙམ་རྟོགས་ཤིང་ས་བོན་བཏབ་སྟེ་ལོ་ཏོག་སྡུད་ལེན་བྱེད་ཤེས་པ་ནས་བཟུང་བསྐལ་པ་ཡ་ཐོག་གི་ཞིང་ལས་ཀྱི་འགོ་ཚུགས། ཞིང་འབྲོག་ལས་སྒོ་དར་འཕེལ་བྱུང་བ་དང་མི་རྣམས་ཀྱི་འཚོ་བ་ལ་ལེགས་བཅོས་ཆེན་པོ་བྱུང་བར་མ་ཟད། ཐོན་རྫས་ཀྱི་ལྷག་མ་གསོག་འཇོག་བྱས་པས་རིམ་ཞིན་དབུལ་ཕྱུག་གི་རྣམ་པ་བྱུང་སྟབས། དཔོན་གཡོག་དང་གྲལ་རིམ་གྱི་ཁྱད་པར་ཡང་བྱུང་སྟེ་རྟག་པར་ཕན་ཚུན་རྐུན་ཇག་དང་གཡུལ་འཁྲུག་གི་རྩོད་པ་བྱུང་སྟེ་ཐུན་མོང་ཅན་གྱི་བསྐལ་པ་ཡ་ཐོག་གི་འཚོ་བ་དེ། རྩོད་ལྡན་གྱི་དུས་རབས་ནང་དུ་ལྷུང་བའི་འགོ་ཚུགས།
གསུམ། བོད་མིའི་རུས་གྱེས་ཚུལ།
སྟག་ཚང་རྫོང་པ་དཔལ་འབྱོར་བཟང་པོའི《རྒྱ་བོད་ཡིག་ཚང་》དང༌། དཔའ་བོ་གཙུག་ལག་ཕྲེང་བའི་《ཆོས་འབྱུང་མཁས་པའི་དགའ་སྟོན》 འབྲུ་བཀྲ་ཤིས་རྒྱ་མཚོའི《རུས་མཛོད་པད་དཀར་སྐྱེད་ཚལ》བཅས་དང༌། གཞན་ཡང་འབྱུང་རྩིས་ཀྱི་གཞུང་རྣམས་སུ་འཁོད་པའི་བོད་ཀྱི་རུས་ཚན་གྱེས་ཚུལ་སྐོར་གྱི་སྙིང་དོན་རྣམས་མདོར་བསྡུས་ནས་བཤད་ན། བསྐལ་པ་ཡ་ཐོག་ཐུན་མོང་གི་འཚོ་བ་སྤྱོད་པའི་དུས་མཇུག་ཙམ་ལ། ཐོན་རྫས་ཀྱི་ལྷག་མ་གསོག་འཇོག་བྱེད་སྲོལ་བྱུང་བའི་རྐྱེན་གྱིས་མི་རྣམས་ཕན་ཚུན་མ་མཐུན་པར་ས་ཆ་སོ་སོར་གྱེས་པ་ལས་སྒ་འབྲུ་སྦྲ་ལྡོང་བཞི་ཞེས་པའི་རྩ་བའི་རུས་ཆེན་བཞི་པོའི་དབྱེ་སྲོལ་འདི་བྱུང་ཡོད། ཡིན་ནའང་འདི་ལ་བགྲངས་ཚུལ་མི་འདྲ་བ་དང༌། ཡི་གེ་འབྲི་སྟངས་མི་འདྲ་བ་ཡོད་པ། དང་པོ་བགྲངས་ཚུལ་མི་འདྲ་བ་ནི་སྒ་འབྲུ་སྦྲ་ལྡོང་བཞི་ལ། སེ་རྨུ་ལྡོང་སྟོང་བཞི་བགྲངས་སྲོལ་ཡོད་ཀྱང་སེ་དང་ཁྱུང་དང་ སྦྲ་རྣམས་རུས་ཚན་གཅིག རྨུ་དང༌། སྒ་རྣམས་རུས་ཚན་གཅིག སྟོང་དང༌། འབྲུ་ཞེས་པ་རུས་ཚན་གཅིག་ཡིན་སྟབས་དོན་དུ་རུས་ཚན་བཞི་རུ་མ་འདུས་པ་མེད།
གཉིས་པ་ཡི་གེ་འབྲི་ཚུལ་མི་འདྲ་བ་ནི། ལྡོང་དང་གདོང་གཉིས། བསེ་དང་སེ་གཉིས། སྦྲ་དང་དབྲ་གཉིས། འབྲུ་དང་འགྲུ་གཉིས། རྨུ་དང་དམུ་གཉིས། སྒ་དང་ལྒ་གཉིས་བཅས་བྱུང་ཡོད་པ་འདི་དག་དོན་གཅིག་ཏུ་སྣང༌། 《རྒྱ་བོད་ཡིག་ཚང་ཆེན་མོ》ལས། དེའང་སྔོན་དང་པོ། ཡུལ་དམའ་ཁ་ཤུལ་གཡག་ཞུར་གྱི་གོང་ཁ་བྱ་བར། སྲིད་པའི་རྒྱལ་བུ་ཐིང་གི་ཞེས་པ་ལ། བུ་གསུམ་བྱུང་བ། རྒྱ་བོད་ཧོར[1]གསུམ་དུ་གྱེས་པའི། བོད་མི་ཁྲི་དོ་ཆེན་པོ་བྱ་བ་དེ་ལ། བུ་དྲུག་བྱུང་བ་ནི། དབྲའ་འབྲུ་ལྡོང་གསུམ་ལྒ་དང་བཞི། ། ནུ་བོ་དབས་བརྡའ་གཉིས་དང་དྲུག ། བོད་ཀྱི་མི་རྒྱུད་དྲུག་པོ་དེས། ། དམའ་ཁ་ཤུ་རས་འདེབས་སྟག་པ་དེར། ། བོད་མི་གསུམ་བུ་དྲུག་ས་བགོས་བྱས། ། ལྡོང་གིས་པ་མ་ལེ་པང་ཐོབ། ། དབྲ་ཡིས་དབྲ་མོ་རབ་བཀྲ་ཐོབ། ། འབྲུ་ཡིས་འབྲུ་མོ་ཕྲོམ་ཕྲོམ་ཐོབ། ། སྒ་ཡི་ལྒར་མ་མེ་པོ་ཐོབ། ། དབས་བརྡས་རྒྱ་བོད་ས་མཚམས་སུ། ། མཚམས་ཀྱི་མདའ་དར་གོང་མ་བཟུང༌། ། ཞེས་གསུངས་པ་ལྟར་ན།
1.ཕུ་བོ་ལྡོང་གི་རྒྱུད་པ་དང་མངའ་ཁོངས་ནི། བོད་མི་ཁྲི་དོ་ཆེན་པོ་བྱ་བ་དེའི་ཆུང་མ་རྣམས་ལ་རིམ་བཞིན་བུ་དྲུག་ཏུ་སྐྱེས་པ་དེ་དག་ནང་མ་འཆམས་པའི་སྐབས་སུ། ཡབ་ཁྲི་དོ་བཙན་པོས་དམའ་ཁ་ཤུ་རབས་འདེབས་ཞེས་པའི་ས་ཆ་དེར་བོས་ནས་ས་བགོས་བྱས་པ་ལ་ཕུ་བོ་ལྡོང་ལ་པ་མ་ལེ་པང་ཞེས་པའི་ས་ཆ་དེ་ཐོབ། དེའི་མངའ་ཁོངས་སུ་ཆགས་པའི་མི་རྒྱུད་ལ་ཕུ་བོ་ལྡོང་གི་རུས་རྒྱུད་ཅེས་ཟེར། དེ་ཡང་ཕུ་བོ་ལྡོང་གིས་བཟུང་བའི་ཡུལ་ནི་《རུས་མཛོད་》ལས་གསལ་བ་ལྟར་ན། མི་ཉག་གི་ཡུལ་ཏེ་ཁམས་ཀྱི་ཤར་ལྷོ་གཉིས་སུ་གནས་པའི་ཡུལ་གྲུ་འདི་དག་ལ་ཟེར། དེ་ལ་དབྱེ་བ་དཀར་པོ་ལྡོང་དང༌། ནག་པོ་ལྡོང༌། ཁྲ་བོ་ལྡོང༌། སྨུག་པོ་ལྡོང་སོགས་ཡོད་པར་གྲགས་ལ། 《རྒྱ་བོད་ཡིག་ཚང་ཆེན་མོ་》ལྟར་ན།
ཕུ་བོ་ལྡོང་ལ་མཆེད་དྲུག་ཡོད། །
སྟོད་ན་སྤ་ཚབ་འབྲིང་ཡས་གཉིས། །
བར་ན་རོ་འཛེར་རག་ཤི་གཉིས། །
སྨད་ན་མི་ཉག་གྱི་ཐན་གཉིས། །
ཆེ་དྲུག་མཚན་ན་བཙུན་དྲུག་སྟེ། །
བི་རི་འ་མདོ་དང་གླིང་པ་གཉིས། །
རོ་འཛེར་ལ་ཕུ་པ་དང་མདའ་པ་གཉིས། །
གྱི་ཐན་ལ་རྒྱས་བསྡུས་ཆེ་ཆུང་གཉིས། །
ཞེས་གསལ་བ་ལྟར། མཆེད་དྲུག་གི་ཁྱབ་པའི་ཡུལ་ནི། སྤ་ཚབ་དང༌། འབྲིང་ཡས། རོ་འཛེར། རག་ཤི། མི་ཉག གྱི་ཐན་བཅས་ཀྱི་ཡུལ་རྣམས་ཡིན་པ་དང༌། བཙུན་དྲུག་གི་ཁྱབ་ཡུལ་བི་རི་འ་མདོ། གླིང་པ། ཕུ་པ། མདའ་པ། གྱི་ཐན་རྒྱས་པ། གྱི་ཐན་བསྡུས་པ་བཅས་ཀྱི་ས་ཆ་རྣམས་ཡིན་ལ། ས་ཆ་འདི་དག་གཙོ་བོ་མདོ་ཁམས་སྟོད་སྨད་ཀྱི་ཡུལ་གྲུ་རྣམས་ལ་ཟེར་གྱིན་ཡོད་དེ། 《འབྱུང་རྩིས་ཉེར་མཁོ་བུམ་བཟང》ལས།
ཡང་ན་མདོ་ཁམས་སྨད་འདི་ནི། །
གདོང་ནི་ས་ཁམས་ཤ་བ་བླ། །
འབྲུ་ནི་ཆུ་ཁམས་གཡག་ལ་བླ། །
སྦྲ་ནི་ལྕགས་ཁམས་རྐྱང་ལ་བླ། །
སྒོ་ནི་མེ་ཁམས་ར་ལ་བླ། །
སྒ་ནི་ཤིང་ཁམས་ལུག་ལ་བླ། །
རུས་པ་གཙང་མར་མ་ཤེས་ན། །
དེ་ཡང་གདོང་ལ་བསྡུ་ཞེས་ཟེར། །
འོན་ཀྱང་མཁྱེན་ལྡན་རྣམས་ཀྱིས་དཔྱོད། །
ཅེས་མདོ་ཁམས་སྟོད་སྨད་དུ་གནས་པའི་མི་རིགས་འདི་དག་སོ་སོའི་སྤྱོད་པ་དང༌། གཤིས་ཀ་བཅས་ལ་བརྟགས་ནས་རིགས་རུས་གང་ཡིན་ཞིབ་ཏུ་དཔྱད་དགོས་ཀྱང༌། གལ་སྲིད་གསལ་པོར་མ་རྟོགས་པ་ཡིན་ན། གདོང་གི་ཁོངས་སུ་བསྡུ་ཆོག་སྟེ། མདོ་ཁམས་ཕྱོགས་ཀྱི་མི་རྣམས་ཕལ་ཆེར་གདོང་གི་རུས་རྒྱུད་ཡིན་པས་ན་དེ་ལྟར་དུ་ངོས་འཛིན་བྱེད་ཆོག་ཅེས་བསྟན་ཡོད་པ་དང༌། གཞན་ཡང་རུས་མཛོད་ཀྱི་ཡིག་ཚང་རྣམས་སུ་ལྡོང་གི་ང་ཆེན་བཅོ་བརྒྱད། ཚ་ཆེན་བཅོ་བརྒྱད། ཤུལ་ཆེན་བཅོ་བརྒྱད་སོགས་སུ་འཁོད་ཡོད་པ་དེ་དག་ལས། ལྡོང་གི་རུས་ཆེན་བཅོ་བརྒྱད་ནི། ཡབ་ལྡོང་ཆེན་པོ་སྤོས་དྲོ་ཡིན། དེ་ལས་རུས་རིགས་བཅོ་བརྒྱད་བྱུང༌། ཅོག་དང་ཅོག་ཙེ་ཅོག་རོ་གསུམ། སླད་ཀྱི་ཞིང་དང་འདྲ་བའི་བུ་གསུམ་ཡིན། འབྲོང་དང་ཁྲུང་པོ་ཟླ་བ་གསུམ། དཔྲལ་བའི་མིག་དང་འདྲ་བའི་བུ་གསུམ་ཡིན། འབྲིང་དང་ལྷ་ལུང་ལྷ་རྩེ་གསུམ། ལག་པ་གཡས་དང་འདྲ་བའི་བུ་གསུམ་ཡིན། བྲང་དང་དགོས་པ་ཁུ་ན་གསུམ། ལག་པ་གཡོན་དང་འདྲ་བའི་བུ་གསུམ་ཡིན། ཉ་དང་ཚེ་སྤང་ལུ་ནག་གསུམ། ལུས་དང་ཁོག་པ་དང་འདྲ་བའི་བུ་གསུམ་ཡིན། སྙིང་དང་ཕོ་གོང་ཐག་བཟང་གསུམ། ཁོག་པའི་སྙིང་དང་འདྲ་བའི་བུ་གསུམ་ཡིན་ཞེས་དང༌།ལྡོང་གི་ཚ་ཆེན་བཅོ་བརྒྱད་ནི། ཕྱག་ཚ། རྨོག་ཚ། མགོ་ཚ། སྦུ་ཚ། ཏོག་ཚ། གཡི་ཚ། ཟངས་ཚ། རེབ་ཚ། དཔལ་ཚ། རྐང་ཚ། གཅན་ཚ། དོམ་ཚ། གཤེན་ཚ། ཚར་ཚ། བྲག་ཚ། ཉ་ཚ། རྒྱ་ཚ་རྣམས་ཡིན། ལྡོང་གི་ཤུལ་ཆེན་བཅོ་བརྒྱད་ནི། སྨན་ཤུལ། ཡུལ་ཤུལ། བདུད་ཤུལ། རག་ཤུལ། ཕན་ཤུལ། དབལ་ཤུལ། ཆོས་ཤུལ། བན་ཤུལ། མགོན་ཤུལ། ཕྱག་ཤུལ། དཔལ་ཤུལ། ཆུ་ཤུལ། རི་ཤུལ། ཉན་ཤུལ། ཁྱི་ཤུལ། ལོ་ཤུལ། འགོ་ཤུལ། ཡབ་ཤུལ། རྟ་ཤུལ་རྣམས་ཡིན་ལ། རུས་མིང་འདི་དག་མདོ་སྨད་ཀྱི་ཡུལ་གྲུ་རྣམས་སུ་དེང་དུས་ཀྱང་ལ་ལ་ནི་ཡུལ་མིང་དུ་འབོད་ལ། ལ་ལ་ནི་དུད་ཚང་གི་མིང་དུ་འབོད་ཀྱིན་ཡོད།
2.སེ་ཁྱུང་སྦྲའི་སྐོར་ལ། མཐུ་ཆེ་དམ་ཚིག་མ་ཉམས་པ། ། སེ་ཁྱུང་སྦྲ་ཡི་བུ་རྒྱུད་ཡིན། ཞེས་པའི་བོད་མི་ཁྲི་དོ་ཆེན་པོའི་བུ་གཉིས་པ་ལ་དབྲ་མོ་རབ་བཀྲ་ཞེས་པའི་ས་ཆ་དེ་ཐོབ་ནས་དེའི་མངའ་ཁོངས་སུ་ཆགས་པའི་མི་རྒྱུད་ལ་སེ་ཁྱུང་སྦྲ་ཡི་རུས་རྒྱུད་ཅེས་ཟེར་ཞིང༌། རུས་མཛོད་ལས། ཡུལ་འདི་ཞང་ཞུང་གི་ཡུལ་ཏེ། མངའ་རིས་དང་ལ་དྭགས། གཙང་སྟོད་བཅས་ལ་ཟེར། དེ་ལ་དབྱེ་བ《རྒྱ་བོད་ཡིག་ཚང་ཆེན་མོ》ལས།
སེ་དང་དབྲ་ཡི་ཆེ་དྲུག་དེ། །
སྟོད་ན་ཞང་ཞུང་ཁྱུང་པོ་གཉིས། །
བར་ན་མར་པ་སྤུ་རང་གཉིས། །
སྨད་ན་རེ་ཁེ་ཉག་ལེ་གཉིས། །
ཆེ་དྲུག་མཚན་གྱི་བཙུན་དྲུག་དེ། །
ཀྲི་ལ་རྨེ་ཤ་དང་རྨེ་ཚན་གཉིས། །
བྲག་ཏུ་ལ་གྲུ་གུ་དང་རྡོར་ཉེ་གཉིས། །
དེ་ཆེ་བཙུན་སྤེལ་མ་བཅུ་གཉིས་ཡིན།
ཞེས་གསལ་བ་ལྟར། མཆེད་བཙུན་སྤེལ་མ་བཅུ་གཉིས་གྱི་ཡུལ་ནི། ཞང་ཞུང་དང༌། ཁྱུང་པོ། མར་པ། སྤུ་རངས། རེ་ཁེ། ཉག་ལེ། རྨེ་ཤ། རྨེ་ཚན། གྲུ་གུ རྡོར་ཉེ། ཁོ་པོ། ཁོ་དབྲ་བཅས་ཡིན་ཞིང༌། ཞང་ཞུང་དང་ཁྱུང་པོ། མར་པ་དང་སྤུ་རངས་རྣམས་ནི་དེང་སང་ཡང་མིང་དེ་གར་འབོད་པའི་བོད་ཡུལ་ནུབ་ཕྱོགས་ཀྱི་ས་ཁུལ་འདི་དག་ཡིན་ལ། གཞན་རྣམས་ཀྱང་བོད་ཡུལ་སྟོད་སྨད་བར་གསུམ་གྱི་ས་གནས་ཁག་ཏུ་ཞིབ་དཔྱད་བྱས་ན་ངེས་རྙེད་ཐུབ་པར་སེམས།
3.ཨ་ལྕགས་འབྲུ་ཡི་སྐོར་ལ། དཔའ་རྒྱ་སྟག་མཆེ་སྡེར་མ་ཉམས་པ། ། ཨ་ལྕགས་འབྲུ་ཡི་བུ་རྒྱུད་ཡིན། ཞེས་པའི་ཁྲི་དོ་ཆེན་པོའི་བུ་གསུམ་པ་ཨ་ལྕགས་འབྲུ་ལ་འབྲུ་མོ་ཕྲོམ་ཕྲོམ་ཞེས་པའི་ས་ཆ་དེ་ཐོབ། དེའི་མངའ་ཁོངས་སུ་ཆགས་པའི་མི་རྒྱུད་ལ་ཨ་ལྕགས་འབྲུ་ཡི་མི་རྒྱུད་ཅེས་ཟེར། རུས་མཛོད་ལས། སུམ་པའི་ཡུལ་ཏེ། ཁམས་ཀྱི་ནུབ་བྱང་ཕྱོགས་ཀྱི་ཡུལ་གྲུ་རྣམས་དང༌། ལྷ་སའི་བྱང་ཕྱོགས་ཀྱི་ལུང་པ་འདི་དག་ལ་ཟེར། དེ་ལ་དབྱེ་བ《རྒྱ་བོད་ཡིག་ཚང་ཆེན་མོ》ལས།
ཁྲི་ཟམ་འབྲུ་ཡི་ཆེ་དྲུག་དེ། །
ཤར་ན་གྱི་དང་རོང་པོ་གཉིས། །
ལྷོ་ན་བྷེ་དང་རི་ཐོ་གཉིས། །
སྨད་ན་འབྲོམ་དང་ངོ་ཀྲོ་གཉིས། །
ཆེ་དྲུག་བཙན་གྱི་བཙུན་དྲུག་དེ། །
སྦས་དང་སྤོས་དང་ཚ་ཕྲོམ་གསུམ།
ཞུག་པ་སྟོང་ཉེ་ཉེ་སྒ་གསུམ། །
ཆེ་བཙུན་སྤེལ་མ་བཅུ་གཉིས་ཡིན།
ཞེས་གསལ་བའི་མཆེད་བཙུན་སྤེལ་མ་བཅུ་གཉིས་ནི། གྱི། རོང་པོ། བྷེ། རི་ཐོ། འབྲོམ། ངོ་ཀྲོ། སྦས། སྤོས། ཚ་ཕྲོམ། ཞུགས་པ། སྟོང་ཉེ། ཉེ་སྒ་བཅས་བཅུ་གཉིས་པོ་འདི་དག་ཡིན་ལ། འདི་རྣམས་ནི་བོད་ཡུལ་སྟོད་སྨད་བར་གསུམ་གྱི་ཡུལ་ཐམས་ཅད་ལ་ཐོར་བུ་རུ་གནས་ཡོད་པ་འདྲ་སྟེ། བོད་ཀྱི་ཤར་ཕྱོགས་སུ་གནས་པའི་སྡེ་མང་པོ་ཞིག་ལ་མདོ་ཁམས་རོང་ཆེན་བཅོ་བརྒྱད་ཅེས་ཟེར་སྲོལ་ཡོད་དེ། རྒྱལ་མོ་རོང༌། ཚ་བ་རོང༌། ཨ་རབ་རོང༌། དགུ་རོང༌། སྟག་རོང༌། འཇང་རོང་ལ་སོགས་པ་རྣམས་ཡིན་ལ། སི་ཏུ་ཆོས་ཀྱི་འབྱུང་གནས་ཀྱི་རྣམ་ཐར་ལས་མདོ་སྨད་རོང་ཆེན་བཅོ་བརྒྱད་ཀྱི་ཡ་གྱལ་ཨ་རབ་རོང་དུ་སྐུ་འཁྲུངས་ཞེས་འཁོད་ཡོད་པ་ལ་བརྟགས་ན་དེང་སང་སྡེ་དགེའི་སྨད་ཕྱོགས་ཀྱི་ལྕང་ར་མན་དང་ཧོར་པོ་ཡན་གྱི་བར་སྐོར་འདི་ཚོ་ལ་ཨ་རབ་རོང་ཞེས་ཟེར་གྱིན་ཡོད་པར་ངེས། བེ་དང་རི་ཐོ་གཉིས་རྒྱ་གར་དང་ཉེ་བའི་བོད་ཀྱི་ལྷོ་ཕྱོགས་སུ་ཡོད་པར་གྲགས། འབྲོམ་ནི་སྟོད་ལུང་ཕུ་འབྲོག་པའི་རུས་མིང་སྟེ། འབྲོམ་སྟོན་པ་རྒྱལ་བའི་འབྱུང་གནས་ཀྱང་དེའི་རུས་ཡིན།
4.རྨུ་ཚ་སྒ་ཡི་སྐོར་ལ། ཕྱུགས་གཡང་མོའི་མཁལ་ཚིལ་མ་ཞུ་བ། ། རྨུ་ཚ་ལྒ་ཡི་བུ་རྒྱུད་ཡིན། ། ཞེས་པའི་ཁྲི་དོ་ཆེན་པོའི་བུ་བཞི་པ་རྨུ་ཚ་ལྒ་ལ་ལྒར་མ་མེ་པོ་ཞེས་པའི་ས་ཆ་དེ་ཐོབ། དེའི་མངའ་ཁོངས་སུ་ཆགས་པའི་རྒྱུད་པ་ལ་རྨུ་ཚ་ལྒ་ཡི་རུས་རྒྱུད་ཅེས་ཟེར། རུས་མཛོད་ལས། འ་ཞའི་ཡུལ་ཏེ། བྱང་སྒ་པ་ནས་ཤར་རྒྱ་རོང་བར་གྱི་ཡུལ་གྲུ་འདི་དག་ལ་ཟེར། དེ་ལ་དབྱེ་ན་《རྒྱ་བོད་ཡིག་ཚང་ཆེན་མོ་》ལས།
རྨུ་ཚ་ལྒ་ཡི་ཆེ་དྲུག་དེ། །
ཐོས་རུས་སྟག་རུས་སྟོད་ན་ཡོད། །
བྱ་ཅན་ཁྲབ་ཅན་སྟོད་ན་ཡོད། །
བྱ་རྗེ་སྤེན་ཐོག་སྟོད་ན་ཡོད། །
ཆེ་དྲུག་མཚན་གྱི་བཙུན་དྲུག་དེ། །
ལྒ་ལ་བྱེས་པ་ཡུལ་པ་གཉིས། །
ལྟག་རུས་ཡུལ་སྟག་འབྲོག་སྟག་གཉིས། །
དབས་ལ་ཆེ་སྐོར་ཆུང་སྐོར་གཉིས། །
ཆེ་བཙུན་སྤེལ་མ་བཅུ་གཉིས་ཡིན། །
ཞེས་གསལ་བའི་མཆེད་བཙུན་སྤེལ་མ་བཅུ་གཉིས་ནི། ཐོས་རུས་དང༌། སྟག་རུས། བྱ་ཅན། ཁྲབ་ཅན། བྱ་རྗེ། སྤེན་ཐོག་སྟེ་མཆེད་དྲུག་དང༌། བྱེས་པ། ཡུལ་པ། ཡུལ་སྟག འབྲོག་སྟག་ཆེ་སྐོར། ཆུང་སྐོར་བཅས་བཅུ་གཉིས་པོ་འདི་དག་ཡིན་ལ། དེ་དག་གཙོ་བོ་བོད་ཡུལ་སྟོད་ཕྱོགས་ཀྱི་ལུང་པ་རྣམས་སུ་ཡོད་ངེས་ལ། འོན་ཀྱང་ཆོས་རྒྱལ་སྲོང་བཙན་སྒམ་པོའི་སྐབས་སུ་ས་མཚམས་བརྟན་སྲུང་བྱེད་པའི་ཆེད་དུ་དབུས་གཙང་ཕྱོགས་ཀྱི་སྡེ་བ་མང་པོ་ཞིག་བྱང་ཤར་གྱི་ས་མཚམས་རྣམས་སུ་བཏང་སྟེ་རྒྱལ་མཚམས་སྲུང་བའི་དམག་མིར་བསྐོས་པ་དེ་དག་དེང་སང་ཀྱང་དེ་གར་གཞིས་ཆགས་ཡོད་པ། མཁས་དབང་དམུ་དགེ་བསམ་གཏན་ལགས་ཀྱིས་བརྩམས་པའི《རྔ་བ་བོད་རིགས་རང་སྐྱོང་ཁུལ་གྱི་རིག་གནས་ལོ་རྒྱུས་དཔྱད་གཞི་བདམས་བསྒྲིགས》ལས། ཟུང་ཆུ་ནས་ཀུན་དགའ་ལ་བརྒལ་ནས་སོང་བ་ན། ནན་ཕེན་ཟེར། ཡུལ་དེའི་མི་རྒྱུད་དག་ཀྱང་ཞང་ཞུང་དང་ཤར་པའི་མི་རྒྱུད་ཡིན་ཞིང༌། གཟི་ཚ་སྡེ་དགུ་ལྟ་བུ་ལྡོང་ཚ་ཆེན་བཅོ་བརྒྱད་ཀྱི་ནང་ཚན་གྱི་རིགས་ཡོད་ལ། དམུ་ཚ་ལྒའི་རིགས་ཀྱང་ཡོད་པར་བཤད། ཆུ་དཀར་གྱི་སྟོད་དུ། སྔར་ཀོང་པོའི་ཁོག་ནས་འོང་བའི་དམག་གི་རྒྱུད་པ་ཡོད། དེང་སང་བརྡ་འགྱུར་ནས་ཁོང་པོ་ཟེར། དེ་ནས་དྭགས་པོ་ནས་འོང་བའི་དམག་རྒྱ་བོད་ས་མཚམས་སུ་བཞག་པ་ལ། དྭགས་པོ་ཟེར་ཞིང༌། རྗེས་སུ་དེ་ལ་བོད་དམག་ཟེར། དེ་དག་གི་གོམས་གཤིས་དང་ཆོས་ལུགས་སོགས་ཀྱང་བོད་སྤྱི་དང་འདྲའོ། ཞེས་གསུངས་པ་ལྟར། བོད་ཀྱི་རུས་རྒྱུད་དེ་དག་དུས་ཕྱིས་བོད་ཡུལ་ག་ས་གར་ཁྱབ་ཡོད་པར་སེམས། དེང་དུས་བོད་ཡུལ་གྱི་ཤར་ལྷོའི་མཚམས་སུ་གནས་པའི་རྨུ་གླིང་བོད་རིགས་རང་སྐྱོང་རྫོང་ཞེས་པའི་ས་གནས་འདི་ཡང་རྨུ་ཚ་ལྒ་ཡི་རུས་རྒྱུད་ཀྱིས་བཟུང་བའི་ཡུལ་ལ་རྨུ་གླིང་ཞེས་ཟེར། དེང་སང་མུ་ལི་ཞེས་ཟུར་ཆག་བྲིས་པ་ནི་རྒྱ་ཡིག་གི་སྒྲ་གདངས་བོད་སྐད་དུ་བྲིས་ཏེ་མ་དག་རྒྱུན་འབྱམས་སུ་སོང་བའི་འབྲི་སྲོལ་རེད།
5.ནུ་བོ་དབས་བརྡ་གཉིས་ཀྱི་སྐོར་ལ། དམངས་རིགས་དབལ་ཟླ་གཉིས་ནི། སྔོན་སྤྲེའུ་བྱང་ཆུབ་སེམས་དཔའ་རང་ཉིད་ཀྱིས་མི་ཚན་བཞིར་བཅད་པ་དེར་རང་ཚན་བཞི་པོ་མ་འདྲེས་པར་བཞག་པ་དེ་ལས་ལྷ་རིགས་དགའ་ནི་སྔར་བཤད་ཟིན་ལ། དེའི་འཕྲོས་བཞི་ཚན་གྱི་ནང་ནས་མི་ཡ་རབས་ཀྱི་ཡོན་ཏན་དང་སྤྱོད་ཚུལ་ཀུན་ལྡན་བྱང་ཆུབ་སེམས་དཔའ་བློ་ཆེན་ལྡན་གྱི་རིགས་རྣམས་གཙོ་བྱས་ཏེ། དེ་ཡི་མིང་ལ་ལྡོང་དང༌། འབྲུ་དང་སྦྲ་དང་སྒ་བཞི་ནི་གཙོ་བོའི་རིགས་རྣམས་ལ་ཐོགས་ཤིང་རུས་ཆེན་དུ་གྲགས་པ་ཡིན་ལ། དེའི་འཕྲོའི་རིགས་ཆེན་བཞི་གའི་ལྷག་མ་དམངས་རིགས་ཐམས་ཅད་པོ་བསྡུས་ཤིང་ཚན་གཉིས་སུ་བགོས་ཏེ། གཅིག་ལ་དཔའ་འམ་དབའ་དང༌། གཅིག་ལ་མདའ་འམ་ཟླ་ཞེས་བཏགས་ལ། བོད་མི་བུ་གདུང་དྲུག་ཟེར་བ་ནི། མི་བུ་རུས་དྲུག་ཞང་བོ་སྒོ་དང་བདུན་ཞེས་པ་དེ་ཡིན་ལ། དབའ་ཡི་རིགས་ལ་ཐོག་མའི་ཞང་པོ་དང༌། ཟླ་ཡི་རིགས་ལ་ཚ་བོ་བྱུང་བས། ཚ་ཞང་གཉིས་ཀྱི་རིགས་ཀྱང་ཟེར་བས་ཚ་ཞང་ཡང་གྲགས་སོ། དབའ་ཡི་རིགས་ལ་གཡང་དང་འཕེལ་ཚ་སོགས་རུས་མང་བགྲང་ལས་འདས་པ་དག་བྱུང་ལ། ཟླ་ཡི་རིགས་ལ་འོང་ཁེ་དང་སྨོན་སོགས་ཀྱི་རུས་མང་པོར་འཕེལ་བ་ད་ལྟའི་དམངས་རིགས་ཚ་ཞང་གི་རིགས་འདི་ཐམས་ཅད་ཡིན་ནོ། ། ཨ་བོ་ནི་འབྲི་ཡིན་ལ། བར་ཁམས་སུ་དབུས་དང་ཁད་ཉེ་བ། སྟོད་ཨ་བོ་ཞེས་དཔའ་བོ་ཞེས་པ་དང༌། མཆོག་ཚང་སྦྲ་ཡིན་པ་ཟེར་བ་གནའ་མིའི་ངག་རྒྱུན་དུ་འདུག་ཀྱང་ཐག་ཆོད་ཀྱི་ཡིག་ཚང་འདྲ་ནི་མ་མཐོང་ངོ༌། ། གོང་དུ་བཤད་པའི་ནུ་བོ་དབའ་ཟླ་གཉིས་ཀྱི་དགྲ་བླ་ནི་རང་རང་གི་མཚུན་ལྷ་རྣམས་དང༌། དགྲ་བླ་ནི་ཤེལ་ལས་གྲུབ་པའི་ར་སྐྱེས་ཁམ་གཟུགས་དང༌། དུང་ས་གྲུབ་པའི་ཁྱི་མོ་དཀར་མོ་གཉིས་ཀྱི་གཟུགས་ཀྱི་རུས་ལྷ་དགྲ་ལྷ་དང༌། བོད་ཡུལ་གྱི་ཡུལ་ལྷའི་གཙོ་བོ་རྣམ་གསུམ་དང༌། རང་རང་གི་ཡུལ་གྱི་གཞི་བདག་རྣམས་མཆོད་བསྟོད་ལ་བརྩོན་དགོས་སོ། །
[1]རྩོམ་པ་པོའི་མཆན། དེང་དུས་རྒྱ་ཟེར་བ་རྒྱ་དཀར་ནག་གཉིས་པོ་གང་རུང་ཞིག་ལ་ངོས་བཟུང་བ་དང༌། ཧོར་ཟེར་ཚད་སོག་པོ་ལ་ངོས་བཟུང་བ་ནི་བོད་ཀྱི་ལོ་རྒྱུས་ཡིག་ཚགས་ལ་ཞིབ་ཏུ་མ་བལྟས་པའི་སྐྱོན་དུ་སྣང༌། འདིར་རྒྱ་བོད་ཧོར་གསུམ་ཟེར་བ་ནི་རྒྱལ་པོ་གཉའ་ཁྲི་བཙན་པོའི་གོང་དུ་བྱུང་བའི་བོད་འདིར་རྒྱལ་ཕྲན་སིལ་མ་བཅུ་གཉིས་ལས།རྒྱ་དང་ཧོར་ཟེར་བ་ཡོད་པ་འདི་དག་ནི་དེང་དུས་མངའ་རིས་ས་ཁུལ་གངས་ཏི་སིའི་ཉེ་སྐོར་དུ་གནས་པའི་རྒྱལ་ཕྲན་དག་གི་མི་ཡིན་པ་བོན་གྱི་དཔེ་རྙིང་དག་ལས་གསལ། དེས་ན་འདིར་གསལ་རྒྱ་བོད་ཧོར་གསུམ་ནི་སྟོད་ཕྱོགས་ཀྱི་རུ་ཚོ་དག་གི་མིང་ཡིན་པར་ཤེས་དགོས།


text:
དེ་རིང་གི་བརྗོད་གཞི་དེ། ང་རང་ཚོ་བཙན་བྱོལ་བོད་མིའི་སྤྱི་ཚོགས་ནང་། ཡིག་སྒྱུར་གྱི་གལ་གནད་དང་། ད་ལྟ་གནས་བབས་གང་འདྲ་ཞིག་ལ་སླེབས་ཡོད་མེད་སྐོར་རེད། དེའི་སྐོར་ལ་ཞིབ་འཇུག་གང་ཙམ་བྱས་ནས་སྐད་ཆ་བཤད་དགོས་པ་ཞིག་རེད་དེ། ལས་བྲེལ་དབང་གིས་ངས་ཞིབ་འཇུག་ཞིབ་ཚགས་བྱེད་ཁོམ་མ་བྱུང་། བྱས་ཙང་། གཤམ་དུ་ཞུ་རྒྱུའི་དོན་དག་ཚང་མ་རགས་ཟིན་ལྟ་བུ་ཡིན་པས། རྣམ་པ་ཚོས་དགོངས་པའི་དཔྱད་གཞིར་འཛིན་རྒྱུ་ལས། དཔྱད་པ་མཐར་སོན་པའི་མཐའ་བསྡོམས་སུ་མ་བརྩི་རོགས།
བཙན་བྱོལ་བོད་མིའི་སྤྱི་ཚོགས་ནང་། ཡིག་སྒྱུར་གལ་ཆེ་སྟངས་དེ། འོས་འགན་གྱི་ཆ་ནས་དང་། རང་དབང་གི་ཁོར་ཡུག་ཆ་ནས། སྐད་ཡིག་དང་འགྲུལ་བཞུད་ཀྱི་ཆ་ནས། གཞིས་ལུས་བོད་མིའི་རེ་བཅོལ་གྱི་ཆ་ནས། བོད་ཀྱི་ཕུགས་འདུན་གྱི་ཆ་ནས། མི་ཆའི་ཆ་ནས་བཅས་ཕྱོགས་ཁ་ཤས་ནས་ཞུ་དགོས་པ་ཞིག་རེད།
འོས་འགན་གྱི་ཆ་ནས་ཞུས་ན། ང་རང་ཚོ་ཆེ་ས་ནས་བཤད་ན་འགྲོ་བ་མི་རེད། མིའི་རིགས་ཀྱི་ཤེས་རིག་ཚང་མ་རིན་ཐང་ཆེན་པོ་རེད། རིན་ཐང་ཆེ་བའི་ཤེས་རིག་དེ་ཚོ་རྒྱུན་འཛིན་དང་མཉམ་སྤྱོད། ཕན་ཚུན་སྤེལ་རེས་བྱ་རྒྱུའི་འགན་དེ་ང་རང་ཚོར་རང་ཆས་སུ་ཡོད་རེད། ང་རང་ཚོ་བོད་པ་ཞིག་ཡིན་པའི་ཆ་ནས་བཤད་ན། བོད་པ་ཚང་མར་སོ་སོའི་སྐད་ཡིག་རིག་གཞུང་རྒྱུན་འཛིན་དང་མཉམ་སྤྱོད། གོང་འཕེལ་དུ་གཏོང་བའི་འོས་འགན་ཡོད་པ་རེད། རྒྱུན་འཛིན་དང་མཉམ་སྤྱོད། སྤེལ་རེས། གོང་འཕེལ་གཏོང་བར་ཡིག་སྒྱུར་གྱི་ལས་ཀ་དེ་གཙོ་གནད་ཅིག་རེད། གལ་ཏེ་འགྱུར་རམ་ལོ་ཙཱའི་ལས་ཀ་འདི་མེད་ན། སྐད་ཡིག་དང་རིག་གཞུང་མི་འདྲ་བའི་མི་རིགས་དང་མི་རིགས་ཕན་ཚུན་བར་དུ་ལེགས་ཆ་སྤེལ་ལེན་དེ་ཚོ་ཡོང་ཐབས་མེད་པ་རེད་ལ། མི་རིགས་སོ་སོའི་རིག་གཞུང་རྒྱུན་འཛིན་དང་ཡར་རྒྱས་གཏོང་རྒྱུ་ཡང་མི་སྲིད་པ་ཞིག་རེད། ལྷག་པར་ང་རང་ཚོའི་མི་རིགས་འདི་གནས་དང་མི་གནས་གཙོ་བོ་ང་རང་ཚོའི་སྐད་ཡིག་གི་འཆི་གསོན་ལ་ཐུག་བསྡད་ཡོད། ང་ཚོའི་སྐད་ཡིག་མུ་མཐུད་གསོན་གནས་ཐུབ་མིན་དེ་ཉིན་རེའི་འཚོ་བའི་ནང་བེད་སྤྱོད་ཡོད་མེད་ལ་རག་ལས་ཡོད། ད་ལྟ་ང་ཚོའི་སྐད་ཡིག་བེད་སྤྱོད་བྱེད་སའི་ཁྱབ་ཁོངས་ག་ཚོད་ཙམ་ཡོད་མེད་ཚང་མས་མཁྱེན་གསལ་རེད། དེར་བརྟེན་ང་ཚོའི་སྐད་ཡིག་ནང་དེང་རབས་ཀྱི་ཤེས་བྱ་དེ་ཚོ་བསྒྱུར་ནས་བེད་སྤྱོད་ཡོད་པ་བཟོ་དགོས་པ་དེ་འགག་རྩ་གལ་ཆེ་ཤོས་ཤིག་རེད། མདོར་ན་ཡིག་སྒྱུར་གྱི་ལས་ཀ་འདི་མིའི་རིགས་ཧྲིལ་པོའི་ཕན་བདེ་དང་འབྲེལ་བསྡད་ཡོད་རེད་ལ། ང་རང་ཚོ་བོད་མི་རིགས་ཀྱི་འཚོ་གནས་དང་འབྲེལ་བསྡད་ཡོད་རེད།
དེ་ནས་ང་རང་ཚོ་བཙན་བྱོལ་གྱི་བོད་པ་ཚོར་ཆ་བཞག་ན། བོད་ནང་གི་བོད་མི་ཚོ་དང་མི་འདྲ་བར་ང་ཚོ་རང་དབང་གི་ཁོར་ཡུག་ནང་གནས་ཡོད་རེད། བོད་ནང་གི་བོད་པ་ཚོ་འཛིན་སྐྱོང་གཞན་དབང་འོག་ཏུ་ཡོད་པ་ཙམ་མ་ཟད། ཁོང་ཚོས་དེབ་གང་ཞིག་ཀློག་ཆོག་པ་དང་གང་ཞིག་ཀློག་མི་ཆོག་པ། སྐད་ཆ་གང་ཞིག་ཉན་ཆོག་པ་དང་གང་ཞིག་ཉན་མི་ཆོག་པ། གནས་དོན་གང་ཞིག་གླེང་ཆོག་པ་དང་གང་ཞིག་གླེང་མི་ཆོག་པ་སོགས་ཕྱོགས་ཚང་མར་གཞན་གྱིས་ཚོད་འཛིན་བྱེད་བཞིན་ཡོད་རེད། དེར་བརྟེན་གང་ཞིག་བསྒྱུར་ཆོག་པ་དང་མི་ཆོག་པའི་ཐད་ལའང་རང་དབང་ཡོད་མ་རེད། ང་ཚོ་རང་དབང་ལུང་པར་ཡོད་པའི་བོད་པ་ཚོར་ཆ་བཞག་ན། དེ་འདྲའི་བཀག་རྒྱ་ཡོད་མ་རེད། དཔེ་དེབ་ག་རེ་བལྟས་བལྟས་རེད་ལ། གནད་དོན་ག་རེ་གླེང་གླེང་རེད། འདི་འདྲའི་རང་དབང་གི་ཁོར་ཡུག་འདི་སྤྱད་ནས་ཕྱི་ལོགས་ཀྱི་རིག་གཞུང་དང་། ལྟ་གྲུབ། རྩོམ་རིག ཆོས་ལུགས། ཚན་རིག ལམ་ལུགས་སོགས་ནས་ལེགས་ཆ་ལེན་དགོས་པ་དང་། དེའི་ཆེད་དུ་ཡིག་སྒྱུར་བྱེད་དགོས་པའི་འོས་འགན་དེ་ང་ཚོར་དམིགས་བསལ་གྱིས་ཆེ་བ་ཡོད་རེད།
སྐད་ཡིག་དང་འགྲུལ་བཞུད་ཀྱི་ཆ་ནས་བཤད་ན། སྔོན་མ་བོད་ཀྱི་ལོ་ཙཱ་བ་ཚོ་ཐག་རིང་བོད་ནས་འགྲུལ་བཞུད་ཀྱི་ཆ་རྐྱེན་ཤིན་ཏུ་ཞན་པའི་གནས་སྟངས་འོག་ཕེབས་ཀྱི་ཡོད་རེད། བོད་ནས་ཕེབས་མ་ཐག་ཏུ་ཡུལ་གསར་པར་སྐད་སོགས་གཞི་ནས་སྦྱངས་དགོས་ཀྱི་ཡོད། ཡིན་ནའང་ཆ་རྐྱེན་དང་གནས་སྟངས་སྐྱོ་པོ་དེ་འདྲའི་འོག་ཁོང་རྣམ་པས་སྐུ་ལས་བསྐྱོན་ཏེ། ད་ལྟ་ང་རང་ཚོའི་མདུན་དུ་ཡོད་པའི་གསུང་རབ་དེ་དག་བསྒྱུར་གནང་བ་རེད། ང་རང་ཚོར་ཆ་བཞག་ན། འགྲུལ་བཞུད་ཀྱི་དཀའ་ངལ་དེ་འདྲ་མེད་པར་མ་ཟད། ས་འདྲིས་ཟིན་པ་དང་སྐད་ཀྱང་གོ་བརྡ་འཕྲོད་ངེས་ཡོད་རེད། དེར་བརྟེན་དངོས་གནས་བྱས་ན། ང་རང་ཚོར་ཡིག་སྒྱུར་གྱི་ཐད་གྲུབ་འབྲས་ཆེན་པོ་ལེན་དགོས་པ་དང་ཡོད་དགོས་པའི་འོས་འགན་དང་གནས་བབས་གཉིས་ཀ་ཡོད་རེད།
གཞིས་ལུས་བོད་མིའི་རེ་བཅོལ་གྱི་ཆ་ནས་སྐད་ཆ་མང་པོ་བཤད་མི་དགོས་པ་ཞིག་རེད། ང་རང་ཚོ་འདིར་འཛོམས་པ་ཚོ་མང་ཆེ་བ་བོད་ནང་ནས་ཡོང་བ་དང་། ཡང་ན་བོད་ནང་གི་བོད་མིའི་བསམ་བློའི་ཁྱེར་སོ་ཆ་རྒྱུས་ཡོད་པ་ཤ་སྟག་རེད། ང་རང་ཚོ་བོད་ནང་ཡོད་དུས། རྒྱ་གར་ནང་ནས་བཏོན་པའི་དེབ་ཅིག་ཡིན་ན། ཚེག་དང་ཤད་འབྲི་སྟངས་ཚུན་ནས་ཚད་ལྡན་ཡིན་ཤག་ཤག་བྱེད་ཀྱི་ཡོད་རེད། བོད་ནང་ནས་བྱེད་མི་ཐུབ་པ་མང་པོ་ཞིག་བཙན་བྱོལ་རང་དབང་ལུང་པར་ཡོད་པ་ཚོས་བྱེད་ཀྱི་རེད་བསམ་གྱི་ཡོད་རེད། ཡིན་ནའང་དངོས་ཡོད་གནས་སྟངས་ཀྱི་ཆ་ནས་བཤད་ན། ང་ཚོས་རང་དབང་དེ་བེད་སྤྱོད་ཡང་དག་པར་བཏང་འདུག་གམ་མི་འདུག བོད་ནང་གི་བོད་མི་ཚོས་རང་དབང་ཁབ་རྩེ་ཙམ་ཡོད་པ་དེ་བེད་སྤྱོད་བཏང་ནས་ག་རེ་གནང་འདུག དེ་ཚོར་བསམ་བློ་བཏང་ན་ང་རང་ཚོ་ངོ་ཚ་དགོས་པ་འདྲ་པོ་ཞིག་ཆགས་ཀྱི་ཡོད་རེད།
བོད་ཀྱི་ཕུགས་འདུན་གྱི་ཆ་ནས་བཤད་ན། ང་རང་ཚོའི་མི་རིགས་དེ་མ་ཉམས་པའི་ཐོག་ནས་རང་གི་ལུང་པ་དེ་ང་རང་ཚོས་འཛིན་སྐྱོང་བྱ་རྒྱུ་དེ་རྩ་དོན་རེད། དེའི་ཐད་ལ་རང་བཙན་རྩོད་མཁན་དང་རང་སྐྱོང་རྩོད་མཁན་གཉིས་ཀ་བསམ་ཚུལ་གཅིག་པ་རེད། ད་དུང་ང་ཚོའི་དབུ་ཁྲིད་ཚོའི་འཆར་སྣང་ལ། བོད་པ་ཚོས་རང་གི་ཡུལ་དང་རང་གི་རིག་གཞུང་འཛིན་སྐྱོང་དང་དར་འཕེལ་བཏང་སྟེ་འཛམ་གླིང་སྤྱི་ལ་ཞབས་འདེགས་ཞུ་འདུན་ཡོད་རེད། ཕུགས་འདུན་དེ་ཚོ་བསྒྲུབ་པར་ཡིག་བསྒྱུར་གྱི་ལས་ཀ་དེ་ཧ་ཅང་གིས་གནད་འགག་ཆེན་པོ་ཆགས་ཡོད། ང་རང་ཚོ་ལ་སྲོལ་རྒྱུན་གྱི་རིག་གཞུང་ཕུན་སུམ་ཚོགས་པོ་ཞིག་ཡོད་རེད། ཡིན་ནའི་གོང་དུ་ཞུས་ཟིན་པ་ལྟར་དེང་རབས་ཀྱི་སྤྱི་ཚོགས་ལམ་ལུགས་དང་འགྲོ་སྟངས། འཛིན་སྐྱོང་བྱེད་སྟངས། ཚན་རིག་གི་ཤེས་བྱ་སོགས་ཀྱི་ཐད་ང་ཚོ་རྗེས་ལུས་རེད། ང་རང་ཚོའི་སྐད་ཡིག་དེ། གནའ་བོའི་རིག་གཞུང་སློབ་སྦྱོང་གི་ཐད་བེད་སྤྱོད་ཡོད་པ་ཙམ་ལས། དེང་རབས་ཀྱི་ཤེས་བྱ་སྦྱོང་བར་བེད་སྤྱོད་མེད་དུས། ང་རང་ཚོའི་མི་རིགས་གནས་མི་གནས་ལ་ཉེན་ཁ་ཡོད་རེད། མདོར་ན་གཞི་རིམ་ནས་མཐོ་སློབ་བར་གྱི་སློབ་ཚན་ཡོངས་རྫོགས་རྩ་བའི་ཆར་རང་གི་སྐད་ཡིག་གི་ཐོག་ནས་སློབ་སྦྱོང་བྱེད་ཐུབ་པ་ཞིག་བཟོ་མ་ཐུབ་ཕྱིན། མི་རིགས་དང་སྐད་ཡིག་གཉིས་ཀ་ཉེན་ཁ་ནས་ཐར་ཡོད་མ་རེད། རང་ཡུལ་རང་གིས་འཛིན་སྐྱོང་ཟེར་བའང་ཡོང་ཐབས་ཡོད་མ་རེད། དེ་ཚོ་ཡོང་བ་ལ་ཡིག་སྒྱུར་དེ་གནད་འགག་ཆགས་ཀྱི་ཡོད་རེད།
མི་ཆའི་ཆ་ནས་བཤད་ན། སྔོན་མ་ཐོན་མི་སཾ་བྷོ་ཊ་ནས་བཟུང་ལོ་ཙཱ་བ་མང་པོ་ཞིག་རྒྱ་གར་ལ་ཕེབས་པ་རེད། ཡིན་ནའང་དེ་ཚོའི་གྲངས་འབོར་ཡོངས་རྫོགས་བསྡོམས་ནའང་སྟོང་ཕྲག་བརྒལ་གྱི་ཡོད་མ་རེད། གྲངས་འབོར་དེའི་ནང་ནས། ད་ལྟ་ང་རང་ཚོའི་མདུན་ལ་ཡོད་པའི་གསུང་རབ་དེ་ཚོ་སྒྱུར་མཁན་གྱི་ལོ་ཙཱ་བ་དེ་ཚོ་བྱུང་བ་རེད། ད་ཆ་རྒྱ་གར་ནང་ལ་བོད་མི་འབུམ་གཅིག་ཙམ་ཡོད་རེད། བལ་ཡུལ་ནང་ལའང་གང་ལ་གང་འཚམས་ཡོད་རེད། ཕྱི་རྒྱལ་ཡུལ་གྲུ་གཞན་ཁག་གི་ནང་དུ་ཁྲི་ཁ་ཤས་ཡོད་རེད། དེ་ཚོའི་ནང་གི་མང་པོ་ཞིག་གིས་བོད་སྐད་དང་དབྱིན་སྐད། ཧིན་དི། ཧྥ་རན་སིའི་སྐད་སོགས་སྐད་ཡིག་གཉིས་སམ་གསུམ་གྱི་ཤེས་ཚད་ཡོད་རེད། དེར་བརྟེན་མི་ཆའི་ཆ་རྐྱེན་ཡག་པོ་ཡོད་རེད། ཡིན་ནའང་དངོས་ཡོད་ལག་ལེན་ནང་དུ། བཙན་བྱོལ་བོད་མིའི་ཁྲོད་གཟེངས་སུ་ཐོན་པའི་ལོ་ཙཱ་བ་གཅིག་བསྟན་ཤོག་ཟེར་ན། ཧ་ལམ་བསྟན་རྒྱུ་མེད་པ་ལྟ་བུ་རེད། ཅུང་ཟད་ཡོད་པ་དེ་ཚོ་ནི་བོད་སྐད་ནས་དབྱིན་སྐད་ལ་ཕར་སྒྱུར་མཁན་དེ་ཚོ་རེད། ད་དུས་ཚོད་མེད་ཙང་དེ་ཚོའི་སྐོར་ལ་ཞིབ་ཕྲ་ཞེ་དྲགས་བཤད་ཀྱི་མིན།
སྤྱིར་བཏང་ལས་ཀ་ཚང་མ་གལ་ཆེན་པོ་རེད། གལ་ཆེན་པོ་ཡིན་དུས་རེ་རེ་ནས་གལ་ཆེ་ཚུལ་བཤད་ན་ཚང་མའི་ཐད་ལ་བཤད་རྒྱུ་ཡོད་པ་ཞིག་རེད། ཡིན་ནའང་ཡིག་སྒྱུར་གྱི་ལས་ཀ་འདི་སྤྱིར་འཛམ་བུ་གླིང་དང་སྒོས་ང་རང་ཚོ་བོད་པ་ཚོར་མཚོན་ན། མུ་མཐུད་ནས་རང་གི་སྐད་ཡིག་དང་མི་རིགས་མ་ཉམས་པར་གནས་མི་གནས་དང་འབྲེལ་བ་ཡོད་པ་ཞིག་ཆགས་ཡོད་དུས་དངོས་གནས་གལ་ཆེན་པོ་ཆགས་ཡོད་རེད། གལ་ཆེན་པོ་ཆགས་ཡོད་རེད་དེ། ད་ལྟ་གནས་བབས་གང་འདྲ་ཞིག་རེད་ཅེས་འདྲི་དགོས་ཀྱི་ཡོད་རེད། དེ་ཡིན་དུས་དེ་རིང་གི་གླེང་གཞི་གཉིས་པ་ད་ལྟའི་གནས་བབས་སྐོར་དེ་བཤད་དགོས་ཀྱི་ཡོད་རེད།
ད་བཙན་བྱོལ་ནང་གི་ཡིག་སྒྱུར་གྱི་གནས་བབས་སྐོར་བཤད་ན། གཞུང་དང་སྒྲིག་འཛུགས་ཀྱིས་བསྒྱུར་བ་དང་། གཞུང་འབྲེལ་མ་ཡིན་པར་མི་སྒེར་གྱིས་བསྒྱུར་བ་གཉིས་ཐད་ནས་བཤད་དགོས་ཀྱི་རེད། དང་པོ་གཞུང་འབྲེལ་གྱི་སྐོར་ནས་བཤད་ན། ༸གོང་ས་མཆོག་གིས། ༡༩༦༠ རེ་གྲངས་ནང་ནས། དེང་རབས་ཀྱི་སློབ་ཚན་ཚང་མ་བོད་སྐད་ནང་བསླབ་དགོས་རེད། དེའི་ཆེད་དུ་ཐོག་མར་སློབ་དེབ་ཚད་ལྡན་ཞེ་དྲག་མ་བྱུང་ཡང་། སང་ཉིན་བསླབ་རྒྱུ་དེ་དེ་རིང་བསྒྱུར་ཏེ་གོམ་པ་རིམ་བགྲོད་ཀྱིས་བསྒྱུར་ན་ལེགས་པའི་ལམ་སྟོན་ཕེབས་ཡོད་རེད། ལམ་སྟོན་དེ་བསྒྲུབ་ཐབས་ལྟ་བུར་ ༡༩༦༣ ལོར་ཤེས་རིག་ལས་ཁུངས་ཀྱི་འོག་ཏུ་བོད་ཀྱི་རིག་གཞུང་གོང་སྤེལ་རྩོམ་སྒྱུར་ལྷན་ཚོགས་ཟེར་བ་ཞིག་བཙུགས་པ་རེད། ལས་ཁུངས་དེས་ ༡༩༦༥ བར་གྱི་དུས་ཡུན་ནང་། གཙང་སྦྲ་འཕྲོད་བསྟེན་སྐོར་གྱི་དེབ་ཆུང་གཡའ་སེལ་ཟླ་ཞུན་ཟེར་བ་གཅིག་དང་། མཉམ་སྦྲེལ་རྒྱལ་ཚོགས་ཀྱི་ངོ་སྤྲོད། ཡོངས་ཁྱབ་གསལ་བསྒྲགས་འགྲོ་བ་མིའི་ཐོབ་ཐང་སོགས་བོད་ཡིག་ཏུ་བསྒྱུར་ཡོད་པ་རེད། དེ་མིན་གྱི་ལས་ཀ་ཡང་བྱས་ཡོད་རེད། ཡིན་ནའང་ ༡༩༦༥ ལོར་ལྷན་ཚོགས་དེ་སྐབས་དེར་གསར་དུ་བཙུགས་པའི་ལྡི་ལི་བོད་ཁང་དང་ཟླ་སྒྲིལ་གནང་རྒྱུ་གནང་སྟེ་སྒོ་བརྒྱབ་ཅིང་། ལས་དོན་མང་པོ་འཕྲོ་ཅན་དུ་ལུས་པ་ནི་བཙན་བྱོལ་བོད་མིའི་སྤྱི་ཚོགས་ཀྱི་འཐུས་ཤོར་ཆེན་པོ་ཞིག་རེད།
དེ་ནས་ཤེས་རིག་ལས་ཁུངས་ཀྱིས་ད་ཕན་ཡིག་སྒྱུར་གྱི་ཕྱག་ལས་གང་ཙམ་གནང་ཡོད་རེད། ད་ཕན་བསྒྱུར་བར་ཆ་བཞག་ན། འཛིན་རིམ་དྲུག་པ་ཡན་གྱི་ཚན་རིག་དང་སྤྱི་ཚོགས་རིག་གནས་བཅས་ཀྱི་སློབ་དེབ་དང་། འཛིན་རིམ་གསུམ་པ་ཡན་གྱི་ཨང་རྩིས་སློབ་དེབ། དེ་མིན་བོད་ཀྱི་གནས་བབས་དང་བྱིས་པའི་དཔེ་དེབ་ཁག་ཅིག་བསྒྱུར་ཡོད་རེད། ལྷག་པར་དུ་གལ་ཆེ་ཤོས་ཤིག་ལ་ཤེས་རིག་ལས་ཁུངས་ཀྱིས་ཉེ་དུས་ནས་དབྱིན་བོད་ཀྱི་ཐ་སྙད་གསར་པ་མང་པོ་ཞིག་གསར་བཟོ་དང་གཏན་འབེབས་གནང་གི་ཡོད་རེད།
བཞུགས་སྒར་བོད་ཀྱི་དཔེ་མཛོད་ཁང་ནས་ད་ཕན་ཚན་རིག་དང་ལོ་རྒྱུས། ནང་ཆོས་སོགས་ཀྱི་དཔེ་དེབ་མང་པོ་ཞིག་བོད་སྐད་དུ་ཕབ་སྒྱུར་གནང་འདུག ལྷག་པར་དུ་རྩོམ་སྒྱུར་གྱི་ཟབ་སྦྱོང་ཐེངས་ཁ་ཤས་གོ་སྒྲིག་གནང་ཐོག ཚན་རིག་དུས་དེབ་ཀྱང་འདོན་སྤེལ་གནང་བཞིན་པ་རེད།
རིགས་ལམ་སློབ་གཉེར་ཁང་ནས་༸གོང་ས་མཆོག་གི་གསུང་རྩོམ་བཀའ་སློབ་དེབ་ཁ་ཤས་དང་། ཚན་རིག་གི་གློག་བརྙན་མང་པོ་ཞིག་བོད་སྐད་དུ་ཕབ་སྒྱུར་གནང་ཡོད་རེད་ལ། ལྷག་བསམ་བརྩེགས་པ་ཟེར་བའི་ཆོས་དང་ཚན་རིག་ཟུང་འབྲེལ་གྱི་དུས་དེབ་ཡག་པོ་ཞིག་ཀྱང་འདོན་བཞིན་པ་རེད།
བོད་ཁྱིམ་ཁྱབ་ཁོངས་ཀྱི་ཤེས་ཡོན་འཕེལ་རྒྱས་སྡེ་ཚན་གྱི་ངོས་ནས་གཙོ་བོ་འཛིན་རིམ་དང་པོ་ནས་ལྔ་པ་བར་གྱི་ཚན་རིག་དང་སྤྱི་ཚོགས་རིག་གནས། འཛིན་རིམ་དང་པོ་ནས་གསུམ་པ་བར་གྱི་ཨང་རྩིས་སློབ་དེབ་བོད་སྐད་དུ་ཕབ་སྒྱུར་གནང་ཡོད་པ་རེད།
ཨ་མྱེས་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་གིས། བོད་ནང་ལོ་བདུན་དང་། རྒྱུན་ཤེས་སོགས་དཔེ་དེབ་གྲགས་ཅན་ཁག་ཅིག་བོད་སྐད་དུ་ཕབ་སྒྱུར་གནང་ཡོད་པ་རེད།
ཝ་ཎཱ་མཐོ་སློབ་ནས་རྒྱ་གར་གྱི་གཞུང་རྙིང་པ་རིགས་པ་ལ་འཇུག་པའི་སྒོ་དང་། ཆོས་ཡང་དག་པ་བསྡུས་པ་ཆོས་ཀྱི་རྣམ་གྲངས་བསྟན་པའི་གཞུང་། རྟོག་གེའི་ཐེམ་སྐས། སྒྲ་གཞུང་དགའ་བྱེད་ཟླ་ཟེར་གྱི་ལེའུ་འགའ། ལུགས་ཀྱི་བསྟན་བཅོས་ཚིགས་སུ་བཅད་པ་བརྒྱ་པ། མཛེས་དགའ་བོའི་སྙན་ངག་ཆེན་པོ། རྡོ་རྗེའི་ཁབ། གནས་འཇོག་གི་མདོ་སོགས་ཕབ་སྒྱུར་དང་པར་སྐྲུན་གནང་ཡོད།
བོད་གནས་ཉམས་ཞིབ་ཁང་གིས་པཎ་ཆེན་རིན་པོ་ཆེའི་ཡིག་འབྲུ་ཁྲི་བདུན་གྱི་སྙན་ཞུ་དང་། རྒྱ་ནག་གི་རྩིབས་རུས་གཉེན་པོ་སོགས་བསྒྱུར་ཡོད་པ་རེད།
ཤེས་བྱ་ཀུན་བཏུས་རྩོམ་སྒྲིག་ཁང་གིས་ཕྱི་རྒྱལ་གྱིས་སྒྲུང་རིང་གོ་བདེར་བཅོས་པ་དེ་འདྲ་བསྒྱུར་ཡོད་རེད། དེ་མིན་ཕྱི་དྲིལ་ལས་ཁུངས་སོགས་ཀྱིས་བསྒྱུར་བ་ཡོད་ཀྱང་ཚང་མའི་མིང་སྨྲོས་ཏེ་ངས་འདིར་ཞུ་ཐུབ་ཐབས་ཡོད་མ་རེད།
སྒྱུར་མཁན་མི་སྒེར་མཚོན་ཙམ་སྨྲོས་ན་གྷན་རྡིའི་གསུང་དང་ཕྱི་ཡུལ་དུ་རང་དབང་སོགས་སྒྱུར་མཁན་ལྷ་ལུང་བློ་བཟང་ཕུན་ཚོགས་དང་། བོད་ཀྱི་གནས་བབས་སོགས་སྒྱུར་མཁན་ཀརྨ་སྨོན་ལམ། བོད་ནང་ལོ་བདུན་དང་བོད་ཀྱི་བུ་མོ་སོགས་སྒྱུར་མཁན་ཚེ་དབང་རྟ་མགྲིན། དམངས་གཙོའི་རྒྱུན་ཤེས་སོགས་སྒྱུར་མཁན་ཤེལ་གླིང་ཚེ་དབང་རྣམ་རྒྱལ། རྒྱུན་ཆགས་ལྔ་པ་སོགས་སྒྱུར་མཁན་རཀ་ར་ཐུབ་བསྟན་ཆོས་དར། རྒྱ་གར་གྱི་རྒྱལ་རབས་སོགས་སྒྱུར་མཁན་ཐུབ་བསྟན་མཆོག་གྲུབ། རྒྱ་གར་རང་སྲིད་རང་སྐྱོང་དང་འཇིག་རྟེན་ཀུན་ཁྱབ་ཀྱི་སེམས་ཁུར་སོགས་སྒྱུར་མཁན་ན་ག་སངས་རྒྱས་བསྟན་དར། འདུན་པ་ཆེན་པོ་སོགས་སྒྱུར་མཁན་པདྨ་ཚེ་དབང་། རྡུལ་སྙེད་འཇིག་རྟེན་གྱི་ལེ་ཚན་སོགས་སྒྱུར་མཁན་དགེ་བཤེས་ལྷག་རྡོར། རྒྱ་ཡིག་ནས་རྩོམ་ཡིག་མང་པོ་བོད་སྒྱུར་གནང་མཁན་འབའ་པ་སྐལ་བཟང་རྒྱལ་མཚན། སངས་རྒྱས་ཀྱི་དཔའ་བརྟུལ་ཚོ་སོགས་སྒྱུར་མཁན་དགེ་འདུན་རབ་གསལ། རྒྱ་གར་རང་བཙན་ཇི་ལྟར་ཐོབ་པ་རེད་སོགས་སྒྱུར་མཁན་པདྨ་འབུམ། ཆོས་དང་ཚན་རིག་སྐོར་གྱི་རྩོམ་ཡིག་མང་པོ་སྒྱུར་མཁན་བསྟན་འཛིན་ཚེ་དཔག གྷོ་ར་སོགས་སྒྱུར་མཁན་རྔ་པ་ཆོས་གྲགས། རྒྱ་གར་རང་སྲིད་རང་སྐྱོང་བསྐྱར་སྒྱུར་གནང་མཁན་བསྟན་འཛིན་དོན་ཡོད། ཚན་རིག་སློབ་དེབ་སོགས་བོད་སྐད་དུ་ཕབ་སྒྱུར་ཚད་ལྡན་གནང་མཁན་ཆོས་འཕེལ་ལུང་རྟོགས། སྤྱི་ཚོགས་རིག་གནས་ཀྱི་སློབ་དེབ་སོགས་བོད་སྐད་དུ་ཕབ་སྒྱུར་གནང་མཁན་བསོད་ནམས་བཟང་པོ། ༸གོང་ས་མཆོག་གི་གསུང་སོགས་ཕབ་སྒྱུར་གནང་མཁན་བསྟན་འཛིན་རིག་བཟང་། དུད་འགྲོའི་གཞིས་ཀ་སྒྱུར་མཁན་ལྷ་འབུམ་ཚེ་བརྟན། དུད་འགྲོའི་གཞིས་ཀ་ཡང་སྒྱུར་གནང་མཁན་ངམ་རིང་ཡོན་ཏན་རྒྱ་མཚོ། དུད་འགྲོའི་གཞིས་ཀ་བསྐྱར་སྒྱུར་གནང་མཁན་རྡོ་རྗེ་ཚེ་བརྟན། སྦས་དོན་གྱི་ཕྱོགས་ཆ་སོགས་སྒྱུར་མཁན་ཉི་མ་རྒྱལ་མཚན། ཚེ་རིང་འོད་ཟེར་གྱི་རྩོམ་མང་པོ་བོད་སྒྱུར་གནང་མཁན་སྒྲོལ་དཀར། ལེགས་སྦྱར་སྐད་ནས་གཞུང་མང་པོ་བོད་སྒྱུར་གནང་མཁན་བློ་བཟང་ནོར་བུ། ༸གོང་ས་སྐུ་ཕྲེང་བཅུ་གསུམ་པ་ཆེན་པོའི་མཛད་རྣམ་དང་བྱིས་སྒྲུང་བོད་སྒྱུར་གནང་མཁན་བསྟན་འཛིན་རྒྱལ་མཚན། བོད་རྒྱ་ནག་གི་རྩིབས་རུས་གཉེན་པོ་སོགས་བོད་སྒྱུར་གནང་མཁན་རྡོ་རྗེ་ཚེ་རིང་། ཐའེ་ཝན་གྱི་བུ་སོགས་བོད་སྒྱུར་གནང་མཁན་བཀྲ་ཤིས་རྒྱ་མཚོ། ནུབ་ཕྱོགས་ཀྱི་ལྟ་གྲུབ་སོགས་བོད་སྒྱུར་གནང་མཁན་དགྲ་འདུལ་རྣམ་རྒྱལ། ལེགས་སྦྱར་སྐད་ནས་རྡོ་རྗེའི་ཁབ་སོགས་གཞུང་མང་པོ་བོད་སྒྱུར་གནང་མཁན་རབ་གླིང་བློ་བཟང་རྡོ་རྗེ། དེ་མིན་སྒོ་དམར་སངས་རྒྱས་བཀྲ་ཤིས་དང་བུད་དྷ་སྐྱབས། བསམ་གླིང་ཚེ་རིང་ལྷ་མོ་སོགས་ཡོད་པ་ཚང་མའི་མིང་ངས་དྲན་སོས་ཀྱི་མི་འདུག
ད་ང་ཚོས་རིག་ཚན་གང་གི་ནང་དུ་ག་ཚོད་ཙམ་བསྒྱུར་ཐུབ་འདུག་བལྟས་པ་ཡིན་ན། ཆབ་སྲིད་ཐད་ཡོངས་ཁྱབ་གསལ་བསྒྲགས་འགྲོ་བ་མིའི་ཐོབ་ཐང་དང་། བོད་ཀྱི་གནས་བབ། རྒྱ་གར་རང་སྲིད་རང་སྐྱོང་སོགས་ཡོད་རེད། ཆབ་སྲིད་ཐོག་ལ་དེབ་རང་བརྩིས་པ་ཡིན་ན་ཞེ་དྲག་མི་འདུག སྤྱིར་བཏང་བཙན་བྱོལ་ལ་བསླེབས་ནས་ཆབ་སྲིད་ལ་དོ་སྣང་ཆེ་ཤོས་བྱས་པ་ཡིན་གྱི་རེད། ལོ་རྒྱུས་ཐོག་ལ་བལྟས་ན་རྒྱ་གར་གྱི་རྒྱལ་རབས་དང་། སངས་རྒྱས་ཀྱི་དཔའ་རྟུལ་ཚོ་སོགས་ཡོད་རེད་དེ་གྲངས་འབོར་མང་པོ་མ་རེད། ཚན་རིག་ནང་འཛིན་གྲྭ་དང་པོ་ནས་བརྒྱད་པ་བར་གྱི་སློབ་དེབ། དེ་བཞིན་ཚན་རིག་སྐོར་གྱི་གློག་བརྙན། དཔེ་མཛོད་ཁང་ནས་བསྒྱུར་བའི་ཚན་རིག་གི་སྐོར་སོགས་ཡོད་རེད། སྤྱི་ཚོགས་རིག་གནས་ཐོག་འཛིན་གྲྭ་དང་པོ་ནས་བརྒྱད་པ་བར་གྱི་སློབ་དེབ་བསྒྱུར་ཡོད་རེད། ཨང་རྩིས་ཐད་ལའང་དེ་བཞིན་རེད། དེ་ནས་འཕྲོད་བསྟེན་སྐོར་ལ་སྨན་པ་མེད་ས་ཞེས་པའི་དེབ་དེ་དང་། གཙང་སྦྲ་འཕྲོད་བསྟེན་སྐོར་གྱི་དེབ་ཆུང་སོགས་ཉུང་ཤས་ཡོད་རེད། ཆོས་ལུགས་ཐོག་ལ་༸སྐྱབས་མགོན་རིན་པོ་ཆེའི་གསུམ་ཁག་ཅིག་དང་རྒྱ་གཞུང་ཁག་ཅིག་ཡོད་རེད། དེ་བཞིན་རྩོམ་རིག་ཐད་གྷོ་ར་དང་དུད་འགྲོའི་གཞིས་ཀ་སོགས་ཡོད་རེད། དེ་མིན་སྙན་ངག་སོགས་ཁ་ཤས་ཡོད་རེད། ནུབ་ཕྱོགས་ཀྱི་ལྟ་གྲུབ་ཐད་སེམས་གཙོ་སྨྲ་བའི་ལྟ་གྲུབ་སྐོར་ལ་དགེ་བཤེས་དགྲ་འདུལ་རྣམ་རྒྱལ་གྱིས་བསྒྱུར་བ་སོགས་དེབ་གཅིག་གཉིས་ལས་ཡོད་མ་རེད། དེ་མིན་དཔལ་འབྱོར་དང་ཨར་ལས་འཛུགས་སྐྲུན། ཞིང་ལས། འབྲོག་ལས། འཕྲུལ་རིག་སོགས་ཀྱི་སྐོར་ལ་སྟོང་པ་རེད། ཡུལ་ལུང་གཞན་གྱི་ལོ་རྒྱུས་དང་། འཛམ་གླིང་གི་གྲགས་ཅན་མི་སྣའི་ལོ་རྒྱུས་སྐོར་ལ་ཞེ་དྲག་ཉུང་ཉུང་རེད། ཡུལ་ལུང་གཞན་གྱི་ཟས་རིགས་དང་བཟོ་སྟངས་གང་འདྲ་ཡིན་མིན་ཐད་སྟོང་པ་རེད། ཆོས་ལུགས་གཞན་དག་སྐོར་ལ་དཔེ་ཉུང་ཉུང་རེད། གཞན་དག་ཕར་བཞག ༸སྐྱབས་མགོན་རིན་པོ་ཆེའི་གསུང་རྩོམ་དབྱིན་ཇིའི་ནང་དང་བོད་ཡིག་ནང་བྱས་ན་དབྱིན་ཇིའི་ནང་མང་བ་ཡོད་རེད། ཡིན་ནའང་སྒྱུར་ཐུབ་ཀྱི་ཡོད་མ་རེད། དེ་བཞིན་བོད་རང་གི་རྩོམ་རིག་དང་ལོ་རྒྱུས་སོགས་ཀྱི་སྐོར་ལ་དངོས་གནས་གནད་འགག་ཡོད་པ་མང་པོ་ཞིག་ཕྱི་རྒྱལ་གྱི་སྐད་ནང་ཡོད་རེད། ཡིན་ནའང་ཚུར་བོད་ཡིག་ནང་སྒྱུར་ཐུབ་པ་དེ་ཧ་ལམ་མེད་པ་འདྲ་པོ་རེད། དེ་ཡིན་དུས་བསྡོམས་གཅིག་བརྒྱབ་པ་ཡིན་ན་ད་ལྟ་བར་གྱི་གྲུབ་འབྲས་དེ་མེད་པ་ལས་དྲག་ཙམ་ཞིག་རེད། ཞེ་དྲག་སྐྱོ་པོ་རེད།
དེ་འདྲ་ཞིག་ལས་མི་ཡོང་བའི་རྒྱུ་མཚན་ནམ་ཞན་ཆ་གང་ལ་ཐུག་འདུག་གམ་ཞེ་ན། དང་པོ། འཆར་གཞི་རྩ་བ་ནས་མེད་པ་དེ་རེད། སྔོན་མ་རྩོམ་སྒྱུར་ལྷན་ཚོགས་ཡོད་པའི་སྐབས་སུ་འཆར་གཞི་ཞིག་ཡོད་རེད་མ་གཏོགས་དེའི་རྗེས་ལ་མ་འོངས་པའི་ལོ་འདི་འདྲ་ཞིག་ནང་། གཞུང་ལུགས་ཐོག་འདི་འདྲ་ཞིག ལོ་རྒྱུས་ཐོག་འདི་འདྲ་ཞིག རྩོམ་རིག་ཐོག་འདི་འདྲ་ཞིག་བོད་ཡིག་ནང་ཚུར་བསྒྱུར་གྱི་ཡིན་ཞེས་འཆར་གཞི་བཀོད་བཞག་པ་དེ་འདྲ་རྩ་བ་ཉིད་ནས་མི་འདུག ཡ་མཚན་པ་ཞིག་ལ་ང་རང་ཚོའི་ >  >དེ་ཚོ་དབྱིན་ཇིའི་སྐད་ནང་ཕར་བསྒྱུར་རྒྱུ་ལ་འཆར་གཞི་གསལ་པོ་འདུག དེ་ལ་ང་ཚོའི་སྒྲིག་འཛུགས་ནས་རྒྱབ་སྐྱོར་ཡག་པོ་འདུག དབུ་ཁྲིད་རྣམ་པ་ཚོས་ཞེ་དྲག་གིས་རྒྱབ་སྐྱོར་འདུག ཡིན་ནའང་ཚུར་བླང་རྒྱུའི་ཐོག་ལ་འཆར་གཞི་མི་འདུག་ལ་ནམ་རྒྱུན་ནས་དེ་ལ་མངོན་གསལ་གྱི་རྒྱབ་སྐྱོར་ཡོད་པའི་བཟོ་འདྲ་ཞིག་ངས་མཐོང་གི་མི་འདུག ང་ཚོས་ད་བར་ཕྱི་ནས་ཚུར་ལེན་མ་ཐུབ་པའི་རྒྱུ་མཚན་གཙོ་བོ་ཞིག་དེ་རེད་འདུག་སྙམ།
གཉིས་པ། སྒྲིག་འཛུགས་མེད་པ་དེ་རེད། ཆོས་རྒྱལ་ཚོའི་སྐབས་ལ་རྒྱ་གར་སྐད་ནས་དཔེ་ཆ་མང་པོ་ཞིག་བསྒྱུར་ཐུབ་པའི་རྒྱུ་མཚན་གཙོ་བོ་གཅིག་བསམ་ཡས་ལ་"སྒྲ་སྒྱུར་ལོ་པཎ་གླིང་།"ཞེས་པའི་སྒྲིག་འཛུགས་ཤིག་བཙུགས་ཡོད་ཅིང་དེར་རྒྱ་གར་གྱི་མཁས་དབང་དང་། བོད་ཀྱི་ལོ་ཙཱ་བ་རབ་འབྲིང་ཐ་གསུམ་ཡོད་པས་རེད། འོན་ཀྱང་ད་ལྟ་ལོ་ཙཱ་བའི་སྒྲིག་འཛུགས་ཁྱོན་ནས་ཡོད་མ་རེད། མི་བྱེ་བྲག་པ་ཚོས་སོ་སོའི་དགའ་མོས་ཡོད་པའི་དེབ་གཅིག་གཉིས་སྒྱུར་ཐུབ་སྲིད་པ་རེད། ཡིན་ནའང་སྒྲིག་འཛུགས་མེད་པར། མི་སྒེར་པས་འཆར་གཞི་དང་གོ་རིམ་བསྒྲིགས་ནས་སྔོན་མ་ >  >སྒྱུར་བ་བཞིན་དེང་རབས་ཀྱི་གཞུང་ལུགས་དེ་ཚོ་བསྒྱུར་ཐུབ་ཐབས་མེད། དེར་བརྟེན་སྒྲིག་འཛུགས་མེད་པའི་དཀའ་ངལ་དེ་དཀའ་ངལ་ཆེ་ཤོས་གཅིག་རེད་འདུག
གསུམ་པ་སྔོན་མ་རྒྱལ་ཐོག་སོ་སོའི་སྐབས་ལ་ལོ་ཙཱ་བ་གསོ་སྐྱོང་ཐོག་ལ་སྲིད་གཞུང་གིས་ཧ་ཅང་གིས་ཤུགས་བསྐྱོན་འདུག དཔེར་ན་ལོ་ཙཱ་བ་བདམས་པའི་སྐབས་"བུ་ཕྲུག་བློ་རྣོ་བ"ཞེས་པའི་ཆ་རྐྱེན་བཏོན་ཡོད་པ་དང་། བློ་རྣོ་བའི་བོད་ཕྲུག་དེ་ཚོར་གཞུང་གིས་དམིགས་བསལ་བདག་སྐྱོང་གིས་མཐུན་རྐྱེན་སྦྱར་ཡོད། ག་ཚོད་བདེན་མིན་མི་ཤེས་ཀྱང་། སྲོང་བཙན་སྒམ་པོ་དང་ཁྲི་སྲོང་ལྡེ་བཙན་སྐུ་དངོས་སུ་ས་གནས་སོ་སོར་ཕེབས་ཏེ་ལོ་ཙཱ་བའི་དམིགས་སྒོར་བོད་ཕྲུག་བློ་རྣོ་བ་བདམས་པའི་ལོ་རྒྱུས་ཡོད་རེད། བློས་གཏོང་བྱེད་ཚད་ལ་ཆ་བཞག་ནའང་། ཡོངས་གྲགས་སུ་སྲོང་བཙན་སྒམ་པོའི་སྐབས་སུ་ཐོན་མི་སམ་བྷོ་ཊ་སོགས་བློ་རྣོ་བའི་མི་བཅུ་དྲུག་རྒྱ་གར་ལ་བཏང་བ་རེད། བཅུ་དྲུག་ནང་ནས་གཅིག་མ་གཏོགས་ལོག་རྒྱུ་བྱུང་མེད་པ་རེད། གཅིག་གིས་མ་གཏོགས་ཕན་ཐོགས་ཡོད་མ་རེད། དེ་འདྲའི་བློས་གཏོང་གནང་པ་རེད། དེའི་རྗེས་ཁྲི་སྲོང་ལྡེའུ་བཙན་སྐབས་ལ་དེ་འདྲའི་མཐུན་རྐྱེན་སྦྱར་ནས་གསོ་སྐྱོང་གནང་མེད་ན་སྐད་གྲགས་ཡོད་པའི་ལོ་ཙཱ་བ་སྐ་ཅོག་ཞང་གསུམ་སོགས་ཡོང་གི་མ་རེད། དེ་བཞིན་བོད་བསིལ་བུར་འཐོར་རྗེས་ས་སྐྱའི་སྐབས་ལ་གཤོང་སྟོང་ལོ་ཙཱ་བ་རྡོ་རྗེ་རྒྱལ་མཚན་ལ་འགྲོ་མགོན་ཆོས་རྒྱལ་འཕགས་པས་བཀོད་མངགས་གནང་མེད་ན་ >སྒྱུར་ཐུབ་ཀྱི་མ་རེད། དེང་སང་ལོ་ཙཱ་བ་གསོ་སྐྱོང་གི་འཆར་གཞི་བཟོས་ན་བཟོ་ཐུབ་པ་ཞིག་དང་། མཐུན་རྐྱེན་སྦྱར་ན་སྦྱོར་ཐུབ་པ་ཞིག་རེད་དེ། དེ་འདྲ་མེད་པ་རེད། ད་ལྟ་ང་ཚོར་ལོ་རེ་ལ་འཛིན་གྲྭ་བཅུ་གཉིས་འཐོན་མཁན་སྟོང་ཕྲག་ཡོད་རེད། ཡིན་ན་ཡང་དེ་ཚོའི་ནང་ནས་ལོ་ཙཱ་བའི་དམིགས་སྒོ་གཅིག་ཀྱང་བསྟན་མེད་པ་ཆགས་བཞིན་ཡོད་པ་རེད། དེར་བརྟེན་སྔོན་མའི་ཆོས་རྒྱལ་སྐབས་ལོ་ཙཱ་བ་གསོ་སྐྱོང་གི་ལས་རིམ་བསྒྲིགས་པ་ནང་བཞིན་གསོ་སྐྱོང་བྱས་ན་ཡག་པོ་མིན་འགྲོ་སེམས་ཀྱི་འདུག
བཞི་པ་མི་སྣ་བཀོལ་སྤྱོད་ཐད་རེད། དེ་རིང་ཁ་སང་ཡིག་སྒྱུར་བྱེད་པའི་ནུས་པ་ཡོད་པའི་མི་མང་པོ་ཞིག་ཡིག་སྒྱུར་གྱི་ལས་རིམ་དེའི་ནང་མ་བཞག་པར་ལས་གནས་གཞན་ལ་བཀོད་སྒྲིག་བྱེད་ཀྱི་ཡོད་རེད། ཕྱི་རྒྱལ་སྐད་ནས་དཔེ་དེབ་ཅིག་བོད་ཡིག་ཏུ་བསྒྱུར་བ་དང་། ལས་ཁུངས་གཅིག་གི་བྱས་བྱས་བཏང་བཏང་གི་ལས་བསྡོམས་གཅིག་འབྲི་བ་གཉིས་གལ་ཆེ་ཆུང་བལྟ་དུས། དེང་སང་གི་དབང་ལྡན་འགན་འཛིན་མང་པོས་ལས་བསྡོམས་རྫིག་པོ་ཞིག་འབྲི་རྒྱུ་དེ་གལ་ཆེ་བར་བརྩི་གི་ཡོད་པ་འདྲ། དེར་བརྟེན་ཤེས་ལྡན་པ་མང་པོ་ཞིག་ལས་བསྡོམས་འབྲི་རྒྱུ་དང་། སྙན་ཐོ་བཟོ་རྒྱུ། སྙན་ཞུ་འབྲི་རྒྱུ་སོགས་ལ་བཀོལ་བ་ལས། ཁོ་རང་གི་ནུས་པ་ངོ་མ་དེ་སྤྱད་དེ་ཕུགས་རྒྱང་རིང་པོར་ཕན་ཐོགས་ཡོད་པའི་ཡིག་སྒྱུར་སོགས་ཀྱི་ལས་ཀ་བྱེད་འཇུག་གི་ཡོད་མ་རེད། ལས་བསྡོམས་སོགས་ནི་ཐེངས་གཅིག་སྙན་སྒྲོན་ཞུས་ན་དེའི་ནུས་པ་སྤྱིར་བཏང་ཚར་བ་རེད། དཔེ་དེབ་ཅིག་བསྒྱུར་ན་མི་རབས་ནས་མི་རབས་སུ་ལེགས་སྐྱེས་སུ་བཞག་པ་རེད། བཙན་བྱོལ་ནང་ལོ་ཙཱ་བའི་ཆ་རྐྱེན་ཚང་བ་མི་སྣ་མང་པོ་ཞིག་བློ་ཕམ་ཡོང་གཞིའི་གནས་ཚུལ་གཅིག་ནི། སོ་སོའི་ནུས་པ་དང་ཏག་ཏག་མ་བསྡད་པའི་ལས་ཀ་གཞན་པ་ལ་བཀོད་སྒྲིག་བྱེད་པ་དེ་རེད། བཙན་བྱོལ་སྒྲིག་འཛུགས་དང་ གཞུང་འབྲེལ་མ་ཡིན་པའི་ཚོགས་པ། རིག་གཞུང་སྡེ་ཚན་གང་གི་ནང་དུའང་ད་ཕན་ཡིག་སྒྱུར་གྱི་ཆ་རྐྱེན་ཚང་བའི་མི་ཞིག་ཆེད་ལས་ཡིག་སྒྱུར་བའི་ལས་གནས་ལ་བཞག་པ་ཞིག་ཕལ་ཆེར་ཡོད་མ་རེད། ཡིག་སྒྱུར་གྱི་ལས་ཀ་དེ་མང་ཆེ་བ་ཞོར་ལས་ཙམ་དང་། ལས་འགན་གཙོ་ཕལ་གཉིས་ལས་ཕལ་བའི་ཁོངས་སུ་བཞག་ཡོད་རེད།
ལྔ་པ། དེ་ནས་སྐྱོན་ཆ་གཞན་པ་གཅིག་ང་ཚོ་བཙན་བྱོལ་གྱི་གཞུང་དང་གཞུང་འབྲེལ་མ་ཡིན་པའི་སྒྲིག་འཛུགས་ཆུང་ཆུང་འདིའི་ནང་ལ་ཡིག་སྒྱུར་གྱི་ལས་ཀ་བྱེད་མཁན་སྡེ་ཚན་དང་མི་སྒེར་པ་ཕར་ཚུར་འབྲེལ་བ་དང་མཉམ་ལས་ཀྱི་གོམས་གཤིས་མེད་པ་དེ་རེད་འདུག དཔེ་ཆ་བཞག་ན། ད་ལྟ་བར་རྡ་ས་བོད་ཁྱིམ་ནས་བསྒྱུར་ཡོད་རེད། དཔེ་མཛོད་ཁང་ནས་བསྒྱུར་ཡོད་རེད། ཤེས་རིག་ལས་ཁུངས་ནས་བསྒྱུར་ཡོད་རེད། རིགས་ལམ་སློབ་གཉེར་ཁང་ནས་བསྒྱུར་ཡོད་རེད། བསྒྱུར་བ་མང་ཆེ་བ་ཚན་རིག་སྐོར་རེད། ཚན་རིག་སྐོར་བསྒྱུར་བ་དེ་ཚོར་ཡག་པོ་ལྟ་དུས་ཚང་མས་ས་ཁོངས་གཅིག་གི་ནང་ལ་སྐོར་བ་བརྒྱབ་པ་ལྟ་བུ་ཞིག་རེད། ཚང་མས་བསྒྱུར་བ་དེ་འཛིན་གྲྭ་བརྒྱད་པ་དགུ་པའི་གནས་ཚད་སྒང་ལ་བསྐྱར་ཟློས་ཡང་ཟློས་བྱས་ནས་ཕྱིན་པ་ལྟ་བུ་རེད། དེ་འདྲ་མ་ཡིན་པར། ཚང་མ་མཉམ་འབྲེལ་བྱས་ཏེ། རྨང་གཞི་ནས་མཐོ་རིམ་བར་སྡེ་ཚན་གཅིག་གིས་རྫས་འགྱུར་སྐོར། སྡེ་ཚན་གཅིག་གིས་དངོས་ཁམས་སྐོར། གཅིག་གིས་སྐྱེ་དངོས་སྐོར་སོགས་ལས་བགོས་བྱས་ནས་བསྒྱུར་ནས་ཕྱིན་པ་ཡིན་ན། ཐ་སྙད་དེ་ཚོ་འགོ་མཇུག་བར་གསུམ་དུ་གཅིག་གྱུར་ཡོང་བ་དང་། ལས་ཀ་ལ་གོ་རིམ་དང་ལས་ཕྱོད་ཡོད་པ། ལས་ཀ་བསྐྱར་ཟློས་ཡང་ཟློས་མེད་པ། འགྲོ་སོང་སྲི་ཚགས་ཐུབ་པ། སྒྱུར་མཁན་མི་སྣ་དེ་ཚོ་ཡང་ཆེད་ལས་པ་ཆགས་འགྲོ་ཡི་རེད། ད་ལྟ་བར་དུ་ཁུངས་སོ་སོས་གཅིག་བྱས་ནས་སྐོར་བ་ག་ཚོད་བརྒྱབ་ཀྱང་འཛིན་གྲྭ་བརྒྱད་པ་དགུ་པའི་གནས་ཚད་ལས་མཆོངས་མ་ཐུབ་པ་དེ་ངས་སྐྱོན་ཆ་ཆེན་པོ་ཞིག་ལ་མཐོང་གི་ཡོད།
དེ་བཞིན་ལོ་ཙཱ་བ་གསོ་སྐྱོང་སྐོར་ལ་བསྡུས་བསྡུས་གཅིག་ཞུས་ན་བསམས་བྱུང་། དངོས་གནས་གསོ་སྐྱོང་བྱེད་ཀྱི་ཡིན་ན་ཞེ་དྲག་དཀའ་ལས་ཁག་པོ་རེད་མི་འདུག དཔེར་ན། བོད་ཕྲུག་བློ་རྣོ་བ་དབྱིན་ཇིའི་སྐད་ཡིག་གི་རྨང་གཞི་གང་ལ་གང་འཚམ་ཡོད་པ། བོད་ཡིག་ཞེ་དྲག་ཤེས་ཀྱི་མེད་པ་དེ་འདྲ་ཡིན་ན་ཝ་ར་ཎཱ་སི་བོད་ཀྱི་མཐོ་རིམ་གཙུག་ལག་སློབ་གཉེར་ཁང་དང་ས་རཱ་མཐོ་སློབ་ལྟ་བུའི་ནང་ཆེད་དུ་མངགས་ནས་བོད་ཡིག་ཐོག་ཤུགས་རྒྱག་བཅུག་ན་རང་བཞིན་གྱིས་ལོ་ཁ་ཤས་ནང་གང་འཚམ་ཆགས་ཀྱི་རེད་སེམས་ཀྱི་འདུག དེ་བཞིན་བོད་ཡིག་ཡག་པོ་ཡོད་མཁན་ཡིན་ན་དབྱིན་ཇི་དང་སམ་སྐྲི་ཏ་སོགས་སྐད་ཡིག་གཞན་དག་ལ་སྦྱོང་བརྡར་སྤྲད་ན་ལོ་ཙཱ་བ་གསོ་སྐྱོང་བྱེད་པར་དཀའ་ལས་ཁག་པོ་དེ་ཙམ་རེད་མི་འདུག ལོ་ཙཱ་བ་དམིགས་བསལ་གྱིས་གསོ་སྐྱོང་བྱེད་པའི་འཆར་གཞི་ཞིག་མེད་ན། ད་ལྟའི་སློབ་གྲྭའི་ནང་། ལོ་རིམ་དང་པོ་ནས་བཟུང་སློབ་ཚན་མང་པོ་ཞིག་མཉམ་དུ་སྦྱང་དགོས་པས་ལོ་ཙཱ་བ་ཐོན་ཁག་པོ་རེད། ཕྱི་རྒྱལ་ལུང་པ་ཁག་ལ་གཞི་རིམ་སློབ་གྲྭ་ཐོན་རྗེས། ཡིག་སྒྱུར་གྱི་ཆེད་ལས་སློབ་སྦྱོང་བྱེད་ས་ཡོད་རེད། ཡིན་ནའང་ང་ཚོ་བཙན་བྱོལ་ནང་དུ། རྒྱ་གར་སོགས་ཀྱི་མཐོ་སློབ་ཀྱིས་བོད་དབྱིན་ཡིག་སྒྱུར་གྱི་སྦྱོང་བརྡར་སྤྲོད་ཐུབ་ཀྱི་མ་རེད། ང་རང་ཚོ་བོད་པར་དམིགས་བསལ་གྱི་འཆར་གཞི་དང་ལས་རིམ་ཡང་ཡོད་མ་རེད། དཀའ་ངལ་གཅིག་དེ་རེད།
དེ་ནས་དཀའ་ངལ་གཅིག་སྒྱུར་ཡོན་རེད། མི་སུ་ཡིན་ནའང་ལས་ཀ་བྱས་ནས་འཚོ་བ་སྐྱེལ་དགོས་ཀྱི་ཡོད་པར་བརྟེན་སྒྱུར་གྱི་ཐོག་ནས་གླ་ཆ་ཞིག་ཐོབ་དགོས་ཀྱི་ཡོད། རྣམ་པ་ཚོ་སྒྱུར་གྱི་ཕྱག་ལས་གནང་མཁན་རེད། མཁྱེན་གྱི་རེད། གང་ལྟར་བར་སྐབས་ཏོག་ཙམ་དྲག་ཏུ་ཕྱིན་པ་རེད་མ་གཏོགས་སྔོན་མ་བོད་ཡིག་ལ་ཚུར་ཤོག་བུ་གཅིག་བསྒྱུར་ན་སྒོར་ལྔ་བཅུ་རེད། དབྱིན་སྐད་ནང་ལ་ཕར་ཤོག་བུ་གཅིག་བསྒྱུར་ན་སྒོར་ལྔ་བརྒྱ་རེད། ལྔ་བཅུ་དང་ལྔ་བརྒྱའི་ཁྱད་པར་རྒྱུགས་ཀྱི་ཡོད། དེ་ཡང་ཁྱད་པར་ཤོར་བ་དེ་སྒེར་པས་བཟོས་པ་དེ་འདྲ་མ་རེད། དབུས་བོད་མིའི་སྒྲིག་འཛུགས་ཀྱིས་སྒྱུར་ཡོན་གནང་དུས་ཁྱད་པར་དེ་ཡོད་རེད། དཔལ་འབྱོར་གྱི་ཁེ་ཕན་གང་དུ་ཆེ་བ་ཡོད་པ་དེའི་ནང་ལ་འཆོར་འགྲོ་བ་དེ་རང་བཞིན་ཆོས་ཉིད་ཡིན་པ་བརྟེན་བོད་གཞིས་བྱེས་གཉིས་ནང་བོད་ཀྱི་སྐད་ཡིག་ནས་སྐད་ཡིག་གཞན་པའི་ནང་སྒྱུར་མཁན་མང་འདུག ཡང་ན་སྐད་ཡིག་གཞན་པ་ནས་ང་རང་ཚོའི་སྐད་ཡིག་ནང་སྒྱུར་མཁན་མང་འདུག་བརྩིས་ན། བོད་པའི་སྐད་ཡིག་ནང་ཚུར་སྒྱུར་མཁན་ཞེ་དྲག་ཉུང་བ་ཡོད་རེད།
དེ་ནས་བྱང་ཆུབ་སེམས་དཔའ་དང་ནང་པའི་ལྟ་སྟངས་སོགས་ཀྱི་ཐད་ནས་བཤད་པ་ཡིན་ན། ཤེས་རབ་ཀྱི་སྣང་བ་དེ་མི་རིགས་དང་རྒྱལ་མཚམས་མེད་པར་སྤེལ་དགོས་པ་ཞིག་རེད། དེ་ཡིན་དུས་ང་རང་ཚོའི་དཔེ་ཆ་རྩ་ཆེན་པོ་དེ་ཚོ་ཡང་ཕྱིའི་སྐད་ཡིག་ལ་བསྒྱུར་དགོས་པ་རེད། ཡིན་ནའང་ཕྱོགས་གཞན་པ་གཅིག་ནས་བསམ་བློ་བཏང་ན། ང་རང་ཚོའི་ལོ་རྒྱུས་ནང་ལྟ་དུས་བོད་ཀྱི་ཆོས་རྒྱལ་དང་ལོ་ཙཱ་བ་ཚོས་བོད་ནས་གསེར་ཁྱེར་ནས་རྒྱ་གར་ནང་ཆོས་ཞུས། གསེར་ཁྱེར་ནས་རྒྱ་གར་ནས་མཁས་པ་གདན་དྲངས། མདོར་ན། ང་རང་ཚོའི་མེས་པོ་ཚོས་མི་རྒྱུ་གཉིས་ཀའི་འགྲོ་སོང་བཏང་ནས་དཔེ་ཆ་དེ་ཚོ་བོད་སྐད་ལ་བསྒྱུར་པ་རེད་མ་གཏོགས་རྒྱ་གར་གྱི་རྒྱལ་པོ་དང་། བལ་ཡུལ་གྱི་རྒྱལ་པོ། རྒྱ་ནག་གི་རྒྱལ་པོ་སོགས་ཕྱི་རྒྱལ་གྱི་མི་དང་རྒྱལ་ཁབ་དེ་ཚོས་དང་བླངས་ཐོག་ནས་ང་ཚོར་བོད་སྐད་ནང་བསྒྱུར་བ་དང་བསྒྱུར་བ་ལ་རོགས་བྱས་པ་དེ་འདྲ་སྤྱིར་བཏང་བྱུང་ཡོད་མ་རེད། དེར་བརྟེན་དེང་སང་ང་རང་ཚོའི་ངོས་ནས་བོད་ཀྱི་ཆབ་སྲིད་གནས་ཚུལ་ཏེ་བོད་ནང་གི་ཡ་ང་བའི་གནས་སྟངས་ངོ་སྤྲོད་བྱ་རྒྱུའི་རྒྱུ་ཆ་དེ་ཚོ་ཕྱིའི་སྐད་ཡིག་ནང་བསྒྱུར་རྒྱུ་གལ་ཆེན་པོ་ཡིན་ཞིང་ང་རང་ཚོར་འཁྲི་བའི་ལས་འགན་རེད། ཡིན་ནའང་ང་ཚོའི་གཞུང་གིས་ང་རང་ཚོའི་འགྲོ་སོང་བཏང་ནས་ཕར་ཕྱི་རྒྱལ་གྱི་སྐད་ནང་རྩ་ཆེའི་བོད་ཡིག་གི་དཔེ་ཆ་དེ་ཚོ་བསྐྱལ་བ་ལ་ཞབས་ཕྱི་ཞུ་དགོས་ཀྱི་མ་རེད་སེམས་ཀྱི་འདུག གལ་སྲིད་ཡུལ་ལུང་གཞན་པ་ལ་དགོས་ཀྱི་ཡོད་ན་སྔོན་མ་ང་ཚོ་བོད་པ་ལ་དགོས་དུས་ང་ཚོ་བོད་པ་རང་གིས་དཀའ་ལས་བརྒྱབ་ནས་ཚུར་བླངས་པ་ནང་བཞིན། ཁོར་རང་ཚོར་རྒྱལ་ཁབ་ཡོད་རེད། འགྲོ་སོང་གཏང་རྒྱུ་ཡོད་རེད། མཁས་པ་ཡོད་རེད། དེར་བརྟེན་ཁོ་རང་ཚོས་དཀའ་ལས་བརྒྱབ་ནས་ལེན་དགོས་པ་ཞིག་རེད་མ་གཏོགས་དེ་ང་ཚོ་བོད་པ་ཚོ་དང་ལྷག་པར་བོད་པ་བཙན་བྱོལ་བ་ཚོས་ཁུར་བླངས་ནས་སོ་སོའི་ནུས་པ་དེའི་ཐད་ལ་དང་བླངས་ཀྱིས་གཏང་དགོས་པ་ཞིག་རྩ་བ་མ་རེད་བསམ་གྱི་འདུག ཡང་ཕྱིའི་སྐད་ནས་ཕྱིའི་རྩོམ་རིག་དང་རིག་གཞུང་སོགས་བོད་སྐད་དུ་སྒྱུར་རྒྱུའི་ལས་ཀ་དེ་ཧྲ་ཐག་ཐག་སྐྱོན་མེད་པ་ཞིག་འགྲོ་བཞིན་ཡོད་ན། ཕར་སྒྱུར་རོགས་བྱེད་དགོས་དང་མི་དགོས་ལ་བསམ་བློ་གཏང་ས་ཡོད་རེད། ད་ལྟ་ང་རང་ཚོའི་སྐད་ནང་ཚུར་ཧ་ལམ་བསྒྱུར་ཐུབ་ཀྱི་མེད་དུས། ཕར་ཕྱི་རྒྱལ་སྐད་ནང་བསྒྱུར་རྒྱུར་ནུས་པ་འདོན་པ་དེ་ཀ་བ་ལ་འཇག་མའི་ལྷན་པ་བརྒྱབ་པ་རང་རེད། སྒེར་པ་ཚོ་ནི་གཙོ་བོ་དཔལ་འབྱོར་གྱི་ཁེ་ཕན་རང་ལ་བལྟས་ནས་ལས་ཀ་བྱེད་ཀྱི་ཡོད་རེད།
དེ་ནས་གཞན་པ་གཅིག་གང་ཞུ་འདོད་བྱུང་ཟེར་ན། སྒྱུར་གྱི་ཕྱག་ལས་གནང་མཁན་ལ་གཟིགས་པ་ཡིན་ན་ཕར་སྒྱུར་མཁན་དང་ཚུར་སྒྱུར་མཁན་གང་ཡིན་དེ་མི་གཤིས་དང་འཚར་ལོངས་ཀྱི་བརྒྱུད་རིམ། ཤེས་ཡོན་རྒྱབ་ལྗོངས་སོགས་མང་པོ་ལ་རག་ལས་ཡོད་རེད། ཚུར་སོ་སོའི་སྐད་ནང་ལེན་མཁན་མང་ཆེ་བར་བོད་ཀྱི་རིག་གཞུང་ལ་གོ་རྟོགས་དང་བོད་ཀྱི་རིག་གཞུང་ལ་ཤ་ཚ་འདུག ཕར་སྒྱུར་མཁན་ཐམས་ཅད་རེད་ཟེར་གྱི་མེད་དེ་མང་པོ་ཞིག་སོ་སོའི་རིག་གཞུང་ལ་ཤ་ཚ་དེ་ཙམ་མི་འདུག འདིའི་ཐད་ལ་ཡང་བསམ་བློ་གཏོང་དགོས་ཀྱི་འདུག སྒྱུར་གྱི་སྐད་ཆ་འཆད་པའི་སྐབས། ངའི་སྐད་ཆ་དེ་ཁྱད་མཚར་པོ་ཆགས་ཀྱི་འདུག སྤྱིར་བཏང་ཡིག་སྒྱུར་གྱི་གཞུང་ལུགས་ནང་གསལ་ཡོད་རུང་མེད་རུང་། བོད་སྐད་ལ་བསྒྱུར་བའི་སྐབས་ལ། སྒྱུར་བ་པོའི་ལྷག་བསམ་དེ་ཆ་རྐྱེན་གལ་ཆེ་ཤོས་ཤིག་རེད། སྔོན་གྱི་ལོ་ཙཱ་བ་ཚོས་ཀྱང་དཀའ་ངལ་བརྒྱ་ཕྲག་ལ་མ་འཛེམས་པར་བཀའ་འགྱུར་བསྟན་འགྱུར་བསྒྱུར་བ་དེ་ཚོ་གཙོ་བོ་ལྷག་བསམ་རང་གི་ཐོག་ནས་བྱུང་བ་རེད། ད་ལྟ་ཡིན་ནའང་ཚུར་བོད་སྐད་ནང་ལེན་དགོས་པ་དེ་ཚིག་འབྲུ་རེ་རེ་བྱས་ནས་ལེན་གྱི་ཡོད་རེད། ཧིན་སྒོར་ལྔ་བརྒྱ་དང་ལྔ་བཅུའི་བར་གྱི་ཁྱད་པར་ལ་མ་བལྟས་པར་ལེན་གྱི་ཡོད་རེད། དེ་ལྟར་ལེན་པའི་རྒྱབ་ལོགས་ལ་ལྷག་བསམ་དགོས་ཀྱི་རེད། ལྷག་བསམ་སྔོན་ལས་ཀྱང་ལྷག་པ་དགོས་ཀྱི་རེད། གང་ཡིན་ཟེར་ན། སྔོན་མ་ལོ་ཙཱ་བ་ཚོས་བསྒྱུར་དུས། གཙོ་བོ་ཆོས་བསྒྱུར་གྱི་ཡོད་རེད། ཆོས་བསྒྱུར་ན་རང་ཉིད་ཆོས་པ་ཡིན་དུས། དགེ་བ་གསོག་གི་ཡོད་སྙམ་པ་དང་། སེམས་ཅན་ཀུན་ལ་ཕན་ཐོགས་པའི་བྱ་བ་བྱེད་ཀྱི་ཡོད་སྙམ་པ། སངས་རྒྱས་ཀྱི་བསྟན་པ་སྤེལ་གྱི་ཡོད་སྙམ་པ་སོགས་ལྷག་བསམ་སྐྱེ་བའི་རྒྱུ་མཚན་མང་པོ་རེད། དེང་སང་ཕྱི་རྒྱལ་གྱི་ལྟ་གྲུབ་དང་ཚན་རིག རྩོམ་རིག་སོགས་སྒྱུར་དུས། ཆོས་ལུགས་དང་འབྲེལ་བའི་སྐུལ་སློང་དེ་ཚོ་ཡོང་ས་ཡོད་མ་རེད། དེར་བརྟེན་མི་རིགས་དང་རིག་གཞུང་། སྐད་ཡིག་ལ་ལྷག་བསམ་དང་། ལྷག་པར་དུ་འཛམ་གླིང་གི་རྩ་ཆེའི་ཤེས་བྱ་དེ་ཚོ་ང་རང་ཚོ་བོད་པ་དང་ཧི་མ་ལ་ཡའི་རི་རྒྱུད་ཀྱི་མི་སྡེ་ཚོར་ངོ་སྤྲོད་དང་ཁྱབ་སྤེལ་བྱེད་པའི་ལྷག་བསམ་བརྟན་པོ་དགོས་པ་དེ་ནུབ་ཕྱོགས་པའི་སྐད་ཡིག་ནས་ཚུར་བོད་ཡིག་ནང་སྒྱུར་མཁན་ལ་ཆ་རྐྱེན་གལ་ཆེ་ཤོས་གཅིག་ཆགས་ཀྱི་ཡོད་རེད་བསམ་གྱི་འདུག ། །།


text:
ནག་གཤེད་ཕྱོགས་གཏོགས་ནི་དཔལ་འབྱོར་དང་སྤྱི་ཚོགས་སྐྱོན་བྲལ་ངང་འཕེལ་རྒྱས་འགྲོ་རྒྱུར་འགོག་རྐྱེན་བཟོ་བའི་དུག་སྐྲན་ཡིན་ལ། མི་དམངས་མང་ཚོགས་ཀྱིས་སེམས་གཏིང་ནས་འཁོན་འཛིན་བྱེད་པའི་དུག་ནད་ཀྱང་ཡིན་པས་ངེས་པར་དུ་ཁྲིམས་ལྟར་རྡུང་རྡེག་མཐའ་གཅིག་ཏུ་གཏོང་དགོས། རྒྱ་ཆེའི་མི་དམངས་མང་ཚོགས་ཀྱི་ཁྲིམས་མཐུན་ཁེ་དབང་འགན་ལེན་ཏན་ཏིག་བྱས་ནས་སྤྱི་ཚོགས་ཀྱི་ཞི་མཐུན་བརྟན་ལྷིང་སྲུང་སྐྱོང་བྱ་ཆེད། ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི《ནག་སེལ་གཤེད་བཅོམ་གྱི་ཆེད་དོན་འཐབ་རྩོད་བྱ་རྒྱུའི་སྐོར་གྱི་བརྡ་ཐོའི》དགོངས་དོན་དང《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཉེས་ཁྲིམས》དང《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཉེས་དོན་གཏུག་བཤེར་བཅའ་ཁྲིམས》ཀྱི་འབྲེལ་ཡོད་གཏན་འབེབས་གཞིར་བཟུང་། ད་ལྟ་ཁྲིམས་ལྟར་ནག་གཤེད་ཕྱོགས་གཏོགས་ཀྱི་ཁྲིམས་འགལ་ཉེས་གསོག་ལ་རྡུང་རྡེག་ནན་པོ་གཏོང་བའི་འབྲེལ་ཡོད་དོན་ཚན་བརྡ་ཁྱབ་གཏོང་རྒྱུ་གཤམ་གསལ།
གཅིག ནག་གཤེད་ཕྱོགས་གཏོགས་ཀྱི་ཁྲིམས་འགལ་ཉེས་པ་གསོག་མཁན་དང་དེ་བཞིན་ནག་ཚོགས་ཀྱི་ངོ་བོ་ལྡན་པའི་རྩ་འཛུགས་ཀྱི་མི་སྣ་འགེབས་སྲུང་དང་རྒྱ་ཡན་དུ་གཏོང་མཁན་ཡིན་ཕྱིན་ངེས་པར་དུ་ཁྲིམས་འགལ་ཉེས་གསོག་གི་བྱེད་སྤྱོད་མཐའ་དག་མཚམས་འཇོག་བྱེད་དགོས། བརྡ་ཁྱབ་དེ་ཁྱབ་བསྒྲགས་བྱས་པའི་ཉིན་ནས་2018ལོའི་ཟླ་3ཚེས་1ཉིན་བར་རང་འགུལ་ངང་ཁྲིམས་བཅར་ངོས་བླངས་བྱེད་པ་དང་རང་ཉིད་ཀྱི་ནག་ཉེས་ཇི་མ་ཇི་བཞིན་ངོས་ལེན་ཞུས་ཚེ། ཁྲིམས་ལྟར་ཉེས་པ་ཡང་གཅོད་དམ་ཡང་ན་ཆག་ཡང་དུ་གཏོང་ཆོག གཏན་འབེབས་བྱས་པའི་དུས་བཀག་ནང་ཁྲིམས་བཅར་ངོས་བླངས་མི་བྱེད་མཁན་དང་མུ་མཐུད་བྱ་ངན་སྤྱོད་ངན་སྤེལ་མཁན་རིགས་ལ་ཁྲིམས་ལྟར་ཆད་པ་ནན་པོ་སྤྱོད་རྒྱུ། ནག་གཤེད་ཕྱོགས་གཏོགས་ཀྱི་ཁྲིམས་འགལ་ཉེས་གསོག་མི་སྣར་འགེབས་སྲུང་བྱེད་མཁན་གྱི་རྒྱལ་ཁབ་ལས་ཁུངས་ཀྱི་ལས་དོན་མི་སྣར་བཅའ་ཁྲིམས་དང་སྒྲིག་ཁྲིམས་ལྟར་ཞིབ་བཤེར་ཐག་གཅོད་མཐའ་གཅིག་ཏུ་བྱ་རྒྱུ་དང་མི་སུ་ཞིག་དང་འབྲེལ་བ་ཡོད་རུང་བརྟག་དཔྱད་མཐིལ་རྟོགས་བྱས་ནས་རྒྱ་ཡན་དུ་གཏན་ནས་མི་གཏོང་རྒྱུ།
གཉིས། ནག་གཤེད་ཕྱོགས་གཏོགས་ཀྱི་ཉེས་གསོག་མི་སྣའི་གཉེན་ཉེ་གྲོགས་པོས་གང་མགྱོགས་ཁྲིམས་བཅར་ངོས་བླངས་བྱ་རྒྱུའི་ཁ་ཏ་བསླབ་བྱ་བྱེད་དགོས། གཉེན་ཉེ་གྲོགས་པོས་ཁ་ཏ་བསླབ་བྱ་བྱས་ནས་ཉེས་ཞུ་བྱེད་པར་མཉམ་དུ་སླེབས་པའམ་ཡང་ན་གཉེན་ཉེ་གྲོགས་པོས་རང་འགུལ་ངང་ཉེས་ཞུ་བྱས་ནས་ཉེས་གསོག་མི་སྣ་ཉེས་ཞུ་བྱེད་པར་བཏང་བའི་རིགས་རང་འགུལ་ངང་ཉེས་ཞུ་བྱས་པར་བརྩི་རྒྱུ། ནག་གཤེད་ཕྱོགས་གཏོགས་ཀྱི་ཉེས་གསོག་མི་སྣ་སྦས་བསྐུང་དང་འགེབས་སྲུང་བྱེད་པའམ་ཡང་ན་བཙོག་དངུལ་གཙང་བསྒྱུར་བྱེད་པ་དང་། དཔང་རྟགས་མེད་པ་བཟོ་བ། རྫུན་བཟོ་བྱེད་པ། ཉེས་པ་བསགས་པའི་ཐོབ་ཆ་དང་ཁེ་ཕན་གཡོ་འགེབས་དང་སྦ་གསང་བཅས་བྱེད་མཁན་རིགས་ལ་ཁྲིམས་ལྟར་ཉེས་དོན་འགན་འཁྲི་རྩད་གཅོད་བྱ་རྒྱུ། ནག་གཤེད་ཕྱོགས་གཏོགས་ཀྱི་ཉེས་གསོག་མི་སྣས་རང་ཉེས་ངོས་ལེན་ཞུས་རྗེས་མི་གཞན་གྱི་ཉེས་པ་ཐེར་འདོན་བྱས་ནས་བརྗོད་པའི་གནས་ཚུལ་དོན་དངོས་ཡིན་པ་དང་། གྱོད་གཞི་གཞན་དག་རྩད་གཅོད་ཐུབ་པའི་ཁུངས་སྣེ་གལ་ཆེན་མཁོ་འདོན་བྱས་ནས་ཁུངས་སྣེ་དེ་དོན་དངོས་ཡིན་པ། ཁྲིམས་འཛིན་ལས་ཁུངས་ལ་ཉེས་གསོག་དོགས་ཅན་གཞན་དག་བཟུང་རོགས་བྱེད་པ་བཅས་ཀྱི་རིགས་ལ་ཁྲིམས་ལྟར་ཉེས་པ་ཡང་གཅོད་དམ་ཡང་ན་ཆག་ཡང་དུ་གཏོང་ཆོག བྱས་རྗེས་ཆེན་པོ་བཞག་པའི་རིགས་ལ་ཁྲིམས་ལྟར་ཉེས་པ་ཆག་ཡང་ངམ་ཡང་ན་རྩ་ཆག་ཏུ་གཏོང་ཆོག ནག་གཤེད་ཕྱོགས་གཏོགས་ཀྱི་ཉེས་གསོག་མི་སྣས་བརྟག་དཔྱད་དང་། ཞུ་གཏུག འདྲི་གཅོད་བཅས་ཀྱི་ལས་ཀར་གཞོགས་འདེགས་ཧུར་ཐག་བྱེད་པ་དང་། ནག་ཚོགས་ཀྱི་ངོ་བོ་ལྡན་པའི་རྩ་འཛུགས་ཀྱི་གྲུབ་ཆ་དང་སྒྲིག་འཛུགས་བྱེད་མཁན་དང་འགོ་གཙོའི་གོ་གནས་དང་ནུས་པ་རྩད་གཅོད་གསལ་པོ་བྱེད་པ་དང་། སྒྲིག་འཛུགས་ལག་བསྟར་བྱས་པའི་ཉེས་གསོག་དོན་དངོས་གལ་ཆེན་རྩད་གཅོད་གསལ་པོ་བྱེད་པ། བཙོག་དངུལ་དང་བཙོག་དངོས་བདའ་འདེད་དང་གཞུང་བཞེས་གཏོང་བ། “འགེབས་སྲུང་བྱེད་མཁན”ལ་རྡུང་རྡེག་གཏོང་བ་སོགས་ཐད་ལ་ཁུངས་སྣེ་དང་དཔང་རྟགས་གལ་ཆེན་མཁོ་འདོན་བྱས་ནས་དོན་དངོས་ཡིན་ཚེ། གྱོད་གཞིའི་ཞིབ་ཕྲའི་གནས་ཚུལ་ལ་གཞིགས་ནས་ཁྲིམས་ལྟར་ཉེས་པ་ཡང་གཅོད་དང་ཆག་ཡང་ངམ་ཡང་ན་རྩ་ཆག་ཏུ་གཏོང་ཆོག
གསུམ། རྒྱལ་ཡོངས་སྲིད་ཁྲིམས་འཐབ་ཕྱོགས་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱས་ཏེ། རིམ་ཁག་ཏང་ཨུད་ཀྱི་གཅིག་གྱུར་གྱི་འགོ་ཁྲིད་འོག་སྤྱི་ཚོགས་བདེ་འཇགས་ཕྱོགས་བསྡུས་བཅོས་སྐྱོང་གི་ལེགས་ཆ་ཡག་པོ་བཏོན་ཏེ་རིམ་ཁག་སྡེ་ཚན་ཁག་གིས་རང་འགན་རང་འཁུར་དང་ཁུར་མཉམ་ལེན་དང་དོན་སྤྱི་སྒྲུབ་བྱ་རྒྱུར་སྐུལ་འདེད་བཏང་ནས་ལས་ཀའི་མཉམ་ཤུགས་ཤིག་ཆགས་པ་བྱེད་དགོས། “ཐར་པར་གཏན་ནས་མི་གཏོང་བའི”བྱེད་སྟངས་བརྒྱུད་ཁྲིམས་བཞིན་ཆད་པ་ནན་པོ་གཅོད་པ་དང་ནག་གཤེད་ཕྱོགས་གཏོགས་ཀྱི་ཁྲིམས་འགལ་ཉེས་གསོག་ལ་རྡུང་རྡེག་ཚ་ནན་བཏང་སྟེ། མང་ཚོགས་ཀྱིས་སེམས་གཏིང་ནས་འཁོན་འཛིན་བྱེད་པའི་ནག་གཤེད་དང་འབྲེལ་བ་ཡོད་པའི་གྱོད་གཞི་ཁག་གཅིག་ཐག་གཅོད་བྱེད་པ་དང་། ནག་གཤེད་དང་འབྲེལ་བ་ཡོད་པའི་གཙོ་གནད་ས་ཆ་ཁག་གཅིག་བཅོས་སྒྲིག་བྱེད་པ། ནག་གཤེད་དང་འབྲེལ་བ་ཡོད་པའི་ཁྲིམས་འགལ་ཉེས་གསོག་པ་ཁག་གཅིག་ཁྲིམས་ཀྱིས་གནོན་པ་བཅས་བྱས་ནས་དཔྱིད་གསར་དུས་ཆེན་གྱི་སྔ་རྗེས་སུ་ཕན་འབྲས་ཡག་པོ་ཐོན་པ་དང་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་ལ་རྨང་གཞི་བརྟན་པོ་བཏིང་ནས་མི་དམངས་ཀྱི་ཐོབ་ཚོར་དང་། བདེ་སྐྱིད་ཚོར་སེམས། བདེ་འཇགས་ཚོར་སེམས་བཅས་ཟམ་མི་ཆད་པར་ཆེ་རུ་གཏོང་དགོས།
བཞི། ནག་སེལ་གཤེད་བཅོམ་ནི་མི་དམངས་ཀྱི་དམག་འཐབ་ཅིག་ཡིན་པས། ངེས་པར་དུ་མི་དམངས་མང་ཚོགས་ཧུར་ཐག་ཞུགས་པར་བརྟེན་དགོས་པ་ཞིག་རེད། རྒྱ་ཆེའི་མང་ཚོགས་ཚོས་ནག་གཤེད་དང་འབྲེལ་བ་ཡོད་པའི་ཉེས་གསོག་དང“གྲོང་དཔོན་ངན་པ”སོགས་མངོན་གསལ་དོད་པའི་གནད་དོན་ཐེར་འདོན་ཧུར་ཐག་བྱ་རྒྱུར་དགའ་བསུ་ཞུ་རྒྱུ་དང་། ནག་གཤེད་ཕྱོགས་གཏོགས་ཀྱི་ཁྲིམས་འགལ་ཉེས་གསོག་ལ་རྡུང་རྡེག་གཏོང་བ་དང་། ནག་གཤེད་ཕྱོགས་གཏོགས་མཆེད་པའི་ཁོར་ཡུག་མེད་པ་བཟོ་བ། ནག་གཤེད་ཕྱོགས་གཏོགས“འགེབས་སྲུང་བྱེད་མཁན”ནན་པོ་འཚོལ་བ་བཅས་ལ་ནུས་པ་གལ་ཆེན་འདོན་མཁན་ལ་བྱ་དགའ་སྤྲོད་རྒྱུ་ཡིན། སྲིད་ཁྲིམས་ལས་ཁུངས་ཀྱིས་ཐེར་འདོན་བྱེད་མཁན་མི་སྒེར་གྱི་ཆ་འཕྲིན་དང་བདེ་འཇགས་ལ་ཁྲིམས་བཞིན་སྲུང་སྐྱོང་བྱ་རྒྱུ་ཡིན།
རྒྱལ་ཡོངས་ནག་སེལ་གཤེད་བཅོམ་ཐེར་འདོན་དྲ་ཚིགས། www.12389.gov.cnདང་། ཐེར་འདོན་ཡིག་སྒམ། པེ་ཅིང་གྲོང་ཁྱེར་སྦྲག་སྲིད་ཀྱི་ཡིག་སྒམ་ཨང་རྟགས19001 ཐེར་འདོན་ཁ་པར། 010-12389ཡིན།
བརྡ་ཁྱབ་འདི་བཏང་བའི་ཉིན་ནས་བཟུང་ལག་བསྟར་བྱ་རྒྱུ་ཡིན།
2018ལོའི་ཟླ་2ཚེས་2ཉིན།


text:
རྒྱ་ནག་གཞུང་གིས་ཏང་གི་ཚོགས་ཆེན་ཐེངས་ ༡༩ བའི་བདེ་འཇགས་སྲུང་སྐྱོབ་བྱེད་ཆེད་སྤྱི་ཚོགས་བརྒྱུད་ལམ་ཁག་ཡོངས་ལ་སྟངས་འཛིན་དང་ཞིབ་བཤེར་ནན་མོ་བྱེད་ཀྱིན་ཡོད་འདུག
རྒྱ་ནག་དམར་ཤོག་ཚོགས་ཆེན་ཐེངས་ ༡༩ པ་འཚོགས་ལ་ཉེ་བའི་སྐབས་འདིར། རྒྱ་ནག་རྒྱལ་ཁབ་ཀྱི་ཆ་འཕྲིན་ལས་སྒྲུབ་ཁང་ཟེར་བས་རྒྱལ་ཁབ་ཀྱི་བདེ་འཇགས་ལ་ཁ་གཡར་ཏེ“དྲ་སྦྲེལ་ཚོགས་ཀྱི་ཆ་འཕྲིན་ཞབས་ཞུའི་གཏན་འབེབས”ཞེས་པའི་སྲོལ་ཡིག་ཅིག་བཀྲམས་ཏེ། རྒྱ་ནག་རྒྱལ་ཡོངས་སུ་སྐད་འཕྲིན་ (WeChat) དང་ཝེ་པོ་ (Weibo)། ཁྱེའུ་འཕྲིན་ (QQ) སོགས་སྤྱི་ཚོགས་བརྒྱུད་ལམ་ཆེ་ཁག་ལ་སྟངས་འཛིན་དང་ཞིབ་བཤེར་བྱ་རྒྱུ་ཡིན་ལུགས་བསྒྲགས་ཡོད་པ་དང་། སྤྱི་ཚོགས་བརྒྱུད་ལམ་སྟངས་འཛིན་གྱི་ལས་འགུལ་དེ་འཆར་ཟླ་ ༡༠ ཚེས་ ༨ ཀྱི་སྔོན་ལ་དངོས་སུ་ལག་བསྟར་བྱ་རྒྱུ་ཡིན་འདུག
འབྲེལ་ཡོད་བོད་མི་ཞིག་གིས་འདི་གའི་གསར་འགོད་པར་དེའི་སྐོར་གནས་ཚུལ་མཁོ་སྤྲོད་བྱེད་སྐབས། ཁ་སང་དེ་རིང་མཚོ་སྔོན་ཕྱོགས་སུ་སྐད་འཕྲིན་དང་ཝེ་པོ་སོགས་ནང་དྲ་གྲོགས་དང་ནང་མི་ཕན་ཚུན་བར་འབྲེལ་གཏུགས་བྱེད་རྒྱུ་ཁག་པོ་ཆགས་འདུག རྒྱུ་རྐྱེན་ཅི་ཡིན་གསལ་བོར་ཤེས་ཀྱི་མི་འདུག དྲ་གྲོགས་མང་པོ་ཞིག་གིས་ཕན་ཚུན་ལ་འབྲེལ་གཏུགས་མ་ཐུབ་པའི་དཀའ་ངལ་འཕྲད་ཀྱི་འདུག ཁ་སང་སྐད་འཕྲིན་ཚོགས་པ་ཁག་ཅིག་ནང་། ཏང་གི་ཚོགས་ཆེན་ ༡༩ པ་བསུ་ཆེད། སང་ཉིན་ནས་རྒྱལ་ཁབ་ཀྱི་ཆ་འཕྲིན་ལས་སྒྲུབ་ཁང་གི་བཀའ་བཀོད་འོག དྲ་རྒྱ་དོ་དམ་དང་ཞིབ་བཤེར་ལས་ཁུངས་སོ་སོས་སྐད་འཕྲིན་དང་ཝེ་པོ་སོགས་སྤྱི་ཚོགས་བརྒྱུད་ལམ་ཁག་ལ་སྟངས་འཛིན་དང་ཞིབ་བཤེར་བྱ་རྒྱུ་རེད། དེར་བརྟེན་སྐད་འཕྲིན་ཚོགས་པ་སོ་སོས་རང་རང་གི་ཚོགས་པའི་ནང་གི་གནས་ཚུལ་གཙང་བཟོ་བྱེད་རྒྱུར་གྲ་སྒྲིག་བྱོས། སྐད་འཕྲིན་ཚོགས་པ་དང་དྲ་གྲོགས་ཕན་ཚུན་བར་འབྲེལ་གཏུགས་བྱེད་སྐབས། ངག་ཐོག་ནས་མ་གཏོགས་ཡིག་ཐོག་ནས་འབྲེལ་བ་བྱས་ན་སྟབས་བདེ་ཡིན་ས་མ་རེད། སྐད་འཕྲིན་ནང་གནད་དོན་དང་འབྲེལ་བའི་གླེང་མོལ་མི་བྱ་བར་ཡིད་འཇོག་གནང་རོགས། ཞེས་པའི་གནས་ཚུལ་འཐོན་གྱི་འདུག ཕལ་ཆེར་དེ་འདྲ་ཞིག་ཡིན་ས་རེད། ང་ཚོའི་ས་ཆར་མདང་དགོང་ནས་སྐད་འཕྲིན་ཚོགས་པ་དང་དྲ་གྲོགས་ཕན་ཚུན་བར་སྐད་བཞག་པ་དང་འདྲ་པར་བསྐུར་ཡང་འཕྲོད་ཀྱི་མི་འདུག ང་ཚོར་ཡོན་ཏན་མེད་པས་རྒྱལ་ཁབ་ཀྱི་སྲིད་ཇུས་ག་འདྲ་ཡིན་མིན་མི་ཤེས། ཞེས་སོགས་བརྗོད་བྱུང་།
རྒྱལ་ཁབ་ཆ་འཕྲིན་ལས་སྒྲུབ་ཁང་ཟེར་བ་དེས་བསྒྲགས་པའི་དྲ་ལམ་དོ་དམ་གཏན་འབེབས་ཞེས་པའི་ནང་། གཅིག དྲ་ལམ་དོ་དམ་གཏན་འབེབས་གཞིར་བཟུང་གིས་དྲ་སྦྲེལ་ཚོགས་ཀྱི་ཆ་འཕྲིན་ཞབས་ཞུ་མཁོ་འདོན་བྱེད་མཁན་གྱིས། ཆ་འཕྲིན་ནང་དོན་གྱི་བདེ་འཇགས་དོ་དམ་གྱི་འགན་འཁྲི་ ངེས་པར་དུ་དོན་འཁྱོངས་བྱེད་དགོས་པ་མ་ཟད། ལས་སྟེགས་རྒྱབ་ཏུ་མིང་ངོ་མ་འགོད་པ་དང་མདུན་དུ་རང་མོས་ཀྱིས་རྩ་དོན་གཞིར་བཟུང་སྟེ་དྲ་སྦྲེལ་ཚོགས་ཀྱི་ཆ་འཕྲིན་ཞབས་ཞུ་དང་ལེན་བྱེད་མཁན་གྱི་ཐོབ་ཐང་ངོ་མའི་ཆ་འཕྲིན་བདེན་མིན་ར་སྤྲོད་བྱེད་དགོས། དྲ་སྦྲེལ་ཚོགས་པ་འཛུགས་མཁན་གྱིས་ཐོབ་ཐང་ངོ་མ་མཁོ་འདོན་བྱས་མེད་ན། དེར་ཆ་འཕྲིན་ཡོངས་བསྒྲགས་ཀྱི་ཞབས་ཞུ་མཁོ་འདོན་བྱ་མི་རུང་།
གཉིས། དྲ་སྦྲེལ་ཚོགས་ཀྱི་ཆ་འཕྲིན་ཞབས་ཞུ་མཁོ་འདོན་བྱེད་མཁན་གྱིས་རང་ངོས་ཀྱི་ཞབས་ཞུའི་གཞི་ཁྱོན་དང་དོ་དམ་ནུས་པ་གཞིར་བཟུང་གིས། དྲ་སྦྲེལ་ཚོགས་ཀྱི་ཁོངས་མིའི་གྲངས་འབོར་དང་མི་སྒེར་གྱིས་བཙུགས་པའི་དྲ་སྦྲེལ་ཚོགས་པའི་གྲངས་དང་དེར་ཞུགས་མཁན་གྱི་མི་གྲངས་ཀྱི་ཚད་གཞི་ལུགས་དང་མཐུན་པའི་སྒོ་ནས་བཀོད་སྒྲིག་བྱེད་དགོས།
གསུམ། དྲ་སྦྲེལ་ཚོགས་པ་འཛུགས་མཁན་དང་དོ་དམ་བྱེད་མཁན་གྱིས་དྲ་སྦྲེལ་ཚོགས་ཀྱི་དོ་དམ་འགན་འཁྲི་ངེས་པར་དུ་འཁུར་དགོས་པ་མ་ཟད། བཅའ་ཁྲིམས་ཀྱི་ཁྲིམས་སྲོལ་དང་། སྤྱོད་མཁན་གྱི་གྲོས་མཐུན། ལས་སྟེགས་ཀྱི་སྤྱི་ཆིངས་བཅས་གཞིར་བཟུང་ཐོག ཚོགས་པའི་དྲ་རྒྱའི་བྱ་སྤྱོད་དང་ཆ་འཕྲིན་ཡོངས་བསྒྲགས་ཚད་ལྡན་དུ་བཏང་ནས་ཤེས་དཔལ་དང་གོ་རིམ་ལྡན་པའི་དྲ་རྒྱའི་ཚོགས་པའི་བར་འབྲེལ་ལམ་ཧེ་བག་ཡོད་དགོས།
བཞི། དྲ་སྦྲེལ་ཚོགས་ཀྱི་ཆ་འཕྲིན་ཞབས་ཞུ་མཁོ་འདོན་བྱེད་མཁན་དང་བེད་སྤྱོད་བྱེད་མཁན་གྱིས་དྲ་སྦྲེལ་ཚོགས་པ་བརྒྱུད་བཅའ་ཁྲིམས་ཀྱི་ཁྲིམས་སྲོལ་དང་རྒྱལ་ཁབ་ཀྱི་འབྲེལ་ཡོད་གཏན་འབེབས་ནང་བཀག་སྡོམ་བྱེད་པའི་ཆ་འཕྲིན་གྱི་ནང་དོན་བརྒྱུད་སྤེལ་བྱས་མི་ཆོག དྲ་སྦྲེལ་ཚོགས་པའི་ཆ་འཕྲིན་ཞབས་ཞུ་མཁོ་འདོན་བྱེད་མཁན་གྱིས་བཅའ་ཁྲིམས་ཀྱི་ཁྲིམས་སྲོལ་དང་། རྒྱལ་ཁབ་ཀྱི་འབྲེལ་ཡོད་གཏན་འབེབས་ལས་འགལ་བའི་དྲ་སྦྲེལ་ཚོགས་པར་ཁྲིམས་དང་ཁ་ཆད་གཞིར་བཟུང་གིས་ཉེན་བརྡ་དང་དག་ཐེར། ཡོངས་བསྒྲགས་བྱེད་མཚམས་འཇོག་པ། དྲ་སྦྲེལ་ཚོགས་སྤྱོད་མཚམས་འཇོག་པ་སོགས་ཀྱི་ཐག་གཅོད་བྱེད་ཐབས་སྤྱད་དེ། འབྲེལ་ཡོད་ཀྱི་ཟིན་ཐོ་ཉར་ཚགས་བྱས་ནས་འབྲེལ་ཡོད་གཙོ་གཉེར་སྡེ་ཚན་ལ་སྙན་སེང་ཞུ་ དགོས། ཞེས་སོགས་འཁོད་འདུག
རྒྱ་ནག་གཞུང་འབྲེལ་བརྒྱུད་ལམ་ཁག་ཏུ་ཐོན་པའི་གནས་ཚུལ་ལྟར་ན། རྒྱ་ནག་དམར་ཤོག་ཚོགས་ཆེན་ཐེངས་ ༡༩ པ་དེ་འཆར་ཟླ་ ༡༠ ཚེས་ ༡༨ ཉིན་པེ་ཅིན་གྲོང་ཁྱེར་གྱི་མི་མང་ཚོགས་ཁང་ཆེན་མོའི་ནང་འཚོགས་འཆར་ཡོད་པ་དང་། ཚོགས་ཆེན་སྟེང་འཐུས་མི་ ༢༣༠༠ ལྷག་མཉམ་ཞུགས་ཐོག འབྱུང་འགྱུར་ལོ་ངོ་ལྔ་རིང་གི་ཆབ་སྲིད་དཔལ་འབྱོར་སྐོར་ལ་གྲོས་མོལ་དང་། དམར་ཤོག་ཚོགས་པའི་མགོ་ཁྲིད་འཕོ་འགྱུར་གཏང་རྒྱུ་ཡིན་འདུག
གསར་འགོད་པ། པདྨ་རྒྱལ།